Hendrik Arro 


RETK MAAKERA SERVALE EHK 
KROONU KÜÜDIGA LÄBI 
“PUNASTE” 

MAA 


Hendrik Arro 


RETK MAAKERA SERVALE EHK KROONU KÜÜDIGA 
LÄBI “PUNASTE” MAA 


Hendrik Arro 


RETK MAAKERA SERVALE EHK 
KROONU KÜÜDIGA LÄBI 
“PUNASTE” 

MAA 


Korbima, KoribiMa, 

yyõkag nnakema, 
ÕeeHaõuamb MEecsue8 3UMa, 
a ocmarbHoe Nemo. 


Tallinn 2001 


Keeleline korrektuur = Helga Kala 


Teksti ja fotode 
arvutitöötlus Arvi Prikk 


ISBN 9985-78-204-6 
°O Hendrik Arro, 2001 


Trükitud Tallinna Raamatutrükikojas 


SAATEKS 


Ma olen ammu tähele pannud, et vanematel inimestel, kui nad juhuslikult 
kirjutada oskavad, tekib varem või hiljem tõsine tahtmine hakata memuaare 
kirjutama. On see ju üks võimalus oma järeltulijatele rääkida sellest, mida 
kunagi nooruses on läbi elatud. Kuid see on ka võimalus vestelda iseenda ja 
nendega, keda juba ammu enam elavate kirjas ei ole. Tihti on see nostalgili- 
ne mineviku meenutamine autorile olulisemgi, kui kaasaegsetele oma seik- 
lustest jutustamine. 


Nii on lugu ka selle kirjatüki sünniga. Soovi selle kirjutamiseks põhjustas 
juhuslik leid — minu poolt mu abikaasale Kolõmalt saadetud kirjad, mida ta 
hoolega hoidnud oli. Neid kirju lugedes meenus paljugi. Ammu unustatud 
seigad ja inimesed kerkisid uuesti mällu, tuli tahtmine mälestusi heietada 
ning kõigest sellest kellelegi rääkida. Et sobivat vestluspartnerit ei olnud, siis 
saigi selleks paber. 


Kirjade olemasolust on tingitud ka lookese pisut ebaühtlane stiil. Kord on 
kurdetud, et aeg on mälust paljugi kustutanud, sealsamas on aga mõnest 
asjast jälle üsnagi põhjalikult kirjutatud. Enamasti on need sellised kohad, 
mida kirjades olevad andmed aitasid meenutada. Kus see tugi puudus, seal 
on aeg tõepoolest mälus suuri lünki tekitanud. 


Kui kellelegi pakub ehk huvi kirjapandut lugeda, siis ütlen kohe, et kogu 
lugu ei ole kirjutatud mitte niivõrd võõrastele kuivõrd iseendale. Sellest siis 
ka paljud üksikasjad, mis tavalugejale erilist huvi ehk ei pakugi. Kuid mingi 
ülevaate sellest, milline oli elu Kolõma vangilaagrites tuhande üheksasaja 
viiekümnendatel aastatel peaks see kirjutis siiski andma. Erinevalt paljudest 
teistest autoritest ei pane autor põhirõhku mitte vangide kannatuste kirjel- 
damisele, vaid püüab anda ülevaate sellest, kuidas laagrites igapäevane elu 
ja töö tegelikult käis. Ka seda on vahel hea teada. 


Enne aga, kui loo enda juurde asuda, veel üks märkus. Nimelt on järgnevas 
jutustuses küllaltki palju kasutatud venekeelseid sõnu eesti keele käändelõp- 
pudega. Seda on tehtud tõepärasuse säilitamiseks. Just nii Kolõmal räägitigi. 
Ei olnud ju valdaval osal Kolõmale sattunud eestlastest eestikeelsest mäen- 
dusalasest ja laagritega seotud terminoloogiast udust aimugi. Ja nii kujunes 
tavaliseks, et eesti keeles rääkides kasutati erialaste terminite puhul enamasti 
venekeelseid sõnu, neid eesti keelele vastavaiks mugandades. Seda võib küll 
taunida, kuid nii see paraku oli. Sinna ei ole midagi parata. 


Kuid nüüd alustame ... 


NII SEE ALGAS 


Kunagi poisikesepõlves lugesin põnevat seiklusjuttu, mis kandis pealkirja 
“Omal jõul läbi mustade maa”. Suurt huvi äratasid ka Jack Londoni jutud ja 
kirjeldused polaaruurijate tegevusest, mis rääkisid elust karmis põhjas. Ja 
nagu poisid ikka, unistasin ka mina seiklustest kaugetes võõrastes paikades. 
Ei osanud siis veel aimatagi, et seiklused võivad oodata ka siinsamas koduses 
Eestis ja neegrite, indiaanlaste või eskimote osavõtt nendest ei tarvitse sugu- 
gi obligatoorne olla. Nagu 1940. aastale järgnenud sündmused näitasid, 
võivad nende aset üsnagi edukalt täita ka sakslased aga eriti kommunistidest 
venelased (punased). Neist viimased ei jäänud oma tegudega seiklusjuttudes 
kirjeldatud mustadele mitte raasugi alla. Ennem vastupidi, ja seetõttu peaks 
selle jutustustuse pealkirjas toodud fraas “kroonu küüdiga läbi «punaste» 
maa” üsnagi kohane olema. 


Kõikidel suurtel avastusretkedel on kunagi olnud oma algus ja lõpp, ehkki 
täpsed kuupäevad alati laiemale üldsusele just teatavaks ei ole saanud. Minu 
Nõukogude Kolõma — avastusretke alguseks võib lugeda laupäeva, 
7. oktoobrit 1950, mil linnast koju saabudes mind sõna tõsises mõttes ko- 
duuksel vastavad seltsimehed julgeolekust juba ootasid ja veel enne, kui ma 
korteriuksest sisse sain astuda, palusid viisakalt “lühikeseks vestluseks” nen- 
dega kaasa tulla. Pilt oli selge, sest tol ajal oli selline “lühike kuid kauakestev 
vestlus” üsnagi tavaline nähtus ja et neid oli kolm ilmselt relvastatud meest, 
mina aga relvastamata ning üksinda, siis ei olnud midagi teha — tuli ettepa- 
nekuga nõustuda. 


Peab ütlema, et erilist vaimustust see situatsioon minus loomulikult ei ärata- 
nud, ehkki minusuguse minevikuga mehel tuli Nõukogude Liidus alati sellise 
võimalusega arvestada. Olin just nädal aega tagasi, s.t. eelmisel laupäeval 
abiellunud ja etteaimatav reis ei paistnud mitte mingil juhul pulmareisi 
moodi olevat. Lisaks sellele olin Tallinna Polütehnilises Instituudis alustanud 
õppimist viimasel, viiendal kursusel ja inseneridiplom oli juba n.-ö. käeulatu- 
ses. 


Väljas ootas meid auto ja nii me siis sõitsimegi mõnusalt vesteldes Pagari 
tänavale, kus asus niinimetatud julgeolek. Sees ei saanud viisakast vestlusest 
enam eriti asja. Kõigepealt tutvustati mind paberiga, mis oli minu arretee- 


rimise order. Nagu mäletan oli see juba septembris alla kirjutatud, kuid 
millegipärast said seltsimehed minuga tegelemiseks aega alles oktoobris. 
Edasi, nagu kuulsas Svejkis kirjutatud, ei tembutatud pikalt. Kõik mul kaasas 
olnud asjad ja dokumendid võeti ära (tõsi küll, nende kohta koostati vastav 
akt) ja lisaks sellele tuli loovutada ka püksirihm ning nööbid. Kõik see teh- 
tud, pandi mind mingisse kitsasse ja madalasse, istmega varustatud kappi, 
mille nimeks, nagu hiljem selgus, oli boks. Pikemaks viibimiseks oli see boks 
igatahes piisavalt väike, et asja seesolijale võimalikult ebamugavaks teha. 


Kulus mõni aeg ja siis oli kuulda, kuidas piki boksirida (neid bokse oli seal 
mitu) käis mingi naisterahvas, oletatavasti arst, kes avas ukses oleva vaate- 
luugi ja, nähtavasti moe pärast või mingi rituaali täitmiseks, mis pidi imitee- 
rima arstlikku kontrolli, küsis igalt boksisistujalt: “Tpurnep ecme, cugbu- 
nuc ecmb?”' Mina ei jõudnud igatahes veel midagi vastata, kui luuk jälle 
põmmdi kinni löödi ja järgmises boksis olijalt sedasama küsiti. Minu kõrval- 
boksi mees oli igatahes kiirem poiss kui mina, sest tema jõudis vastata: “Bce 
ecme” kuid ei olnud kuulda, et selle vastuse peale midagi oleks ette võe- 
tud, sest luuk põmatas samuti kinni. 


Nii möödus paar-kolm tundi. Mõni mees olevat boksis isegi mitu päeva 
istunud, nii et mul vedas. Siis aga tuldi mulle järele, viidi ühte tuppa, kus 
üsnagi nüri juukselõikusmasina ja ilmselt mitte meisterjuuksuri abil oma ihu- 
karvadest lahti sain. Edasi fotografeeriti ja võeti ka sõrmejäljed, lõigati eest 
ära nööbid ning siis viis tee alla kuulsasse Pagari tänava keldrisse, kus 16. 
kamber mind lahkesti vastu võttis. Enne allaminekut tehti mulle veel seal 
majas nähtavasti traditsiooniline hoiatus: “Tassa, kurat!” See oli selleks, et 
mitte keegi mõne kõrvalkambri meestest jumala pärast mõne valjemalt lau- 
sutud sõna tõttu teada ei saaks, kes seal ikka kinni istuvad. Vangil ei tohti- 
nud ju mitte mingit informatsiooni olla selle kohta, mis ümberringi toimub 
ja kuidas tema kambameeste käsi käib. Kusagil ja millalgi anti veel ka voodi- 
varustus, vähemalt mingisugune madrats ja tekk, kuid kus ja kunas, selle on 
aeg mälust minema pühkinud. 


Peab ütlema, et aastakümned on mu mälus üsnagi suuri lünki tekitanud. 
Näiteks nööpide äralõikamist, mida suure noaga toimetas üks kodanik 
(vangla personal, uurijad jne. olid meie jaoks kodanikud. Sõna seltsimees 
kasutamine nende kohta oli kõvasti keelatud ja ega nad meidki selle sõnaga 
ei austanud. Ja õige kah — mis seltsimehed me ikka olime) mäletan ma häs- 
ti, kuid millise nipiga sai välditud pükste rebadelt mahalibisemine, vaat seda 
küll enam ei mäleta. Igatahes käsi taskus hoida ei saanud, sest need tuli 
hoida seljal. Ent kuidagi need püksid siiski üleval sai hoitud. 


! Venekeelsete väljendite ja dokumentide tõlked on toodud raamatu lõpus 


-.. ja 7. oktoobril 1950.! 


! Alumised fotod riigiarhiivis olevast toimikust 


Kamber Pagari keldris, kuhu mind viidi oli poolhämar ja sealt vaatas mulle 
sisenemisel vastu, kui mu mälu mind ei peta, vist viisteist või kuusteist mi- 
nusugust pöetud peaga meest. Kui uks mu selja taga sulgus, siis olin kohe 
üldise huvi objektiks. Kes, mis, miks, kus ja kuidas? Mis linna peal ja üldse 
Eestis ning ka välisilmas uudist on? Kannatas ju kambri rahvas informatsioo- 
nipuuduse all ja iga värske mees tõi endaga siiski midagi uut kaasa. 


Andku mu kunagised kongikaaslased mulle andeks, et aastakümned on mu 
mälust enamiku nende nimedest ja osalt isegi nägudest minema pühkinud. 
Markantsemaks kujuks meie hulgas oli kahtlematult tuntud teatritegelane 
Leo Kalmet, kes oli küll kinni võetud, kuid kellele süüdistuse valmissepitse- 
misega uurijad kibedat vaeva nägid. Nagu ta ise naeris, olevat juba kolm 
uurijat selle juures infarkti saanud või hulluks läinud. Teatrimees oli ta läbi 
ja lõhki, ja nii lavastas ta ka kambris, ehkki seal igasugune kõvema hääle 
tegemine oli keelatud. Ka anekdoote teadis ta piisavalt ja oskas asjade nalja- 
kat külge näha, et meeste tuju üleval hoida. Kalmeti algatusel viidi iga uus- 
tulnuka üle läbi ka nn. kambri kohus, mis toimus alljärgnevalt: 


Kohtunikuks oli Kalmet ise ja eks pange ennast ise uustulnuka olukorda, kes 
värskelt igapäevasest elust väljakistuna sattus järsku mingisse keldrisse igaves- 
ti süngete nägudega meeste hulka. Arvas ju suurem osa uustulnukaist (ja 
seda õigusega), et ega nemad ole mitte milleski süüdi, kõik selgub peatselt 
ja nad saavad lahti, aga vaat need teised, need on tõepoolest igavesed rööv- 
linäod ja masuurikad. Seda näitas ju juba nende meeste väljanägeminegi. 
Nüüd siis käskis Kalmet uustulnukal asuda maas istuvate meeste ringi keske- 
le ja teatas sünge näoga, et enne kui me selle uue oma hulka vastu võtame, 
peame selgeks tegema, mis mehega ikka tegu on. Kas ausa poliitvangiga või 
mingi koputajaga, kellel tuleb lihtsalt, ilma pikema jututa, kael kahekorra 
käänata. Asja selgitamiseks tuleb värskel vangil niisiis vastata reale küsimus- 
tele, mis annavad kambrikaaslastele tast selge pildi. Ähvardus, et tal valesti 
vastamise korral kael kahekorda käänatakse pani nii mõnegi mehe tõsiselt 
pabistama. Küsimused ise olid sellised: 


1. Härg ja sääsk läksid sitale. Mõlemad tegid ühe hunniku. Kumma 
sitahunnik oli suurem? 


Vaene uustulnuk mõtles tavaliselt tükk aega, sest ta eeldas mingit 
püüdmise nõksu. Lõpuks ta siiski teatas, ehkki kõhklevalt, et ilm- 
selt oli selleks härja hunnik. 


Selle peale noogutas Kalmet armulikult ja ütles, et seltsimees vastas üsna 
õigesti. Kohe järgnes teine küsimus: 

2. Ema ja tütar kandsid saepuru. Emal oli suur ja tütrel väike ämber. 
Mõlemad käisid saepuruhunniku juures ühepalju kordi. Kumb 
kandis rohkem saepuru? 


Nüüd tuli vastus, et ema, juba kiiremini. Ka see vastus loeti õi- 
geks. 


Järgnes kolmas ja viimane küsimus: 


3. Keson Venetsueela (või mõne teise sellise riigi) välisminister? 


Mees oli pahv, sest kes seda Venetsueela välisministrit ikka nii vä- 
ga teadis. 


Nüüd tegi Kalmet nii traagilise näo kui vähegi oskas (ja oskas ta seda tõe- 
poolest) ning teatas kambrikaaslastele, et näete nüüd, milliste juhmakatega 
meid on õnnistatud, kes tahavad poliitvangid olla. Sitta ja saepuru pea ja- 
gab, ehkki mõningate raskustega, aga poliitikast ei tea see mees mitte mõh- 
kugi. 


Nii nalja tehes ja vahel isegi tasakesi (aga seda õige tasa) lauldes veedeti 
oma päevi. Vahelduseks oli aegajalt toimuv uute meeste saabumine ja uurija 
juures käimine. See toimus tavaliselt öösiti ja et päeval magamine oli vangi- 
dele keelatud, siis kujunes see sagedamate ülekuulamiste perioodil üsnagi 
kurnavaks. Tol ajal vangidelt tunnistuste väljapeksmist, nagu see varem oli 
toimunud, vähemalt Pagaris eriti enam ei harrastatud (ehkki maakondades 
olevat see “kaunis traditsioon”, nagu sealt saabuvad mehed rääkisid, ikka 
veel kasutusel olnud). Raske oli aga see, et kambrite õhutamine toimus 
ainult koridoris oleva ventilaatori abil ja seetõttu oli õhk sageli üsnagi sum- 
bunud ja palav. 


Ventilaatori sisselülitamine olenes suurel määral parasjagu vahetuses oleva 
valvuri armust. Ja seepärast tuli meestel aeg-ajalt, kui valvuriks sattus kehv 
mees, kelle tuju juhtus parasjagu veel ka sant olema, tõepoolest nagu kala- 
del kuival õhku ahmida. Üldiselt olid valvurid üsnagi tähelepandamatud, 
väikese intelligentsiga mehed, kes mulle eriti mällu ei jäänud. Omaette näh- 
tuseks oli aga üks korrapidaja ohvitser. Selle mehe gorillanägu on vist kõiki- 
dele selles “hotellis” viibinud meestele igaveseks mällu sööbinud. Meeste 
vahel hüüti teda Kukla Volliks. Selle hüüdnime olevat ta saanud, nagu jutud 
rääkisid, selle järgi, et juba 1941. aastal olevat ta vangivalvur olnud ja van- 
gide hukkamisest osa võtnud. Kuid tema auks peab ütlema, et erinevalt nii 
mitmestki teisest vangla võimumehest, pidas ta seadusetähest rangelt kinni. 
Mis oli ette nähtud, selle pidi vang ka saama, oli see siis leivapaika või kuul. 
Ja mis oli keelatud, see oli ka keelatud. Mitte mingit inimlikku suhtumist 
ega järeleandmist siin loota ei olnud. 


Mis puutub meie kambrisse, siis see oli väike ruum, parasjagu nii suur, et 
kambrisolijad (vist 15 või 16 meest) põrandale magama mahtusid. Ühes 
nurgas oli lahtine WC, millel kükitada tuli kõikide teiste nähes. Seal oli vist 
ka mingi veekraan. Tuli põles nii öösel kui päeval. Vang pidi valvurile alati, 
kui ta vaateluugist sisse vaatas nähtav olema. Algul segas pidev valgus ma- 
gamist (pead teki alla peita ei tohtinud), aga hiljem harjus sellega ära. 
Kambris olev seltskond oli üsna kirju. Siin oli alles värskelt arreteerituid, 
kelledest, vähemalt salamisi, paljud veel uskusid, et tegu on eksitusega ja 
kohe, kohe selgub tõde ja nad võivad tagasi koju siirduda. Kuid see illusioon 
langes pikema aja jooksul, kui tegeliku eluga jõuti tutvuda, iseenesest ära. 
Kes juba sees oli, see ka sisse jäi. Kehtis ju julgeoleku kohta anekdoot: oleks 
vaid inimene, paragrahvi me juba leiame. Lisaks uutele oli aga ka vanu van- 
ge, kelledest mõned olid seoses mingite uute uurimistega kas Patareist 
(vangla) või isegi Siberi laagritest tagasi toodud. Need siis valgustasid meid, 
uustulnukaid, tulevikuperspektiivide suhtes ja andsid head nõu, kuidas uurija 
juures käituda. 


Üldiselt oli meeskond mõnus. Olid ju peaaegu kõik mehed kas sõda või 
metsavennaelu näinud. Paljud nii seda kui ka teist. Seega karastatud poisid. 
Igal mehel oli hulganisti seiklusi selja taga ja meeste hulgas oli üsna palju 
häid jutustajaid, kes vägagi mahlakalt ja huumoritundega oma seiklustest 
rääkisid. Sellistest meestest on eriti meelde jäänud Brandt-Raven, väike, 
kõhetu, juba pikka aega kinni istunud mees, kelle jutustusi oma elust kõik 
hea meelega kuulasid. Muidugi, ega me kontrollida ju ei saanud, palju neis 
juttudes tõtt sisaldus, kuid ka head väljamõeldist, kui ta on hästi räägitud, 
on mõnus kuulata. Kuid üks asi tehti kõikidele uustulnukatele kambri vane- 
mate olijate poolt kohe raudselt selgeks. Nimelt — rääkida võis ainult sellest, 
mis üleval, s.t. uurijal oli teada. Kõik see, mida üleval ei teatud, samuti 
kaaslaste õiged nimed, pidi suurte pahanduste ja lolli peaga väljarääkimiste 
vältimiseks jääma ainult ja ainult oma teada. Meie kambri meestest rääkides 
tuleks veel ehk mainida, et lühemat aega viibis seal ka Eerik Heine, kes 
nüüd Ameerikas elab. Selle mehe seiklustest on lehtedes nüüd hiljem üsnagi 
palju kirjutatud. Meelde on jäänud ka üks, oma olemuselt tüüpiline maa- 
poiss, igavene lõuapoolik, kes kõikidele soovijatele teatas, et tema on valmis 
pöörama riiki nagu käiavänta, täiesti ükskõik kumba pidi — valgest punaseks 
või punasest valgeks, peaasi, et hästi makstakse. 1000 rubla tund ja läheb 
lahti. 


Vangi igapäevane “tööpäev” oli üsnagi üksluine. Hommikusele äratusele 
järgnes silmapesemine ikka sellesama WC kohal, seejärel hommikusöök ja 
siis niisama molutamine ja jutupuhumine. Pidevalt kontrolliti, et ega keegi 
ometi magada püüa. Mõne aja pärast toimus umbes 20-minutiline jalutus- 

käik vangla hoovil, müüriga piiratud ja hästi valvatud platsikesel, mis seisnes 
sellel platsikesel käed seljal ringimarssimises (see asjaolu iseenesest räägib 
sellest, et mingi nipp pükste ülevalhoidmiseks sai ilmselt siiski leiutatud). 
Lõpuks saabus lõuna. Üldiselt tuleb ütelda, et ega vanglas antavate toitude 
kvaliteet just vaimustust esile kutsunud. Ja paksuksminemist polnud kah 
karta. Edasi jälle molutamine ja siis õhtusöök. Mäletan, kuidas üks endine 
suure talu peremees, kes just äsja oli meie juurde saabunud ja oma esimest 
õhtusööki sõi, ütles: “Ma olen 60 aastat ära elanud, aga seda ma veel ei 
teadnud, et tanguputru ka ilma piimata süüa saab.” 


Aeg-ajalt, vist iga 10 päeva tagant, toimus saun. See oli ühendatud ka iga- 
suguse karvakasvu mahavõtmisega. Nii pea pealt, näolt kui ka kehalt. See 
tegevus toimus juukselõikusmasinaga, mis korralikult kitkus. Saun ise seisnes 
duši all käimises. Pesemiseks anti ka väike tükk seepi. Valvur, kes dušše 
reguleeris, lõbustas enamasti ennast sellega, et keeras lahti kas liiga kuuma 
või siis, kui kisa suureks läks, jälle täiesti külma vee. Nii neid vange siis va- 
helduva külma ja kuuma veega karastati, aga suurema sõnniku sai ihu pealt 
ikka maha ja täisid ei olnud karta. 


Õige tegevus läks lahti tavaliselt hilja õhtul ja öösel, kui mehi hakati ülekuu- 
lamisele kutsuma. Ülekuulaja juurde kutsumisel toimus omaette tsirkus. Et 
jumala pärast, ka juhusliku eksituse tõttu, keegi teada ei saaks, kes seal Pa- 
gari keldris ikka istuvad, siis oli valvuritel keelatud vange nimepidi välja kut- 
suda. Vangi välja kutsuv valvur lihtsalt nimetas perekonnanime esitähe ja 
kõik vangid, kelle nimi algas vastava tähega, pidid oma nime ütlema, kelle- 
de hulgast valvur siis vajaliku välja kutsus ja konvoisõdurile üle andis. (Vangi 
kambrist väljavõtmisel pidi tingimata osalema ka mõni kõrgem ülemus, ai- 
nuisikuliselt valvur ust avada ei saanud). Ja iga liigutuse juurde käis muidugi 
käsklus: “Tassa, kurat!” 


Ka sellegi ettevõtmisega sai valvurite väikese intelligentsi tõttu vahel nalja. 
Nii kolksatas ühel päeval kambriukse luuk järjekordselt lahti ja luugist sisse- 
vaatav valvur häälitses “O — O — O”. Et meil parasjagu ühtki O-tähega 
algava nimega meest kambris ei olnud, siis vaikisime. Valvur kordas veel 
kord “O — O — O” ja et keegi ka nüüd ei reageerinud, siis kolksatas luuk 
kinni. Mõne aja pärast avas valvur ukse ning sisse astus korrapidaja ohvitser 
(vangivalvuri ja igasuguste ülemuste sisenemisel pidid kõik püsti tõusma ja 
valvel seisma). See oli ju ennekuulmatu, et vang sõna ei kuula. Pärast mõ- 
ningat diskussiooni aga selgus, et see “O” tähendas hoopis Fjodorovi. Selli- 
ne mees kambris tõepoolest leidus. Kui ma õigesti mäletan, siis oli ta mingi 
laevakapten. 


Minul jäi Pagaris olemise aeg suhteliselt lühikeseks. Õnneks sattus mulle 
mõistlik ülekuulaja, kes kohe teisel või kolmandal ööl, kui ta mind esimest 
korda oma juurde lasi kutsuda ütles, et kõigepealt vaata ja siis räägime. 
Uurija käes oma mundris pilti nähes oli asi selge. Põhiküsimused olid ju 
klaarid: vabatahtlik? — vabatahtlik, lendur? — lendur, raudristikavaler? — 
raudristikavaler. Sellest piisas sõjatribunalis kõikide sabadega 25 aasta and- 
miseks rohkem kui küllalt. Seda teadsime me mõlemad, nii uurija kui mina. 
Süüdistusparagrahviks tolleaegse Vene NSFV kriminaalkoodeksi kohaselt, 
mis ka Eesti NSV-s oli kehtestatud oli 858, mille alapunktid hõlmasid iga- 
suguseid riigivastaseid kuritegusid. 


Minu alapunktiks oli 1”a”. Algul oli veel teisigi alapunkte, kuid need lange- 
sid uurimise käigus tasapisi ära. Ilmselt piisas minu süüdimõistmiseks 
858 1”a”-stki, mis maakeeli tähendas otsest isamaa äraandmist mittesõja- 
väelase poolt (ei olnud ma ju enne Saksa sõjaväkke minekut Nõukogude 
Armees teeninud). Kõrgeimaks karistusmääraks selle alapunkti järgi, nagu 
suure osa teistegi 858 alapunktide järgi oli surmanuhtlus. Et julgeolek oli 
mingid lennuväe arhiivid kätte saanud, siis omasid nad andmeid kõikide või 
peaaegu kõikide Eestis elavate meie poiste kohta, vähemalt lendavkoosseisu 
osas, ja seetõttu mind teiste suhtes eriti ei pinnitudki. Ja nii läkski kõik üsna 
kiiresti. 

Õieti oli neid ülekuulajaid, kellega minul oli tegu isegi kaks. Neist peamine 
oli leitnant Karulas, nagu ta ennast esimesel kohtumisel mulle tutvustas. 
Tema eesti keel oli ilma aktsendita. Teiseks meheks oli venelane, leitnant 
või vanemleitnant Ljaptšihhin. Kui palju ta eesti keelest aru sai, ei tea. Nen- 
dega vesteldes ma ennast siis “lõbustasingi”. 


Ülekuulamised toimusid väikestes trellitatud kabinettides, milles asetsevad 
mööbliesemed olid põranda külge kinni kruvitud. Trellid ja kinnitatud 
mööbliesemed olid selleks, et keegi ei püüaks aknast välja hüpates enese- 
tappu sooritada, või, mis veelgi hullem, ülekuulajat näiteks tooliga maha 
lüüa. Kes seda teab, mis neil metsikutel SS-meestel või metsavendadest 
bandiitidel mingil hetkel võib pähe tulla. Ülekuulajaid oli tavaliselt üks või 
kaks ning neile lisaks ka tõlk. Toimus ju ülekuulamine ja eriti protokolli kir- 
jutamine vene keeles. Tõlki võis ka mitte olla, kuid, nagu vanad vangid õpe- 
tasid, oli tõlgi juuresolek igati kasulik. See andis mõtlemisaega. Seni, kuni 
uurija küsimust ja sinu vastust tõlgiti, oli sul aega mõtelda, millest jutt edasi 
võiks minna ja mida sel juhul vastata. Niisiis, tuli alati nõuda tõlki. Ka siis, 
kui sa vene keelt piisavalt valdasid. Iga ülekuulamise järel, kui protokoll oli 
uurija poolt valmis kirjutatud, tuli sellele alla kirjutada, et kõik ikka tõele 
vastab. Mõni pullivend rääkis aga, vahel lausa nalja pärast, täna nii ja hom- 
me naa, mis uurijad tavaliselt üsna marru ajas. Siis järgnesid sellele tavaliselt 

ähvardused, milledest olulisemateks olid kartsapanek ja pakikeeld. Siis võis 
süütu näo pähe teha ja suurte silmadega uurija otsa vaadates ütelda, et kas 
ma tõesti eelmine kord nii rääkisin. Näe, vangla on vist mälu peale mõju- 
nud. Pakikeeluga oli asi aga nii, et väga paljudel ei olnudki mitte kedagi 
pakki toomas. Kogu pere oli kas kaugel, küüditatud või samuti arreteeritud. 


Kuid vahel esines tagantjärele mõeldes ka koomilisi seiku. Nii vaidlesime me 
uurijaga ükskord peaaegu terve öö selle üle, kui palju lahingulende ma ikka 
sooritanud olen. Mina ütlesin tegeliku arvu — 63, tema aga väitis et 65. Ja 
nii me siis vaidlesime, nagu oleks sellel kahel lennul ei tea kui suur tähtsus 
olnud, kuid asi läks põhimõtteliseks. Lõpuks, vastu hommikut tüdinesin ma 
ära ja ütlesin, et teate, kodanik uurija, ma oleks need kaks lendu kah tei- 
nud, kui selleks vaid käsk oleks olnud. Teda see vastus rahuldas ja õnneliku- 
na kirjutas ta protokolli, et ülekuulatav sooritas 63 lahingulendu ning oleks 
neid ka rohkem teinud, kuid käsku ei olnud. Ja siis läksime laiali. Tema — 
ma ei tea kuhu, mina aga valvuri saatel tagasi kambrisse, kus sain veel paar 
tunnikest isegi tukkuda. 


Nii möödusid mõned nädalad ja saabus see kaunis hetk, kus uurija mind 
viimast korda enda juurde kutsus ja teatas, et tema töö on nüüd lõppenud - 
edasi tegeleb minuga Patarei vangla ja sõjatribunal. Enne lasti mind veel 
minu kohta käivate toimiku materjalidega tutvuda ja koostati protokoll 206 
või 204 (numbri mäletamisega on raskusi). See oli niinimetatud lõpuproto- 
koll, mille allakirjutamisega vang tunnistas, et ta on enda vastu esitatud süü- 
distusmaterjalidega tutvunud. Selles protokollis ei avaldatud ainult agentuu- 
riandmeid. Need, samuti sinu kohta andmeid kogunud agentide nimed pi- 
did jääma salajasteks. Sinu kohta uurija juures tunnistanute seletused olid 
aga ilusasti kirjas. Pean ütlema, et mina olin oma tunnistajate seletustega 
üsnagi rahul. Mitte keegi ei olnud mulle mingit olematut pahna kaela püüd- 
nud määrida või mingil viisil muidu mustanud. Oli tunda, et mehed olid 
püüdnud rääkida nii vähe kui võimalik. 


Ma ei mäleta, kas see toimus kohe järgmisel päeval või mõni päev hiljem, 
kui mind kambrist välja kutsuti ja vangla hoovile viidi, kus ootas juba vangi- 
veoauto, meeste poolt Rongaks ristitud. Selliseid autosid kasutati kogu 
Nõukogude Liidus, nii et kunagi, kui me juba kusagil Venemaal Siberi poole 
rändasime, tegi üks mu saatusekaaslastest nalja, reklaamides enne mingisse 
järjekordsesse vahepealsesse tapivanglasse jõudmist seda sõidukit: “Igas lin- 
nas ees juba ootamas teile tuntud headuses rahvaauto Ronk”. Ronga iseära- 
suseks oli veoauto kastile ehitatud kinnine, akendeta kabiin, mis omakorda 
oli vaheseintega väikesteks, kapitaolisteks pimedateks kongideks jaotatud. 
Auto tagaosa oli kongidest raudtrellidest uksega eraldatud ja seal olid kohad 
kahe saatevalvuri jaoks. Vangid viidi ükshaaval kongidesse, kusjuures saateks 

öeldi jälle “Tassa, kurat”. Kui auto oli täis laetud, suleti trellitatud uks, val- 
vurid ronisid oma kohtadele ja sõit läks lahti. Mu esimene sõit selle riista- 
puuga ei olnud pikk. Ainult Pagari tänavalt Patarei vangla hoovile, kus meid 
jälle ükshaaval maha laeti. Kuidas see täpselt just toimus, ka selle on aeg 
juba mälust kustutanud. Ilmselt mingeid eriti huvitavaid, meeldejäävaid 
sündmusi selle juures ei toimunud. 

LOOJENEVA PÄIKESE KULLAS ... 


Patareisse saabusin kas novembri keskel või lõpus ja selles asutuses õnnestus 
mul üle kuue kuu viibida. Selle aja jooksul tuli elada õige mitmes kambris, 
koos paljude saatusekaaslastega. Algul tuli viibida eeluuritavate, hiljem aga 
süüdimõistetute kambrites. Ja jälle pean tunnistama, et muljed Patareis toi- 
munud sündmustest on mu peas lootusetult segunenud. On üsnagi eredalt 
meelde jäänud sündmusi, kuid paljud nendega seotud asjaolud, nagu millal 
just ja kus, on mälust juba kustunud. Seetõttu ei püüagi ma neid järgnevalt 
eriti eristada ja mingisse ajalisse ritta seada, vaid räägin elust Patarei vanglas 
üldiselt ja ka üksikutest enam meelde jäänud seikadest, ilma et ma aega ja 
kambrit, kus üks või teine sündmus täpselt just toimus, püüaksin täpsustada. 


Niisiis — “rahvaauto Ronk” tõi mind koos mu varandusenatukesega Pata- 
reisse. Ega selle vangla üldpildiga tutvumiseks suurt aega ei antud. Vastuvõt- 
jad olid harjunud mehed, kes oma tööd, s.t. vangidega ümberkäimist tund- 
sid ja, nagu kusagil eespool juba Švejki sai tsiteeritud, ei tembutatud pikalt. 
Kõigest sellest, mis just täpselt toimus, eriti eredaid mälestusi ei ole jäänud, 
ja üsna peagi sulgus kambriuks värske vanglakodaniku järel. 


Pagarist saabunuile tundus Patarei vangla algul hiiglama laheda kohana. Na- 
gu teise maailma oleks saabunud. Patarei oli kunagi ehitatud merekindluseks 
ja tal olid paksud kiviseinad. Vangla oli ta juba Eesti ajal olnud ja räägiti, et 
sealt põgeneda olevat õnnestunud ainult omaaegsel Vapside tegelasel Sirgul, 
kuid seegi toimus vangla personali kaasaaitamisel. Kuid kambrid, vähemalt 
need, millistes minul tuli viibida, ehkki pisut külmad ja rõsked, tundusid 
suurte ja valgetena. Küllaltki suured aknad olid küll trellitatud, kuid nad ei 
olnud kaetud ja neist avanes vaade Tallinna lahele, kus liikusid laevad ja 
lendlesid kajakad. Pagari hämara, vaid elektrilambi poolt valgustatud, ilma 
igasuguse väljavaateta kambriga võrreldes oli vaheldus missugune. Ja eks see 
vist oligi esmaselt sellise hea mulje põhjuseks. Puuduseks oli siin aga asjaolu, 
et oma ihuhädade rahuldamiseks oli kambris ainult pealt kaetud nõu, niini- 
metatud parask, mis seisis kambri ukse kõrval. Iga päev viidi vangid seepä- 
rast hommikul ja vist ka õhtul eraldi pesemis-tualettruumi. Kambri korrapi- 
dajad pidid siis paraski kaasa võtma ja seal tühjendama. Et kambri õhk liiga 
paksuks ei läheks, kehtis kambris omavaheline kokkulepe, et paraskil toime- 
tati ainult väiksemaid asju. Tõsisemad tegemised, kui asi vähegi kannatas, 

tuli ära ajada tualettruumis. Peab ütlema, et sellise režiimiga harjus üsna 
kiiresti ära. 


Ka mehi oli kambris palju. Kui esimene kamber oli veidi väiksem, siis edasi 
viis mu tee suurtesse kambritesse, kus mehi oli vist midagi seitsmekümne 
ringis. Tõsi, kohti oli vangide jaoks ette nähtud ainult 30 või 32. Sellest 
rääkis asjaolu, et seinte küljes oli just nii palju ööseks alla lastavaid maga- 
misnarisid. Kuid mis seal ikka teha, kui rahvavaenlasi oli Eestis nõukogude 
korra ajal nii palju siginenud, et Patarei kambrid olid rahvast pidevalt pungil 
täis. Ja selline olukord oli juba üle viie aasta kestnud, ehkki vahepeal oli 
rahvavaenlasi lausa tuhandete kaupa Venemaale vangilaagritesse veetud. 
Järjest uusi tuli juurde ja julgeolekuorganite tööle ei paistnud lõppu tulevat. 
Paraku tähendas see Patarei asukatele aga seda, et enamikul meestest tuli 
siin põrandal magada. Narikohti jätkus vaid vanematele, auväärse staažiga 
kambrielanikele. 


Kahtlemata oli Patareis ka teistsuguseid kambreid. Kusagil olid isegi surma- 
mõistetute kambrid ja need küll sellised kui tavavangide omad ei olnud. 
Kuid nendest ja seal valitsevast olukorrast kuulsime ainult nende meeste 
käest, kelle surmaotsus oli ümber muudetud ja kes siis seejärel tavaliste van- 
gide hulka tagasi toodi. Meie kambrisse sattus selliseid mehi kas üks või kaks 
ja need siis rääkisidki oma muljeid. Nendes kambrites erines olukord meie 
kambri olukorraga võrreldes üsnagi kardinaalselt. Kuid siinkohal pikemalt 
selle kirjeldamist ainult teiste meeste juttude järgi ei saa siiski vist õigeks 
pidada. 


Nii siis saabusin. Nagu ikka pakkus uustulnuk vanadele olijatele esialgu suurt 
huvi ja oma elust ning tegevusest ning väljaspool vanglat toimuvatest sünd- 
mustest ülevaate andmiseks kulus vist paar-kolm päeva. Muu hulgas toimus 
ka huvitav kokkusaamine. Ma rääkisin, et eelmisel suvel, kui olin üliõpilase- 
na Kohtla-Nõmmel praktikal, külastas äsja loodud Lõuna-Eesti (või Võru) 
teater oma ringsõidul ka seda asulat. Et näitlejate hulgas oli päris palju tut- 
tavaid, siis läks koolimajas, kus meie, üliõpilased-praktikandid elasime, pä- 
rast etendust suur pidu lahti, mis kestis hommikuni. Seal siis rääkisid näitle- 
jad meile, et nende hulgast oli teepeal, ringreisil olles üks näitleja nimega 
Kannuluik arreteeritud, mille peale üks mu jutustust kuulanud mees lühidalt 
märkis: “See Kannuluik, see olen mina.” 


Režiim oli Patareis tunduvalt lahedam kui Pagaris, eriti süüdimõistetute 
kambrites. Siin olid asjad juba selgeks tehtud ja midagi eriti varjata ei olnud 
enam vaja. “Tassa, kurat!” jäi Pagarisse maha. Seetõttu sai siin küllaltki 
normaalse häälega rääkida ja isegi laulu teha. Tõsi küll, laulda tuli siiski 
pianos, kuid sellist “paanikat” vähegi kõvema hääle pärast kui Pagaris siin ei 

tekkinud. Ka vangide kultuurse meelelahutuse peale oli mõeldud. Kambris 
lubati doominot mängida (seda harrastati hoolega) ja vanglas oli isegi raa- 
matukogu, kust sai raamatuid laenutada. See toimus küll nii, et ega ise 
kambrist välja ei saanud, vaid raamatukoguhoidja, üks naisterahvas käis aeg- 
ajalt kambris, ütles, milliseid raamatuid on võimalik saada ja küsis mida neist 
lugeda soovitakse. Mõne aja pärast tõi ta siis soovitud raamatud ja korjas 
läbiloetud teosed jälle ära. Imestust äratas see, et raamatukogus oli terve 
rida selliseid raamatuid, mis väljaspool vanglat kuulusid juba keelatud kir- 
janduse hulka. Kui ma õigesti mäletan, siis õnnestus mul seal isegi August 
Gailiti “Isade maad” lugeda. Ilmselt oli selline olukord tingitud sellest, et 
vangla venekeelne personal lihtsalt ei jaganud eestikeelsetest raamatutest 
mitte midagi ja seetõttu jäid juba endistest aegadest raamatukogus olnud 
raamatud sinna alles ka siis, kui need vabas elus keelatuteks või ebasoovita- 
vateks kuulutati. 


Süüa sai kolm korda päevas ja toidujagajateks, niinimetatud palandörideks, 
olid väikese karistusega kriminaalvangid, kes valvuri saatel oma toidunõude- 
ga kambrist kambrini käisid ja toiduportsud läbi kambriukses olnud luugi 
sisse andsid. Toidunõudeks olid alumiiniumkausid. Põhiliselt oli tegu leiva ja 
selle juurde käiva pudru või supiga (vahel andis päris mõistatada, millega on 
tegu). Et küllaltki suur osa meestest, vähemalt Tallinnas elanutest, sai aeg- 
ajalt kodust ka pakke, siis toiduga erilisi raskusi ei olnud ja ka vaesemad 
vennad elasid teiste abil ära. Erilist energiakulu, vaatamata iga päev tehtava- 
le umbes paarikümneminutilisele jalutuskäigule vangla hoovis spetsiaalselt 
selleks ehitatud jalutusboksis, ju ei olnud. Võimlemine ja igasugune muu 
kehakultuuriline tegevus oli vanglas kõvasti keelatud, ehkki osa mehi (nende 
hulgas ka mina) seda kõigele vaatamata mingil määral siiski harrastada 
püüdsid, et end kuidagi ikka vormis hoida. Kuid tuli arvestada, et vahele- 
jäämisel lõhnas lugu kartseri järgi. Jah, aga neid ridu kirjutades kerkis mul 
tahes-tahtmata küsimus — kuidas meid toideti, seda ma enam-vähem mäle- 
tan, ent kuidas me juua saime? Seda, et ma kõik need kuud, mis Patareis 
elasin ilma joomata olin, ei tahaks nagu uskuda. See oleks isegi kaamelile 
põntsu pannud. Samuti ei mäleta, et oleksin eriti janupiinade käes kannata- 
nud, nii et juua me ilmselt saime, aga kuidas? 


Valvati meid hoolega. Kambri ustel oli kolm lukku, mille võtmed olid vas- 
tavalt koridoris jalutava valvuri, koridori korrapidaja, kes asus koridorist 
väljaspool, koridori sulgeva trellitatud ukse taga ja korrapidaja ohvitseri 
käes. Seega vangi kambrist väljaviimiseks pidid kõik kolm meest kohal ole- 
ma. See välistas võimaluse mõne mehe äraostmiseks. Nagu eespool juba 
öeldud, olid ka kõik koridoriuksed lukustatud. 


Mis aga Patareis, Pagariga võrreldes oli üsnagi heal järjel, oli kambritevahe- 
line side. Muidugi ei hoolitsenud selle eest vangivalvurid. Hoopis vastupidi 
— sidepidamine oli rangelt keelatud ja karistatav, kuid ega siis kõike ka te- 
gemata jätta saa. Et sellest on vangielu kirjeldavates jutustustes vähe räägi- 
tud, siis teeksin seda siinkohal pisut pikemalt. Oli ju vanglas informatsiooni- 
nälg väga suur. Teada ei tahetud mitte ainult seda, mis väljaspool vanglat 
üleüldse sünnib, vaid paljudel oli ka isiklik mure oma lähedaste pärast, mil- 
lele lisandus vajadus teada saada, mida su kambamehed on rääkinud jne. 
Pagaris oli kambritevahelise side pidamine äärmiselt raske. Võiks öelda, et 
omavahelist sidet praktiliselt peaaegu ei olnudki. Patareis nägi asi aga hoopis 
parem välja. 


Mäletan, et vist kohe esimesel päeval, kui ma Patareisse saabusin, esitasid 
kambrikaaslased pärast mu elulooga lühidat tutvumist mulle küsimuse, et 
kas ma endise lendurina ka raadiosidega kursis olen. Minu imestuse peale, 
et kust nad siin kambris raadio võtavad, selgitati mulle, et raadiot küll ei 
ole, aga sidepidamiseks on ka teisi võimalusi, kui morset oskad. Ja tõepoo- 
lest, vanglas oli välja töötatud sidepidamine läbi seinte koputamisega morse- 
tähestikku kasutades. Asi pakkus mulle kohe huvi ja pärast lühikest tutvu- 
mist saigi minust üks kambri “radiste”. Ma olin morsetähestiku ja radisti- 
tööga kokku puutunud juba skaudipoisina, sest meie lipkonnas oli vanem- 
skaudiks üks sidepataljoni allohvitser, kes meile, poistele seda asja siis õpe- 
tama hakkas. Saksa sõjaväes teenides olin läbi teinud aga lennukooli, kus 
raadioside oli kohustusliku õppeainena kavas. 


Kuidas see asi siis käis? Teatavasti moodustatakse morsetähestikus üksikud 
tähed kriipsude ja punktide kombinatsioonina. Näiteks “A” on «—, “B” —:-- 
jne. Õnneks olin ma kunagi kohe õige õpetaja käe alla sattunud, kes rõhu- 
tas, et morse õppimisel ei tohi mitte kriipse ja punkte lugeda, vaid kõrva 
tuleb jätta tähe rütm. Punkti jaoks kasutati silpi “di” või “dit” ja kriipsu 
jaoks “daa”. Näiteks “K” täht, mille kirjapilt morses on —:-, kõlab 
daadidaa, “L”, mille kirjapilt on :—::, kõlab didaadidit jne. Nüüd, vangla- 
morses, oli käibel süsteem, kus kriipsu asemel kasutati kahte kiiresti koosan- 
tavat punkti (koputust) ja punktiks oli väikese vahega üksikoputus. Seega 
siis “K” tähiseks oli koputava morse kirjapildis :: : --, mis kõlas didit-dit- 
didit, “L” oli : -: - -, mis kõlas vastavalt dit-didit-dit-dit jne. Süsteemiga har- 
jus kiiresti ja juba üsna lühikese harjutamise järel olin valmis töötama kiiru- 
sega 50—60 tähte minutis. Kohe tuli mul hakata välja õpetama ka uusi si- 
demehi, sest enne mind oli kambris ainult üks, mitte eriti hästi morset oskav 
mees olnud. Soovijaid leidus küllaga ja varsti toksis me kambris õige mitu 
meest üsnagi rahuldavalt. 

Kambrite vahel välja kujunenud tava kohaselt toimus iga päev hommikul ja 
õhtul pärast sööki sideseanss, kus kutsuti välja mõlemal pool olevad kamb- 
rid ja anti edasi, mis uuemat on juhtunud või teada saadud. Peab ütlema, et 
tänu Saksa sõjaväele oli, vähemalt tol ajal kui mina Patareis istusin, peaaegu 
igas kambris mõni mees, kes sidepidamisega hakkama sai ja seetõttu omava- 
heline side üsnagi hea. Lisaks “korralistele sideseanssidele” toimus sageli ka 
erakorralisi sidepidamisi, kui mõnel kambrikaaslasel oli hädasti vaja mõnelt 
teises kambris olevalt mehelt midagi teada saada või edasi ütelda. Sidemees- 
te auks peab ütlema, et kui vähegi oli võimalik, siis püüti teha kõik, et naab- 
rite palvet täita, ehkki vahel tuli selleks side luua isegi läbi mitme kambri. 


Tegelik sidepidamine käis nii, et sidepidaja heitis seina äärde maha ja ette- 
vaatlikult vastu seina koputades kutsus naaberkambri “radisti” välja. Vahel 
alustas naaber varem ja kui siis keegi meie kambri meestest kuulis vastu 
seina toksimist, kutsus ta kohe kellegi meie kambri “radistidest” kuulama. 
Kõige paremaks koputamisvahendiks oli doominokivi või lusikavars. Ma ei 
mäleta, kas meil tõepoolest olid alumiiniumlusikad käes, kuid tean kindlasti, 
et olen ise seda koputamisvahendina kasutanud. Loomulikult pidi sideseanss 
toimuma tasa, et mitte äratada valvuri tähelepanu. Tasase koputamise puhul 
oli aga vaja võimendust. Selleks sobis suurepäraselt alumiiniumkruus, mis 
vastu seina surudes andis väga hästi heli edasi. Erinevalt tavalisest raadiosi- 
dest vastati koputamismorse puhul igale tähele omapoolse ühekordse kopu- 
tusega märgiks, et tähest on aru saadud. Sõnavahet tähistas tõmme kopu- 
tamisvahendiga mööda seina. Rusikalöök (tume müts) vastu seina tähendas 
aga alarmi ja side katkemist — kas vaatas valvur luugist sisse või tuldi kamb- 
risse. Üldiselt oli reegliks, et side sellise katkestamise korral oli ohu möö- 
dumisel sidepidamise jätkajaks katkestanud radist, sest tema ju teadis, millal 
võib uuesti alustada. 


Peab ütlema, et sidemehe vahelejäämine, mida karistati kartseriga, oli 
kambri jaoks vägagi suur pahandus, sest selle tulemusel kaotati väga vajalik 
mees (ega neid sidemehi siis küllaga kah ei olnud). Halvemal juhul võis see 
viia mõneks ajaks, kuni saabus mõni uus mees, kes morset oskas, koguni 
side katkemiseni. Et seda vältida, tegi kogu kamber sideseansi ajal “radisti- 
le” katet. Istuti või jalutati nii, et ootamatult ukseluuki avades “radisti” 
teiste varjust kohe näha ei oleks, doominomängijad aga klõbistasid oma 
doominokive kõvemini, et koputamine välja ei kostaks. Ühe sõnaga — “ra- 
disti” tuli iga hinna eest sissekukkumisest hoida. 


Oli ka teisi sidepidamise mooduseid, näiteks kirjade peitmine tualettruumi 
jne., kuid kõik need moodused olid morses sidepidamisega võrreldes siiski 
kõrvalise tähtsusega. Viimase efektiivsus, eriti just vastastikuse vestluse või- 

malus ja teadete edasiandmise kiirus oli teiste moodustega võrreldes ülisuur. 
Meelde tuleb kolm lugu, mis mulle tänu morsesidele teatavaks said. 


Neist esimene. Ühel päeval anti sideseansil läbi teade, et üks mees olevat 
sõjatribunalist põgenema pääsenud. See oli suur uudis, mida laialt arutati ja 
rõõmustati, et tšekistid ninanipsu said. Paraku tuli sellele paari nädala pärast 
ka järg, mis teatas, et mees olevat uuesti tabatud. Lugu ise olevat olnud nii, 
et sellele mehele olevat ta naine just enne sõjatribunali viimist pakiga uue 
palitu ja kaabu järele saatnud. Roosikrantsi või tol ajal Lauristini tänaval 
asunud sõjatribunali viidi kogu sel päeval süüdimõistetavate seltskond Pata- 
reist Rongaga (ühe või mitmega) korraga kohale, kus nad siis keldris olevast 
kongist kordamööda üles tribunali ette kutsuti, seal sõnad peale loeti ja siis 
alla tagasi toodi. Tagasi Patareisse toodi nüüd juba süüdimõistetud samuti 
Rongaga ja jaotati siis süüdimõistetute kambreid pidi laiali (et kedagi oleks 
ka õigeks mõistetud, seda ei mäletanud mitte keegi juhtunud olevat). 


Põgenema pääsenud mees olevat ennast all keldris olles aga peldikusse viia 
palunud. Seda konvoi ka tegi. Kui ta sellest kohast pärast oma asjaajamisi 
väljus, oli konvoi nähtavasti hetkeks kusagile kadunud ja mees läks maja 
peale kolistama, lootuses, et ehk pääseb kuidagi minema. Ta kohtas aga 
korrapidaja ohvitseri, kes vangi korralikust välimusest segadusse viiduna 
(kaabu varjas pöetud pead) arvas, et tegu on kellegi kõrvalise isikuga ja 
käratas, et mis te siin teete, minge kohe minema. (Oli olnud juhuseid, kus 
vangide omaksed püüdsid tribunali hoonesse tulla, et neid veel kord näha.) 
Mees vabandas viisakalt, et andestust, ma ei teadnud, et siia tulla ei tohi, 
korrapidaja ohvitser viis ta ukse juurde ning kontrollis, et mees ikka tõepoo- 
lest ära läheks. Seda too tegigi, aga õhtul, oh häda, loe vange kas edaspidi 
või tagurpidi, üks mees on puudu. Ei tea, mis sai sellepäevasest valvemees- 
konnast. Võib arvata, et ega neil hästi küll ei läinud. Kahjuks saadi aga põ- 
genik paari nädala pärast täiesti juhuslikult uuesti kätte. Ta oli parajasti teise 
mehe juures olnud, keda püüdma mindi. Igatahes Patareis tekitas see lugu 
suurt elevust. 


Teise loo puhul oli asi nii, et mind kutsuti õhtul välja ülekuulaja juurde. 
Olgugi et mu uurimine oli juba lõpetatud, seda aeg-ajalt siiski veel tehti. See 
oli aga parajasti periood, kus vanglas oli millegipärast vähe uudiseid. Sel 
päeval seisnes uurimine selles, et uurija tegeles põhiliselt vanadest protokol- 
lidest ümberkirjutamisega ja mind küsimustega peaaegu ei tülitanud. Istusin 
uurija kabinetis, kus mu iste oli radiaatori kõrval ja siis hakkas korraga keegi 
mööda keskküttetorustikku morses päevauudiseid edasi andma. Ka uurija 
kuulis seda klõbistamist, kuid ega tal midagi teha olnud. Tont teab, kus see 
klõbistaja asus ja ega venelastest uurijad üldiselt ladina tähestikus kasutatavat 
morset ka ei tundnud. Niisiis ajasime mõlemad oma asja — tema kirjutas 

protokolli ja mina kuulasin päevauudiseid. Kambrisse tagasi minnes oli mul 
kohe päris palju, mida rääkida. Teised mehed olid üsna üllatunud, et kust 
ma seda kõike küll kuulsin. Kas uurija rääkis või? 


Kolmas lugu oli üpris omapärane. See juhtus siis, kui olin sõjatribunalis oma 
25+5 kätte saanud ja istusin juba süüdimõistetute kambris. Nimelt oli me 
kõrvalkambrisse vahepeal toodud mu kunagine lennukooli- ja ka ülikooli- 
kaaslane Valdo Raag. Ka tema oli oma aastateportsu juba kätte saanud. Et 
ta tänu lennukoolile samuti hästi morset oskas, siis vestlesime üsnagi tihti ja 
pikalt. Peale igapäevaste juttude tuli vahetevahel ka uurimisteemalisi jutte 
rääkida. Tavaliselt oli lugu nii, et kui meist üks uurija juurde kutsuti, siis 
pärast tagasitulekut oli ka teisel varsti, nii poole tunni kuni tunni möödudes 
minek ja enamasti olid küsimused ühed ja samad. Et esimesena väljakutsutu 
oli selleks ajaks aga juba jõudnud läbi anda, mis teemal täna vestlus tuleb ja 
mida ta ise vastanud oli, oli järgmine mees uurija juurde saabudes juba ju- 
tuks ette valmistatud. 


Ühel hommikul teatas kõrvalkambri “radist”, et Valdo oli nii kiiresti välja 
kutsutud, et ta ise mulle enam teadet anda ei jõudnud. Hästi, jäin Valdo 
tagasisaabumist ootama. Tavaliselt kestis uurijaga jutuajamine paar tundi. 
Aeg kulus ja kulus, aga mind millegipärast sel päeval välja ei kutsutud ja ka 
Valdo ei tulnud tagasi. Pärisin kõrvalkambrist uuesti järele, et kas ta kutsuti 
välja koos asjadega, aga vastus oli, et ei. Seega kusagile kaugemale teda ära 
ei saadetud. Oli juba päris hilja õhtul, kui Valdo mind välja kutsus ja hakkas 
läbi seina toksides oma seiklusi jutustama. Lugu oli umbes samamoodi ol- 
nud, kui selle tribunalist põgenenud mehega. Kui ülekuulaja oli lõpetanud, 
kutsus ta konvoi ja käskis Valdo tagasi kambrisse viia. See viis Valdo korido- 
ri ja pani mingisse kappi seisma, minnes ise mingite asjaõienduste pärast 
veidiks ajaks kusagile ära. Et aeg venis, siis mõtles Valdo veidi pulli teha, tuli 
kapist välja ja läks mööda vanglat kolistama, et vaadata, kas siit ehk kuidagi 
ei oleks võimalik välja pääseda. Ei tea, mida küll konvoi mõtles ja tegi, kui 
ta tagasi tulles Valdot enam eest ei leidnud. Küllap tal ühte ja teist vist pük- 
si pudenes. Oli ju selline vangi kaotsilaskmine üldjuhul kinnimineku ots. 


Valdo oma käe peal seiklemine lõppes aga varsti, sest üks möödaminev 
valvur pidas teda vangla sisetöödel kasutatavaks lühikese karistusajaga krimi- 
naalvangiks ja käsutas endaga kaasa tööle. Ja nii ta siis tegutseski terve päe- 
va Vangla sisetöödel. Isegi suppi olevat poliitiliste vangide kambritesse laiali 
vedanud. Õhtul aga, kui kriminaalvange hakati nende kambritesse tagasi 
viima, hakkas Valdo protesteerima, öeldes, et ta nende hulka ei kuulu. Kel- 
lele see ikka lõbu pakub krimkadega koos istuda. Siis läks paanika lahti. 
Kuidas see küll sai juhtuda, et 25 aastaks kinnimõistetud mees käib vabalt 
mööda vanglat ringi. Valdol oli vastus valmis — tema seisis ilusasti kapis, 


23 


kuhu ta oli pandud ja ootas oma konvoid, kui mingi mundris mees tuli ja ta 
kaasa käsutas. Kes see mees oli, ei tea ja nägu kah ei mäleta. Suurt skandaali 
sellest asjast, vähemalt meie teades, siiski ei tulnud, sest ega sellise asja suu- 
re kella külge panemisel ka vangla personalil pead ei oleks paitatud. Seetõt- 
tu kästi Valdol lõuad pidada ja mängiti ilmselt nii, et mitte midagi ei ole 
olnud. 


Ja lõpuks, kui veel pisut sidepidamisest rääkida, siis tuleks ehk sedagi maini- 
da, kuidas Venemaal venelastest vangid seda tegid. Nende süsteem, millega 
hiljem mööda Venemaa vanglaid ringi rännates avanes võimalus tutvuda, oli 
üsnagi algeline. Selle peale, et morset kasutada ei olnud tuldud. Ei oskagi 
arvata miks, sest venelastest radiste pidi vanglates ju leiduma. (Aga ka kõr- 
ge kultuuriga inkad ei olevat ratta leiutamisega hakkama saanud!) Püüti küll 
koputamisega teateid edasi anda, kuid siin tähistas üks koputus tähte “a”, 
kaks koputust tähte “6”, kolm koputust tähte “8” jne. Nii et kui vaja oli 
edasi anda tähestiku viimaseid tähti, siis võisidki koputama jääda, sest luge- 
mine läks ilmast ilma segamini. 


Kuid aitab nüüd sidest. Ei seisnud vangi elu Patareis koos ju ainult kambris 
molutamisest, igapäevasest jalutuskäigust ja sidepidamisest. Oluliseks iga 
vangi elus oli päev, mil ta ametlikult süüdiolevaks tunnistati ja teada anti, 
kui kaua tal oma edasisest elust tuleb kodustest lahus, laagrites ja vanglates 
veeta. Poliitvangide süüdimõistmine võis toimuda kahel viisil. Enamlevinud 
variandiks oli sõjatribunal (tavalist rahvakohut poliitilistele, 858 järgi süü- 
dimõistetavatele ei rakendatud), kuhu sind viidi ja kus pärast lühikest näi- 
temängu sulle siis juba varem ettevalmistatud otsus ette loeti. Neil aegadel, 
kui mina vanglas viibisin oli selleks tavaliselt 25 aastat vangilaagrit +5 aas- 
tat õiguste kaotust +5 aastat asumist + varanduse konfiskeerimine (vahe- 
tult sõjajärgsetel aastatel oli ka lühemaid karistusaegu määratud). 


Teiseks variandiks oli süüdimõistmine erikomisjoni (ametliku nimetusega vist 
küll Erinõupidamine), mida vangide hulgas “Troikaks” nimetati, otsusega. 
See komisjon vangiga kohtumisele ja kas või näilisele asja arutamisele aega 
ei raisanud. Lihtsalt ühel päeval kutsuti sind eeluurimiskambrist välja ja tea- 
tati, et erikomisjoni otsusega on sulle mõistetud nii- ja niipalju aastaid. Üldi- 
selt oli teada, et sellist võimalust, et keegi poliitilistel põhjustel arreteeritu- 
test ka vabaks võiks saada Nõukogude Liidus ei esinenud. Tõsi, sõjatribunal 
lükkas siiski vahel harva, kui uurijad kaebealusele tõepoolest kohe mitte 
midagi süüks panna ei osanud, asja tagasi, kuid ega see veel vabanemist ei 
tähendanud. Tavaliselt läks asi siis “Troikasse” ja see pani lihtsalt ja kiiresti 
kõik paika. Peab ütlema, et “Troika” otsused olid mõnevõrra pehmemad 
kui sõjatribunali omad ning ei ületanud tavaliselt kümmet aastat. Kuid see 
pehmus oli näiline, sest “Troika” otsus, nagu hiljem laagris selgus, ei olnud 
lõplik ja karistusaja lõppemisel võidi sind lihtsalt laagri eriosakonda välja 

kutsuda ja teatada, et sulle on karistusaega lisatud, nii et istu aga rahulikult 
edasi. 


1950. aasta 16. detsembri hommikul kutsuti mind kambrist koos asjadega 
välja ja see tähendas, et sinna kambrisse mul tagasitulekut enam ei ole. Ko- 
ridoris ootasid juba mõned vangid ja neid koguti veelgi juurde. Kui paras 
ports oli täis saanud, viidi meid hoovile ja laeti Ronka. Järgnes lühike sõit ja 
jõudsimegi J. Lauristini tänaval asuvasse sõjatribunali, kus meid keldris asu- 
vasse kambrisse paigutati ja jäeti väljakutsumist ootama. Mind kutsuti aga 
enne tribunali istungit juba välja ja viidi lähedalasuvasse tühja tuppa, kuhu 
kohe sisenes üks meesterahvas, kes ennast advokaat Levinina tutvustas ja 
teatas, et ta olevat mu kaitsja. Ütlesin, et ma endale kaitsjat palunud ei ole, 
kuid, nagu tema ütles, olevat seda teinud mu naine. Väljasolijatel ei olnud 
nõukogude õigusemõistmise süsteemist piisavalt teadmisi ja ta arvas, et tri- 
bunal toimub nagu kohus ikka, kus kaitsja midagi ära saab teha. See oli il- 
maaegne raha raiskamine. Kuid siiski mitte päris. Protsessi kohta olime ad- 
vokaadiga mõlemad kohe ühel arvamusel, et see on lihtsalt naljategemine ja 
seetõttu süüdistusmaterjalist nõrkade kohtade otsimine on asjatu ajaraiska- 
mine. Küll aga palusin ma tal mõned asjad oma omastele edasi ütelda ja, 
nagu hiljem selgus, oli ta seda ka korralikult teinud. Lõpetasime jutu ja mind 
viidi tagasi ootajate kambrisse. 


Mõne aja pärast kutsuti mind siis tribunali ette. Siin selgus, et mul on ka 
paarimees — Heino Nurk, kes sõja ajal oli meie lennusalgas motoristiks ol- 
nud. Miks meie süüasjad kokku liideti, ei tea. See jääb julgeolekumeeste 
saladuseks. Ühiseks meie tegevuses oli olnud ainult teenistus Saksa lennu- 
väes, kuid sealgi olin mina lenduriks, tema aga motoristiks. Ka asja arutami- 
sel selles suhtes midagi ei selgunud. Edaspidi me igatahes enam ei kohtu- 
nud. 


Mis puutub kohtuistungisse, siis siin läks kõik, nagu lepse reega, s.t ei viide- 
tud aega. Süüdistus loeti meile mõlemale ette, küsiti paar küsimust, sõna 
anti ka advokaadile, kes palus mulle õiglast karistust (teatavasti reklaamis 
nõukogude kohus ennast kui karmi aga õiglast kohut) ja tribunal läkski ot- 
sust tegema. Sekretär jäi minu mäletamist mööda aga kohtusaali ja kui koh- 
tu koosseis pärast lühikest pausi tagasi tuli, ulatas ta tribunali esimehele ilm- 
selt juba varem valmistrükitud otsuse (selle trükkimiseks sekretäril ju aega 
ega võimalust ei olnud), mille tribunali esimees siis ette luges. Otsuse koha- 
selt olin 858 1”a” järgi mõistetud 25 aastaks vangilaagrisse koos õiguste 
kaotamise ja vara konfiskeerimisega. Sama karistuse sai ka Nurk. Ma ei mä- 
leta enam, kas kohe, või natuke hiljem sain kohtuotsusest ka ärakirja. See 
oli peale äravõetud asjade kviitungi ainus dokument, mis vangil enda käes 
võis olla. Seejärel viidi meid uuesti alla ootajate kambrisse, kuhu vahepeal 

oli teisigi süüdimõistetuid tagasi toodud, kõigil 25 +5 kõikide sabadega 
turjal. Aeg möödus lõbusalt, sest vähemalt väliselt mitte keegi oma tuju 
langeda ei lasknud. Vastu õhtut, kui kõik hommikul toodud olid ülevalt 
tribunalist jälle alla jõudnud, laeti meid uuesti Ronka ja sõidutati Patareisse 
tagasi. Nüüd aga tuli minna juba uude, süüdimõistetute kambrisse. 


VP, 


72; 
29 "VE haayi 


Mu paarimees tribunalis, H. Nurk'. 


! Fotod Riigiarhiivis olevast toimikust. 

Elu süüdimõistetute kambris ei erinenud elust eeluurimisaluste kambris. 
Ainult et nüüd ei tulnud oodata enam kohut, vaid Venemaale vangilaagrisse 
saatmist. Et vangielu vähegi sisustada, püüti kambris peale doomino män- 
gimise ja raamatute lugemise igavuse peletamiseks ka midagi muud ette 
võtta. Nagu mäletan, oli meil kambris terve rida haritud mehi ja nii siis 
otsustati, et hakatakse kordamööda kambrikaaslastele populaarteaduslikke 
loenguid pidama. Seda tehti ka kõrvalkambrites. Nii näiteks istus meie kõr- 
valkambris professor Võrk, kes oli meestele pidanud üsnagi huvitavaid loen- 
guid elektrotehnikast ja maailma asjadest üleüldse. Ka minul tuli mõned 
loengud pidada nendel teemadel mida mina teistest paremini tundsin. Nen- 
deks olid lennuasjandus, põlevkivitööstus ja spordialadest vehklemine. Minu 
kunagine lennukoolikaaslane Kalju Reitel, kes nüüd on tuntud skulptor, 
enne arreteerimist aga oli olnud kunstiüliõpilane, rääkis kunstist jne. Lisaks 
sellele tegime väikest viisi isegi kehalist treeningut, harjutades poksi ja ene- 
sekaitset. 


Et meie hulgas oli ka pastoreid, siis toimusid iga pühapäeva hommikul 
kambri jumalateenistused. Loomulikult lihtsustatud korra kohaselt ja vaik- 
selt. Ehkki kõik mehed ei olnud kaugeltki usklikud, respekteeriti neid juma- 
lateenistusi ka uskmatute poolt. Kuulati vaikselt ja doominot ei taotud. 
Meie kambrisse oli sattunud aga ka lahkusulisi ja ühel päeval teatas üks 
neist, et ka tema tahaks pühapäevahommikust palvust pidada. Kambri üldi- 
ne arvamus oli, et milles küsimus, lasku aga käia. Jutlus oli küllaltki segane, 
kuid see selleks. Halvem oli see, et julgustust saades püüdsid lahkusulised 
hakata palvetunde sagedamini korraldama ja hiljem, kuna neid esialgu viisa- 
kusest respekteeriti, kippus kamber vägisi palvemajaks muutuma. Siis sai 
meestel, kelledest suurem osa olid uskmatud, asjast aga villand ja öeldi otse 
välja, et kui nad jumalat paluda tahavad, siis tehku seda, aga vaikselt ja ärgu 
segagu kambri üldist elu. 


Omaette vahelduseks oli laulmine. Seda tuli teha vaikselt, n.-ö. piano- 
pianissimo. Meie hulgas oli hea häälega mehi. Lauldi tuntud sõdurilaule ja 
ka teisi, enne sõda ja sõja ajal populaarseks saanud laule. Kuid lisaks nendele 
oli laule loodud ka Patareis. Peab ütlema, et erilise mulje jätsid neist Patarei 
valss ja Patarei tango. Mõlemad olid ilusa meloodiaga ja ka sõnad olid olu- 
korrale vastavad. Eriti patarei valsi omad. Patarei tango oli veidi naiivsemate 
sõnadega. Kes nende autor oli, ei tea, kuid sügavasti meelde on nad jäänud 
tänapäevani. Olgu allpool siis Patarei valsi sõnad ära toodud: 

Loojeneva päikese kullas 

reidile laskumas päev, 

vetepind veriselt kumab, 

näen kajakaid lendlemas seal. 

Cuuled need Soome poolt tugevalt puhuvad, 

lained need Patarei randasid uhuvad, 

trellide taga pean viibima ma 

nüüd vangina. 
Kui saabub õhtu, 
kuu kahvatu kuma 
on laskumas alla, 
raudtrellidel ta. 
Mu mõte mõtleb 
ja süda soovib, 
et peatselt vabana 
süt lahkuks ma. 


Koju mul maha jäi kallim, 

õuele nutma jäi ta, 

sageli meenub tal Tallinn, 

kus Patareis vangina ma. 

Cuuled need temale tervisi kandku, 

kuumemaid suudlusi edasi andku, 

ütelgu ärgu mind hüljaku ta, 

pea saabun ma. 
Kui koju tulen, 
Su juures olen, 
ja õhtuchal 
Sind emban ma. 
Siis tea MU armas, 
et elus — surmas, 
su juurest üalgi 
ei lahku ma. 


Neid laule lauldes jäid mehed tõsiseks. Eks igaühele meenus keegi, kes teda 
kodus ootas ja kelle juurde tagasi minna igatseti. Kuid et nukrust ei tohtinud 
valitsema lasta, siis lauldi tavaliselt veel paar uljamat sõdurilaulu peale, mis 
tuju uuesti üles tõstis. Uskusid ju kõik, et varem või hiljem tuleb mingi 
muudatus ja ajad muutuvad. 

Süüdimõistetute kambris olevate meestega said omaksed taotleda ka kokku- 
saamist. Ka minu naisukesel läks see korda. Ühel päeval kutsuti mind välja 
ja viidi ühte ruumi, mille keskel oli kaks umbes meetrise või veidi laiema 
vahega traadist võrkaeda. Nende aedade vahel jalutas valvur. Ühele poole 
toodi siis vangid ja teisel pool seisid kokkusaajad omaksed. Asi oli nii kor- 
raldatud, et midagi üksteisele üle anda ei olnud võimalik. Et kõik kokku- 
saamisele viidud vangid ja nende omaksed olid selles ruumis korraga, siis 
rääkisid kõik läbisegi ja nii oli ka lärm päris suur ning üksteisest arusaamine 
üsna raske. Tuli päris kõvasti kõrvu pingutada, et midagigi mõista, mis teine 
teisel pool traatvõrke räägib. Nii palju sain siiski aru, et kodus on vanaema 
surnud, teised aga terved ja naine lahutust võtta ei kavatse. Nii palju seda 
rääkimist oligi, sest siis öeldi, et aeg on läbi ja vangid viidi kambritesse taga- 
si. Kuid tuju selline kokkusaamine, sellele vaatamata, et kogu situatsioon 
pani vanduma, kahtlemata siiski tõstis. Ent oli ka neid kaasvange, kes kokku- 
saamiselt tulles olid õige sünged, sest saadud uudised olid halvad olnud. 
Kuidas kellelgi. 


Nii möödusid päevad, päevadest said nädalad ja nädalatest kuud. Kambri ja 
ka kõrvalkambrite koosseis oli suures osas juba vahetunud. Talv oli möödas 
ja väljas valitsev kevad hakkas suve jumet võtma. Mina aga istusin ikka veel 
kambris. Siis aga kõlas ühel päeval käsklus: “Arro, asjadega välja!” See tä- 
hendas minekut. Tänu kodust saadud pakkidele oli mul ka üht-teist juba 
kogunenud, mida vangi puhul varanduseks saab nimetada. Võtsin siis oma 
kompsukese kaenlasse, valvurid tegid ukse lahti ja ma astusin tundmatule 
tulevikule vastu. 


Esialgu läks jälle sõiduks juba ammutuntud Rongaga. Seekord viis teekond 
Lasnamäe vanglasse. See oli tuntud tapivangla (mepecbeinka), kus pikka 
istumist ei olnud. Niipea kui paras ports rahvast oli kokku kogutud, järgnes 
ärasaatmine. Ka mina olin selles vanglas vist ainult nädalapäevad. Et Lasna- 
mäe oli tapivangla, siis olid seal ka tingimused halvemad kui Patareis. Näda- 
la või ka paar elab vang ju igasugustes tingimustes üle. 

KAUGUSED KAUGUSTE TAGA 


Nagu eespool juba kirjutatud, pikka pidu Lasnamäel ei peetud. Umbes nä- 
dalapäevad saigi selle asutuse külalislahkust kasutada ja siis oli minek. Andku 
selle loo lugejad nüüd mulle andeks, aga kogu teekond, mis kulges üksikute 
etappide ja vahepeatuste kaupa Lasnamäelt kuni Komsomolskini Amuuril oli 
põhimõtteliselt niivõrd sarnane, et kõik mälestused on möödunud aasta- 
kümnete jooksul kokku sulanud. On küll meeles üksikud tapivanglate kamb- 
rid, aga milline neist millises vanglas oli, on täiesti segane. Samuti on segane 
see, kuidas meid kusagil rongile laeti ja pärast kohalejõudmist uuesti tapi- 
vanglasse toimetati. Igatahes Rongaga sõitmist sai rohkem kui üks kord nau- 
tida. Seetõttu on nähtavasti otstarbekam edaspidi rääkida sellest, kuidas 
teekond üldjoontes kulges, üksikasjadel eriti peatumata. 


Teatavasti toimus vangide transport Nõukogude Liidus peamiselt kahel 
moel. Neist esimesel koguti tapivanglasse (Tallinnas Lasnamäe vangla) kohe 
inimesed suure, ühte laagriterajooni suunatava transpordi jaoks kokku, laeti 
siis loomavagunitesse ja ilma vahepeatusteta sõit, mis vahel, olenevalt siht- 
punkti kaugusest kestis isegi kuni paar nädalat, läks lahti. Teisel juhul toime- 
tati vange edasi väiksemate partiide kaupa. Teekond toimus siin etapiviisili- 
selt, vahepeatustega tapivanglates ehk nn. nepecpinka-des. Ka minu tee- 
kond kuni Komsomolskini Amuuril toimus viimase skeemi järgi, kus vahe- 
punktideks (koos alg- ja lõpppunktidega) olid: Lasnamägi, Leningrad, Kirov, 
Sverdlovsk, Omsk, Novosibirsk, Krasnojarsk, Irkutsk ja Komsomolsk 
Amuuri. 


Ja jälle on aeg mu mällu lüngad tekitanud. Nimelt ei mäleta ma, kas meid 
siis, kui järjekordsesse tappi minejaid Lasnamäe vanglas oli kambritest koos 
asjadega välja hõigatud, laeti rongile kohe sealsamas vangla hoovis, või sõi- 
dutati algul Rongaga raudteejaama ja laeti alles seal vagunisse. Mõlemad 
variandid on põhimõtteliselt võimalikud, sest üks raudteeharu tuli ka Las- 
namäe vangla hoovi. Igatahes kummalegi variandile ma vastu vaielda ei 
julge. Seepärast jätaksin asja täpsustamata ja kirjeldaksin järgnevalt parem 
vangivagunit ehk, nagu seda vangide hulgas kutsuti, Stolõpinit. Miks vangi- 
vagunil selline hüüdnimi oli, ei tea. 

Niisiis, Stolõpin kujutas endast kupeevagunist vangiveoks ümber ehitatud 
vagunit. Selle kupeede aknad olid seestpoolt trellitatud ja klaasid matiks 
värvitud, et jumala pärast seest välja ja eriti väljast sisse midagi näha ei 
oleks. Kupeedesse olid ehitatud kolmekordsed laudadest narid. Kupeede 
uksed, või isegi vist esiseinad, olid asendatud trellidest seinte ja ustega. Ku- 
peevaguni ühel küljel olev koridor oli säilitatud ja selles kõndis saatevalvur. 
Vangid said ümbrust siiski jälgida läbi kupeede vastasoleva seina akende. 
Vaguni otsas oli üks või kaks kupeed säilitatud tavalisel kujul, saatevalvurite 
jaoks. Vangivagun sõitis tavalise reisirongi koosseisus. Enamasti oli ta rongi 
etteotsa, kohe veduri või postivaguni järele paigutatud. Nii puutus ta tava- 
listele reisijatele vähem silma. Armastas ju Nõukogude Liit oma vangidega 
seotud tegevust, vähemalt Liidu Euroopa-poolses osas, võimalikult varjatult 
läbi viia. 

Rongile pealelaadimisel, õigemini vangide üleandmisel vangla personalilt 
saatevalvuritele toimus omaette tseremoonia. Iga vangi kontrolliti erilise 
hoolega. Tavaliselt toimus see nii, et hüüti sinu nimi, aga siis pidid sa juba 
ise edasi ütlema oma ees- ja isanime, sünniaasta ja -koha ning paragrahvi ja 
karistuse määra. Vastuvõtja ainult kontrollis toimiku järgi, kas kõik on ikka 
õige. Sellele vaatamata olevat sedagi juhtunud, nagu räägiti, et üks vang 
teise eest tappi läks. Siin oli tegemist äraostmisega, kus vaesem vang jõuka- 
ma venna viimase jaoks mingil põhjusel ebasobivast laagrist päästis. Mehed 
õppisid lihtsalt teineteise andmed pähe. Kohale jõudes, kui vale mees tea- 
tas, et ta ei ole see, kes peaks olema, oli pahandus muidugi suur. Üldiselt 
püüti toimikut aga vangi eest varjata. Alati see sajaprotsendiliselt ei õnnes- 
tunud. Ma ei mäleta enam, millisel etapil see juhtus, kui minu juurde tuli 
üks venelasest tapikaaslane ja ütles, et poiss, sinu tee viib erilaagrisse. Minu 
küsimusele, et kust ta seda teab, vastas ta, et tal õnnestus näha, et minu 
toimiku kaanel oli punane põiktriip. See pidi seda tähendama. Ole sa lahke, 
see veel puudus. Mida see erilaager endast aga täpselt kujutab, seda ma sel 
ajal veel ei teadnud. Ilmselt võis aga arvata, et mitte midagi meeldivat seal 
küll ootamas ei ole. Kuid tulgu mis tuleb, sõitu katki jätta ju võimalik ei 
olnud. 


Kui sõit oli pikem, siis anti vangidele toit kuivtoiduna kaasa. Vaguni otstes 
olid, nagu kupeevagunitel ikka, peldikud. Sinna viidi vange ükshaaval, tava- 
liselt hommikul ja õhtul. Erakorralise vajaduse puhul toimus peldikussevii- 
mine, vähemalt niipalju kui mina mäletan, alati pika viivitusega ja suure 
sõimu saatel, sest valvur pidi selleks ju teise mehe välja kutsuma. Mis puu- 
tub sõidumugavustesse, siis nendega oli asi nii nagu ta oli. Oli etappe, kus 
vange oli vähe ja elamine päris lahe, aga ma mäletan ka näiteks otsa Irkuts- 
kist Komsomolskisse, kus kupeesse tuubiti 21 meest, nii et vaevalt jätkus 

kohta istumiseks. Ka magada tuli istudes. Sõit aga kestis viis ööpäeva. Kui 
kohale jõudsime, olid kõigil jalad paistes. 


Mis puudutab veetavat vangide seltskonda, siis Eesti vanglatest tulnutel, kus 
poliitilised ja kriminaalvangid hoiti lahus ja seltskond oli seetõttu üldiselt 
üsnagi soliidne, tuli nüüd, mööda Venemaad rännates, kokku puutuda uue 
nähtuse — kriminaalvangide seltskonna ja kommetega. Seal maksis tugevama 
õigus, kusjuures tugevam ei tarvitsenud ja enamasti ei olnudki füüsiliselt 
tugevam vaid tugevuse andis talle kriminaalide kambavaim. Lisaks sellele oli 
kriminaalidel veel ka vangivalvurite toetus, mis sageli otsese kokkumänguni 
läks, mistõttu poliitiliste, nn. fašistide, kaebused jäid enamasti tähelepanuta. 
Sellest tingituna varastati sul etappide kaupa sõitmisel tavaliselt kõik vähegi 
väärtuslikum ära. Lihtsalt ei olnud võimalik pidevalt üleval olla ja oma vara- 
natukest valvata. Esines ka otsest röövimist, kuid seda enamasti siis, kui 
arvuline ülekaal oli kriminaalide poolel. Esialgu mul isiklikult sellega küll 
kokku puutuda ei tulnud, sest nendes seltskondades, kellega mul koos üksi- 
kuid etappe tuli sõita olid, vähemalt esialgu, poliitilised arvuliselt siiski üle- 
kaalus ja seetõttu kriminaalid avalikult tegutseda eriti ei julgenud. Nähtavas- 
ti kartsid, et löömingu korral ei oleks nende käsi võib-olla kõige paremini 
käinud, kuid mine sa tea. Poliitiliste õnnetus oli see, et enamasti olid nad 
pärit korralike inimeste hulgast ja seetõttu kaklemises üsnagi saamatud ja 
kartlikud. Lihtsalt ei juletud kampa võtta ja kriminaalidega asju selgeks teha. 
Loodeti, et kui ma omaette vaikselt istun ega end millessegi vahele ei sega, 
siis mind ehk ei puudutata. Enamasti osutus see lootus aga tühiseks, sest kui 
naabrimees oli paljaks tehtud, tuldi ka sinu varanatukest revideerima. Siis oli 
häda muidugi suur, kuid naabrimehel ei olnud põhjust enam ka sulle appi 
tulla. 


Vahel oli Stolõpinis ka naisi. Loomulikult eraldi kupeedes. Meeste ja naiste 
kokkupuutumine oli igati välditud. Naistega seoses meenub aga see, et va- 
hel oli nende hulgas ka väikeste lastega emasid. Enamasti olid vangivalvurid 
siiski nii inimlikud, et ei sundinud väikelapsi kogu aeg kitsas, täistuubitud 
kupees viibima, vaid neil lubati aeg-ajalt ka koridoris ringi tatsata. Kuhu nad 
emade juurest ikka põgenevad. Mulle meenub, kuidas ükskord üks selline 
põngerjas, nii aastat kolm või neli vana, koridoris rongi kõikumise tõttu 
ringi tuikudes meie kupee uksele tuli ja trellidest kinni hoidis. Üks meie 
kupees olnud venelastest küsis: “Kes sina selline mul siis oled?” Poisike vaa- 
tas talle suurte silmadega otsa ja ütles siis: “57 usmennuk poõuHbi.” Ole sa 
lahke — Venemaa on ikka imede maa küll, kui siin mõni mees juba sünnist 
saadik isamaareetur on. 


Nii me siis rändasime ida poole. Meie tähendab siinkohal mind ja seda 
seltskonda, kellega mul tuli Stolõpinis kupeed jagada. Pärast iga vahepeatust 

mingis mepeceinka-s, kui me vangivagunis uuesti kokku saime, oli koossei- 
sus toimunud muudatusi. Mõned olid ilmselt kusagile mujale saadetud või 
maha jäetud saatmist ootama, samal ajal oli aga lisandunud ka uusi ränna- 
kukaaslasi. Vahel halvemaid, vahel paremaid. Kuidas juhtus. Ma ei mäleta 
kas just kogu teekonna kestel, aga suurema osa jooksul sellest küll oli üheks 
mu kaaslaseks Bruno Ehasalu. Olime temaga klassivennad keskkoolist, edasi 
olime koos lõpetanud ka lennukooli ning ühes lahinguüksuses lennanud ja 
kõige lõpuks veel pärast Tšehhoslovakkias sõjavangi langemist ka koos van- 
gist ajama pannud ja tagasi Eestisse seigelnud. Seega läbi ja lõhki kambame- 
hed. See tegi sõidu mõnusamaks, sest vähemalt üks mees oli kambas, keda 
sa igal ajahetkel usaldada võisid. Ka tema toimikul oli, nagu teadjad mehed 
ütlesid, punane triip. Seega võis arvata, et satume ka laagris kokku ja kahe- 
kesi on ikka parem kui üksinda venelaste kambas olla. Oli teisigi endisi len- 
nuväelasi, kellega sel teekonnal kohtusin. Meelde on jäänud näiteks endised 
pardalaskurid Elmar Heinsalu ja, mingil etapil vist ka Elmar Käsper. Mäletan 
ka, et püüdsin teepeal kodustega sidet saada, kuid kõik need katsed jäid 
ühepoolseteks. Mõned minu tapivanglatest saadetud kirjad, nagu hiljem 
teada sain jõudsid küll pärale, kuid vastused tulid saatjatele tagasi märkusega 
— lahkunud. 


Ehkki ma eespool ütlesin, et erilisi mälestusi mul tapivanglatest ei ole jää- 
nud, teeksin siinkohal siiski ühe erandi. Tegemist on Kirovi mepecpinka-ga. 
Jõudsin sinna juuli algul ja millegipärast jäeti mind sinna kuuks ajaks tolk- 
nema. Ilm oli sel suvel Kirovis tohutult palav ja meie väikesesse, kahekord- 
sete naridega 20. mehele mõeldud kongi topiti sisse umbes 70 meest. See 
oli midagi jubedat. Ehkki olime nii öösel kui päeval ainult trussikutes, tilkus 
higi siiski kogu aeg mööda külgi alla ja õhku ahmisime nagu kalad kuival. 
Igatahes kaalust võtsime kõik tublisti alla. Kirov on meelde jäänud veel ühe 
asjaga. Nimelt topiti ühel ilusal päeval meie seltskonda lisaks veel kuus või 
seitse hispaanlast. Need olid omal ajal sõjavangi langenud hispaania Sinise 
Diviisi mehed. Kui saksa sõjavange hakati koju laskma, nõudsid ka hispaan- 
lased kojusaatmist. Neile aga vastati, et Nõukogude Liidul Frankistliku His- 
paaniaga diplomaatilisi suhteid ei ole ja seetõttu seda teha ei ole võimalik. 
Nüüd keeldusid mehed tööst. Seda aga loeti mässuks nõukogude võimu 
vastu, mehed võeti sõjavangilaagrist välja, saadeti sõjatribunali, kus nad oma 
aastakesed (kui palju just ei mäleta enam) ilusasti kätte said ja nüüd olid nad 
kui kurjategijad teel mingisse tavalisse vangilaagrisse. Meil nad igatahes kuigi 
kaua ei olnud. Hispaanlased olid Venemaal viibides vene keele juba üsna 
hästi ära õppinud. Väga omapärase mulje jättis aga nende rääkimisviis. See 
oli lõunamaalaslikult kiire ja sellise tooniga, et esialgu arvasime, et nad oma- 
vahel pidevalt riidlevad. Pärast aga selgus, et see on neil päris tavaline rää- 
kimine. 

Võttis aega, mis võttis, aga ühel ilusal päeval olime Irkutskis. Ka see tapi- 
vangla ei ole millegi erilisega meelde jäänud. Küll aga on kuni tänase päeva- 
ni mälus püsinud etapp Irkutskist Komsomolskisse Amuuri ääres. Nõukogu- 
de Liidu andmetel ehitasid Komsomolski entusiastidest komnoored. Tegeli- 
kult olevat seda teinud aga meiesugused, püssimeeste valve all töötavad 
“komnoored”, kelledest oi kui paljud jäid sinna igaveseks nimetutesse hau- 
dadesse lebama. Ka minu sihtkoht sai tasapisi selgemaks. Suured erilaagrite 
piirkonnad Narõlski, Krasnojarski, Taišeti ja Karaganda ümbruses olid jää- 
nud juba seljataha. Seega tuli siis kõne alla Kolõma. Igatahes õnne mulle 
selle puhul eriti ei soovitud. 


Irkutskist edasisõidul saime tavalisest suurema toiduportsu kaasa, mille põ- 
hikomponentideks oli leib ja soolakala. Teekond pidi kestma umbes viis 
päeva. Vangivagun tuubiti nii täis, et näiteks ainult meie kupees, kui ma 
õigesti mäletan, oli vist 21 meest. Nagu eespool juba kirjutatud, oli vaata- 
mata kolmekordsetele naridele raskusi isegi istumisega, lamamisest rääkima- 
ta. Ja see soolakala. Janu oli igatahes kohutav. Ehkki maastik raudtee ümber 
oli haruldaselt ilus (kulges teekond ju reisi alguses ümber looduslikult väga 
kauni Baikali järve lõunaotsa), ei lasknud kupees valitsev olukord seda kuigi- 
võrd nautida. Kuid iga jamps lõpeb ükskord, nagu olevat ükskord ütelnud 
üks rebane, kui tal nahka nüliti. Nii lõppes ka see reis ja kõik jäid isegi ellu. 
Sõidu viimases osas äratas me tähelepanu raudtee ääres olev suur üleujutus. 
Amuur oli tont teab mis põhjustel tõusnud üle oma kallaste ja ujutanud 
suured maa-alad üle. Raudteetamm oli niipalju kõrgem, et oli veest väljas, 
aga tammi kõrval olevatest telefonipostidest paistsid ainult ülemised otsad 
koos isolaatoritega välja. Kõik muu oli üks suur veeväli. Peab ütlema, et 
janu käes vaevlevatele meestele oli selliste veehulkade nägemine tõeliseks 
piinaks. 


Tapivangla, kuhu meid Komsomolskisse jõudes paigutati, kujutas endast 
puust barakke. Barakkide vahele oli tehtud maapinnast veidi kõrgemal seis- 
vad laudadest kõnniteed. Algul, kui me saabusime, oli laagri territoorium 
veel kuiv, kuid juba mõne päeva pärast loksus barakkide all vesi ja liikuda sai 
ainul mööda neid laudadest kõnniteid. Liikusid kuuldused, et Amuur jätkab 
tõusmist. Ilmselt oli see asjaolu põhjuseks, miks meid juba mõne päeva pä- 
rast kiires korras rongile laeti ja edasi suunati. Seekord ei olnud tegu enam 
Stolõpiniga. Ilmselt ei olnud sellega jantimiseks enam aega. Kogu edasisaa- 
detavate meeste hulk (ei oskagi öelda, kui palju neid just oli, kuid ilmselt oli 
tegemist mitmesaja mehega) laeti loomavagunitesse ja läks sõiduks. Seekord 
oli sihtkohaks viimane tapilaager mandril, Sahhalini saare vastas asetsev 
Buhta Vanino, mis oli tol ajal põhiliseks kohaks, kust vange edasi Kolõmale 
saadeti. Edasi läks teekond juba meritsi. 

Buhta Vanino oli väga suur tapilaager, mille barakkideväli hõlmas laialdase 
maa-ala. Põhiliselt oli see ette nähtud Kolõmale saadetavate vangide kogu- 
mispaigaks enne laevadele laadimist. Läheduses oli veel teinegi tuntud tapi- 
laager — nimelt Nahodka. Seda oli peamiselt varem kasutatud ja ka eestlaste 
tappe oli selle kaudu Kolõmale saadetud, kuid sel ajal, kui mina sinna jõud- 
sin, oli Buhta Vanino tõusnud juba peamiseks tapilaagriks. Laagri suuruse 
iseloomustamiseks olgu öeldud, et laagris oli vist 28 tsooni, millest igaüks 
mahutas kuni paar tuhat vangi. 


Meie tapi kohalesaabumisel ootas meid vagunitest väljalaadimisel, mis toi- 
mus ühel küllaltki suurel, kui ma õieti mäletan siis vist enam-vähem laagri 
keskosas paikneval platsil, juba arvukas relvastatud valve ja lisaks meestele 
ka üsnagi tigeda väljanägemisega koerad. Suure kisa ja käraga aeti kõik rivis- 
se ja siis algas jaotamistseremoonia. Mingi kõva häälega ülemus astus rivi 
ette ja karjus: “Hecmubpie eopbi — ebrxoõume!” Terve trobikond mehi, kes 
kandsid “ausa varga” tiitlit väljus kähku rivist, nad rivistati eraldi üles ja viidi 
siis kusagile ära. Järgnes samasugune käsk “Cyra-dele”, kes ka üles rivistati 
ja omaette ära viidi. Ja nii järgnes üks seltskond või mast, nagu neid laagris 
kutsuti, teisele. Ma ei mäleta enam, kui palju neid eri masti seltskondi seal 
oli, kes kõik rangelt eraldi tsoonidesse paigutati. Mingit vastupuiklemist või 
kõhklemist sellisel jaotamisel ei olnud näha. Iga mees katsus võimalikult 
kiiresti omade hulka pääseda. Asi seisnes nimelt selles, et kõik need 
kriminaalide eriliigid olid omavahel sügavas vaenus ja vale masti hulka sat- 
tumine tähendas õnnetukesele lihtsalt kiiret lõppu. Ja seda mitte mingis 
moraalses mõttes vaid tõeliselt. Tavaliselt toimus hukkamine kas pussitamise 
või nöörist silmusega kägistamise teel. Laagri valvemeeskond asjale eriti 
vahele ei seganud. Nende jaoks oli tähtis vaid see, et elavate ja surnute arv 
klapiks. 


Lõpuks saabus ka meie, s.t. 858 meeste järjekord. Tsoon, kuhu meid viidi, 
oli samasugune nagu kõik teisedki. Seda ümbritses mitmekordne traataed, 
mille nurkades olid kuulipildujatega varustatud vahitornid. Igasuguse traat- 
aiast üleminekukatse puhul avati ilma hoiatamata tuli. Traataia vahel jooksid 
pika trossi külge ketistatud koerad. Nii et valve missugune. Elamiseks olid 
tsoonis puust barakid. Ma ei mäleta enam, palju neid seal just oli, kuid kõik 
nad olid enam-vähem ühte moodi ehitatud. Baraki sissekäik oli keskelt ja 
väikesest kojast läks uks paremale ning vasemale, seal asuvasse suurde ruu- 
mi. Kummaski ruumis oli piki mõlemat pikiseina ehitatud kahekordne pikk 
ühes tükis laudadest nari. Ruumi keskel oli suur telliskividest ahi. Peldikud 
olid ehitatud eraldi, barakkidest veidi eemale. 


Selline oli siis koht, kus pidime ootama Kolõmale saatmist. Kujunes nii, et 
üle tüki aja oli see jälle üks paik, kus tuli pikemat aega viibida. Ega seda 

viibimise kestust ette muidugi teada ei antud, aga selge oli see, et kuni van- 
giveolaevu sadamasse saabunud ei ole, minekuks ei lähe. Nii siis elati lihtsalt 
päevast päeva. Milleks asjata tuleviku suhtes pead murda. Mis puutub elu- 
tingimustesse, siis need olid nagu nad olid. Mitte mingisugust magamisva- 
rustust kellelegi ei antud — tapivanglates oli igamehe enda asi, kuidas ta 
toime tuli. Magasime lihtsalt riides ja ega noorel mehel siis pehmet külje- 
alust nii väga vaja ei olegi. Narilauad käivad küll. Mäletan, et oma arust 
tegin hea äri, kui ameerika sõduri tanksaapad, mida kodust pakiga olin saa- 
nud ja siiamaani ka säilitada suutnud, vene puulusika vastu vahetasin. Oli 
vähemalt, millega süüa sai. 


Samal ajal oli sügis haruldaselt ilus ja ilmad pidevalt päikesepaistelised. Saa- 
busime Buhta Vaninosse septembris ja, nagu räägiti, olevat Kaug-Idas sügis 
üleüldse kõige meeldivam aastaaeg. Ilmselt on see tõsi. Ma ei tea kuidas ja 
kust saadud, kuid tsoonis oli isegi võrkpall ja leidus ka mingisugune plats 
barakkide vahel selle mängimiseks. Eestlased olid siin kaasvangide hulgas 
hinnatud mängumehed ja võrkpallilahingud toimusid praktiliselt iga päev. 
Võrkpall aitas unustada igapäevast jama ja ennast füüsiliselt vähegi vormis 
hoida. Ja ka kaasa elati mängule üsnagi hasartselt. 


Kuid laagrielul oli ka teine külg. Ei koosnenud tsoonis olev seltskond ju mit- 
te ainult n.-ö. puhastest poliitilistest, vaid nende hulgas oli arvukalt ka neid, 
kes olid 858 üpriski juhuslikult hankinud. Ei olnud Nõukogude Liidus sel- 
leks ju palju vaja — piisas lihtsalt lobisemisestki, mida mõni pealekaebaja 
juhtus pealt kuulama. Rääkis ju vangide vahel liikunud anekdootki, et Val- 
gemere kanali oli ehitanud kaks seltskonda. Ühe poole ehitasid need, kes 
olid riigivastast juttu rääkinud, teise poole aga need, kes olid seda juttu 
juhtunud pealt kuulama ja sellest kohe julgeolekule ette ei kandnud. Ka 
meie tsoonis oli piisavalt neid, kes oma hingeelult ja kommetelt kuulusid 
rohkem kriminaalide hulka. 


Kõige omapärasemaks seltskonnaks olid tšetšeenid. Poliitilise paragrahvi olid 
nad Nõukogude Liidu rahvuspoliitika tõttu saanud. Oma hingeelult olid 
need mägedepojad aga tõelised röövlid ja mingit erilist sümpaatiat ega kok- 
kuhoiutunnet neil teiste poliitvangide suhtes ei olnud. Ei tea, kas nad selle 
sõna tähendustki teadsid. Eriti ohtlikuks ja tugevaks muutis neid aga väga 
tugev omavaheline kokkuhoid. Kokkupõrge ükskõik kellega neist tähendas 
terve kamba tšetšeenide kaelasaamist. Tšetšeene kartsid ka venelastest ban- 
diidid. Meie tsoonis oli neid vist sadakond meest, kes olid ühe baraki enda 
kätte haaranud. Sealt üritasid nad aegajalt siis teistesse barakkidesse rööv- 
retki korraldada. Kuid leidus teisigi, kellel vahetevahel kriminaali hing välja 
lõi. See nõudis teistelt aga kaitse organiseerimist. 


37 


Aga mitte ainult see. Meie kõrvaltsoonis, millest meid ainult kolmekordne 
traataed lahutas, elas seltskond, keda 6ecnpeõenemuk-uteks kutsuti. See oli 
tõepoolest metsik kamp, kes nähtavasti mitte mingeid, isegi varaste keskel 
kehtivaid seadusi ei tunnistanud. Ka omavahel oli neil pidevalt löömisi, nii 
et peaaegu igal hommikul vedeles väravas, vahtkonnaruumi kõrval mõni 
öösel surnukspussitatu või -kägistatu. Millegipärast oli neil viha ka poliitiliste 
vastu. Pidevalt loobiti nende tsoonist meie tsooni kividega. Et üks meie 
tsooni peldikutest oli nendepoolse traataia lähedal, siis tuli ka sinna n.-ö. 
hüpetega minna. Järjest karjuti sealtpoolt ka kallaletungiähvardusi. Et need 
ähvardused ainult naljaks mõeldud ei olnud, sellest rääkis asjaolu, et mõni 
aeg enne meie tapi Buhta Vaninosse jõudmist olidki 6ecrpeõeneHuk-ud, 
nagu vanemad tsoonielanikud rääkisid, ühel öösel meie tsooni rünnanud. 
Hoolimata valvemeeskonna poolt avatud kuulipildujatulest murti traataeda- 
dest läbi. Järgnenud löömingu tulemuseks oli, et enne kui valvemeeskond 
pooli lahutada jõudis, oli mõlemal poolel kokku vist paarkümmend meest 
maha lüüa jõutud. Nüüd aga paistis vaen jälle hoogu võtvat. Nii siis tuli 
tõsiselt enesekaitsele mõtelda. 


Kõigepealt hangiti kusagilt mõned parajad, rohkem nii sõjanuia sarnased 
kaikad. Igal öösel ja tihti ka päeval, kui olukord kahtlasena tundus, pandi 
baraki eeskotta nende kaigastega varustatud valve välja. Ega kitsas eeskojas 
neist meestest, kui ikka tõsiselt löömaks läks ja mehed just papist polnud, nii 
lihtne läbi tulla ei oleks olnudki. Kuna olin varematel aastatel mõned aastad 
oma lõbuks tegelnud poksiga ja vahetult enne arreteerimist tulnud Eesti 
meistriks vehklemises, siis tuli ka mul endal sellest valvest tihti osa võtta. 
Kuid loomulikult ei saanud loota ainult valvele. Ka teised barakielanikud 
relvastusid nii, kuidas keegi sai. Kõigepealt ohverdati selleks barakis olevad 
ahjud. Kuna ilmad olid ilusad ja võis arvata, et enne talvekülmade saabumist 
viiakse meid nagunii Kolõmale, siis leiti, et ahje meil esialgu vaja ei ole ja 
need lammutati telliskivideks, mis siis meeste vahel välja jagati. Iga mees 
pani magamise ajaks kivi oma pea alla, et kohe oleks võtta, kui vaja läheb. 
Eks selline pidev valmisolek mõjus pikapeale ka närvidele ja ükskord oleks 
selle tõttu päris tõsine pahandus tõusnud. 


Lugu juhtus öösel. Olin just valvest tulnud ja ei olnud jõudnud veel magama 
jääda. Seega nägin kogu lugu algusest peale pealt. Barakid olid öösel peaae- 
gu pimedad, sest elektrit tsoonis ei olnud. Ainsaks öiseks valgusallikaks meie 
ruumis oli väike õli põletav tattninalamp, mis asetses toa vastaspoolse pika 
nari otsal ja suutis suurt ruumi vaevu-vaevu kuidagi valgustada. Siis tõusis 
vastasnarilt üks selle teisel korrusel magav leedulane ja siirdus välja oma 
vajadusi rahuldama. Tagasi tulnud, hüppas ta uuesti narile, mis aga mehe 

narileviskumisel järsku kokku kukkus. Ja nüüd läks möll lahti. Tuba oli pime, 
sest lamp oli narilt maha langedes kustunud. Kujutage ette olukorda, kus 
kogu aeg on oodatud rünnakut ja äkki on ruum täis raginat, meeste karju- 
mist ja oigamist. Olid ju ülemisel naril maganud mehed alumistele pähe 
sadanud. Kõik arvasid muidugi, et läkski lahti ja haarasid oma telliskivid, et 
pihta anda. Pimedas ei nähtud aga vastast, kellele anda. Mina tõmbasin 
ennast oma naril seina vastu, et üldises möllus mitte vastu pead saada. Val- 
vurid vahitornides kuulsid, et laagris on möll lahti ja, aru saamata mis toi- 
mub, andsid hoiatusvalanguid õhku. See käivitas kogu tapilaagri üldise häi- 
resüsteemi ja valvemeeskonnad tormasid oma kohtadele. Kõrvaltsoonis 
olijad aga arvasid, et meie pool on rünnakule tulnud ja sealgi läks omakorda 
mölluks. Ühe sõnaga — kära ja madinat oli piisavalt palju ja võttis päris tükk 
aega, enne kui aru saadi, et midagi tõsist siiski lahti ei ole ja maha rahuneti. 
Nagu pärast selgus, oli paar meest siiski ka niivõrd vastu pead saanud, et 
vajasid arstiabi, kuid lõppkokkuvõttes möödus kõik siiski õnnelikult. 


Üks tõsine röövimisemadin oli ka siis, kui uus tapp saabus. Selle tapiga 
jõudsid kohale ka mulle kaks juba lennuväest tuttavat meest, nimelt Harri 
Jõgi ja Raimond Lipand. Neist viimane oli Pärnu lennukoolis isegi lendur- 
õpilaseks olnud. Tapi saabumisest said kriminaalid ilmselt valvurite kaudu 
enne teada kui meie ja kohe tapi tsooni saabumisel tungisid sellele kallale 
ning tegid kiiresti puhta töö. Kui me asjast teada saime ja appi läksime, oli 
kõik juba lõppenud. Mul õnnestus Jõgi ja Lipand siiski oma barakki tõmma- 
ta, kus neil vähemalt edasine elamine rahulikum oli. Mäletan, kuidas Jõgi 
talle omase huumoriga kord, kui vestlesime, ütles: “Kui ma kunagi veel 
vabaks peaksin saama ja oma seiklustest raamatu kirjutan, siis on selles kind- 
lasti ka peatükk, mille pealkirjaks on — Kui ma esimest korda Vaikset 
ookeani nägin, ehk puss perses ja kohver lännu.” Vabaks on ta saanud, aga 
sellist raamatut kirjutanud ei ole. Kuid see selleks. 


September ja oktoober möödusid. Vangiveolaevu oli tulnud ja läinud, kuid 
mina ja ka paljud nendest, kellega koos olime saabunud, vedelesid ikka veel 
Buhta Vaninos. Ilm oli jätkuvalt ilus ja võrkpallilahingud käisid endise hooga 
edasi. Siis ühel päeval aga saabus teade, et sadamasse on saabunud vangi- 
veolaev nimega Džurma. Millegipärast, isegi ei tea miks, tekkis eelaimus, et 
nüüd siis koidab minek. Võis arvata, et ega meid, poliitilisi talveks mandrile 
ei jäeta. Olime juba varem meestega omavahel plaani pidanud, et kui meid 
laevale laetakse, siis püüame kohe kusagile trümminurka omaette positsioo- 
nid sisse võtta, et ennast võimalikult parem kaitsta oleks. Kriminaalide 
kombeid arvestades võis ju arvata, et ilma lööminguta me välja ei tule. 

Enne kui edasi rääkida tuleks mõne sõnaga tähelepanu juhtida ühele omapä- 
rasele asjaolule. Nimelt sellele, et ehkki Magadani oblast asus geograafiliselt 
ju mandril, Kolõma kohta keegi mandri sõna siiski ei kasutanud. Võibolla oli 
see tingitud asjaolust, et Kolõmale pääses ainult meritsi või õhu teel. Maa- 
pealset teed sinna ei viinud. Isegi mitte kõige lähemal asuvast linnast, mil- 
leks oli Jakutsk. Ja nii mõistetigi siis mandri all neid kohti, kust Kolõmale 
tuldi või kuhu Kolõmalt mindi. Kolõma ise ei olnud ei manner aga ka mitte 
saar. Kolõma oli Kolõma ja sellest said kõik aru. 


Heakene küll, plaanid laevale minekuks olid tehtud. Jäi ainult üle need täide 
saata. Paraku osutus tegelikkus selliseks, et kõik ilusad plaanid jäidki eluvõõ- 
rasteks kavatsusteks. Laevale laaditi meid 9. novembril (see kuupäev on 
täpselt meelde jäänud seoses ühe perekondliku tähtpäevaga). Paraku olime 
meie, poliitilised viimased, kes laevale viidi. Kõik kriminaalid olid juba enne 
laevas. Ja nii selguski, kui trepist alla trümmi laskusime ja seal ringisagivat 
meestehulka nägime, et mitte mingist omaette võtmisest ei tule midagi väl- 
ja. Voogav inimmass lihtsalt lahustas meid eneses ja kandis keda kuhu. Lae- 
va vangiveotrümm oli jagatud mitmeks korruseks, mis olid varustatud pik- 
kade kahe või isegi kolmekordsete naridega. Nii võis laev peale võtta tu- 
handeid vange. Meie saabumisel olid kõik kohad naridel kriminaalide poolt 
ammugi juba ära võetud. Ainsad vabad kohad, mida võis leida olid naride 
all. Ja needki olid üksikud, eraldi asetsevad. Niisiis tuli jätta mõtted ühisest 
kambast ja iga mees pidi ise vaatama, kuidas ta hakkama sai. 


Varsti pärast meie pealelaadimist suleti trümmiluugid ja laev alustas teekon- 
da, mis teadaolevalt pidi kulgema ümber Lõuna-Sahhalini, Jaapani ja Sahha- 
lini saare vahelt läbi ja siis edasi põhja, üle Ohhoota mere Magadani. All 
trümmis oli, otse öeldes, paras bardakk. Mitte mingit korda ei olnud. Laeval 
oleva valvemeeskonna mureks oli ainult see, et mitte keegi vangidest jumala 
pärast laeva dekile ei pääseks. Mis all toimus, polnud mitte kellegi asi. Ne- 
mad vastutasid ainult vangide arvulise hulga eest. Kas need jõudsid pärale 
elusalt või surnult, ei läinud mitte kellelegi korda. Isegi toitlustamisega oli 
lugu nii, et pudrutoobrid anti trümmiluukidest lihtsalt alla ja iga mees pidi 
ise vaatama, et ta midagi sai. Ühesõnaga, kel jõud, sel õigus. Kogu teekond 
kestis viis päeva ja selle ajaga keegi just nälga ega janusse ei sure. Õnneks 
saime teepeal paar päeva tormi. Laev loksus päris kõvasti ja seetõttu oli 
umbses trümmis üsnagi palju neid, kes söögist vabatahtlikult loobusid. Mi- 
nusugustel meestel, kes loksumist väga ei kartnud, oli seetõttu toiduga päris 
lahe. Loksumine põhjustas aga uue häda — paljud oksendasid ja paraskid 
ajasid üle. Kõik voolas ikka sinnasamasse trümmi ja niigi paks õhk muutus 
selle tagajärjel veelgi paksemaks. Ent loksumine vähendas ka krimkade ak- 

tiivsust, sest eks nendestki vaevlesid paljud merehaiguse käes. Nii et ei ole 
halba ilma heata. 


Ühte ja teist all trümmis siiski toimus ja Magadani saabudes anti välja ka neli 
laipa, kõik ära kägistatud. Nende hulgas oli ka üks poliitvang — leedulane. 
Kuidas tema selle supi sisse sattus, ei tea, sest trümm oli suur ja kõike, mis 
kusagil nurgas toimus, ei olnud lihtsalt võimalik jälgida. Kriminaalid murdsid 
ka trümmidevahelise vaheseina maha, kuid õnneks olid teises trümmis ainult 
mingid masinad, mis kellelegi huvi ei pakkunud. Kuid, nagu räägiti, olevat 
ühes teises laevas, kus vaheseinad samuti maha murti, ühes trümmis veetud 
mehi, teises piiritust ja kolmandas lisaks muule ka veel naisi. Mis seal toi- 
mus, võib ainult ette kujutada. Magadanis olevat seda laeva kaks päeva 
külma vee ja kuuma auruga tühjaks laetud. Kas see lugu tõele vastas muidu- 
gi ei tea. Vangide fantaasia on tihti üsnagi rikas, igatahes selline jutt ringi 
liikus. 


Võttis aega mis võttis, aga viiendal päeval saabusime oma “unistuste maa- 
le”, mille pealinnaks oli Magadan. Õieti saabusime Magadani sadamasse 
Nagajevosse. Kuidas toimus laeva tühjakslaadimine on kahjuks juba meelest 
läinud. Nähtavasti seal midagi erilist ei toimunud. Küll aga andis ennast 
kohe teravalt tunda külm. Magadanis oli sel päeval olnud 35°C külma, 
meie olime suuremalt jaolt aga kergetes suveriietes. Paraku ei oodanud 
meid sugugi soe vastuvõtt. Kogu seltskond kupatati ilma sorteerimata min- 
gisse täiesti kütmata suurde barakki. Seal veetsime kogu järgneva öö. Bara- 
kis olid küll narid, aga külm tegi magamise täiesti võimatuks. Niisiis tampi- 
sime kogu öö mööda barakki ringi, et mitte ära külmuda. Suure hulga 
meeste ihusoojus mõjus siiski niivõrd, et külmumisi tõepoolest ei olnud. 


Järgmisel hommikul alustati sorteerimist, kes kuhu. Poliitilised korjati kohe 
teiste hulgast välja, mis krimkadest edasi sai, ei tea. Ja tont nendega. Meid 
aga viidi Magadani külje all asuva erilaagri sauna, mis kogu selle külmetami- 
se järel tundus üsnagi mõnusa kohana. Saunas selgus, et oma varandusena- 
tukese hoidmine kogu pika teekonna jooksul oli täiesti mõttetu tegu olnud. 
Nimelt pidime me lahtiriietumise ruumis kõik oma asjad, välja arvatud mõ- 
ningad lubatud esemed ja dokumendid, nagu kohtuotsuse ärakiri jne., hun- 
nikusse laduma ja rohkem me neid enam ei näinud. Pesemisruumist väljusi- 
me hoopis teise ruumi, kus saime pealaest jalatallani uue, vangile ette näh- 
tud varustuse. See koosnes aluspesust, särgist, vatijopest ja -pükstest, vatipa- 
litust ehk bušlatist, talvemütsist, jalanartsudest, viltidest ja vatikinnastest. Et 
mul oli üsna suur jalanumber (46), millele parajaid vilte ei leidunud, siis 
anti mulle nn. burkad, mis kujutasid endast samasugusest vatiriidest nagu 

vatijopegi õmmeldud vilditaolisi kummitallaga jalanõusid. Olid suhteliselt 
kerged ja parasjagu soojad, ehkki vähem vastupidavad kui vildid. 


Kui kogu see lugu oli lõppenud, viidi meid erilaagri mepecpinka-sse ja algas 
erilaagri vangi elu. Kui ma õigesti mäletan, oli 1951. aasta 14. november. 


Enne kui looga edasi minna, oleks vist otstarbekas Kolõmast ja selle laagrite 
süsteemist väike ülevaade anda. Peab kohe ütlema, et ega ma Kolõmale 
saabudes sellest midagi eriti ei teadnud. Teepeal olin kaasvangidelt küll hir- 
mu- ja õuduslugusid kuulnud, kuid need kõik olid räägitud teistelt kuuldu 
põhjal, ilma isiklikke kogemusi omamata. Ühtegi elusat Kolõmalt saabunud 
vangi ma näinud ei olnud. Kuuldustel on aga see omadus, et igasugused 
faktid kipuvad edasirääkimisel tugevasti moonduma. Seetõttu olin kõiki neid 
jutte võtnud teatava reservatsiooniga. 


Minu käesoleva aja teadmised Kolõmast põhinevad peamiselt kas isiklikult 
seal viibides kogetul või on saadud aastakümneid hiljem, mitmesuguseid 
Kolõmad ja selle elu käsitlevaid teoseid lugedes. Et käesoleva lookese lugejal 
ei tarvitse aga vastavaid teatmeteoseid käepärast olla, siis püüan allpool 
sellest, mida Kolõma endast kujutas, väikese ülevaate anda. 


Kaug-Põhjas asuv Kolõma, mis hõlmas ligemale 1/10 endisest Nõukogude 
Liidu territooriumist, oli vangide “riik”, mida juhtis 1930-ndatel aastatel 
loodud trust Dalstroi. Erinevalt ülejäänud Nõukogude Liidust, puudusid tol 
ajal, kui mina sinna sattusin, kogu sellel laialdasel maa-alal kohalikud nõuko- 
gude võimu organid (täitevkomiteed, parteikomiteed jne.). Nii oli kogu 
kohalik võimutäius, võiks isegi öelda, et kogu elu Kolõmal üleüldse 
Dalstroile allutatud. Dalstroi ülem, samuti valitsuste ja ettevõtete ülemad 
nautisid praktiliselt piiramatut võimu ning otsustasid inimeste elu ja surma 
üle ilma igasugust vastutust kartmata. Mis puutub sealsesse tootmis- ja ka 
ehitustegevusse, siis see baseerus peaaegu täielikult vangide tööjõul. Kolõ- 
mad iseloomustavad äärmiselt rasked looduslikud tingimused. Igikelts, maas- 
tik põhiliselt tundra ja mägitundra, kliima karmilt kontinentaalne, pikad 
talved, millal temperatuur langes aeg-ajalt isegi madalamale kui -60°C, ja 
lühikesed suved, kus ainus suvekuu juuli võis vahel üllatada isegi palavate 
ilmadega, aga samas ka hommikuti vee peal oleva jääkirmega. Asetses ju 
sealsamas lähedal Verhojanskis põhjapoolkera külmapoolus, kus oli regist- 
reeritud temperatuure isegi alla —70°C. Kolõma põhilisteks, Nõukogude 
Liitu huvitavateks loodusvaradeks olid kuld ja tina(Sn)maak kassiteriit. 


Nagu eespool juba öeldud, toimus kogu tootmistegevus praktiliselt vangide 
tööjõuga. Kolõma karmide loodustingimuste ja vangilaagrites kehtestatud 
ebainimlike elu- ja töötingimuste tõttu oli sõjaaegsetel ja -järgsetel aastatel 

vangide suremus olnud tohutu. Sealt ka siis vangide hulgas laialt levinud 
hirmu- ja õudusjutud Kolõma kohta. Viiekümnendatel aastatel, kui mina 
Kolõmal viibima pidin, oli olukord selles osas juba mõnevõrra inimlikumaks 
muutunud. 


Kui rääkida vangilaagritest, siis tegelikult loeti laagriteks suuremaid administ- 
ratiivseid üksusi, mis omakorda jagunesid laagrijaoskondadeks, laagripunkti- 
deks ja komandeeringuteks. Eelnimetatud laiusid kogu Kolõma territooriu- 
mil, kusjuures laagrijaoskondi ja -punkte avati ning suleti vastavalt tootmis- 
vajadustele. Režiimist ja elutingimustest lähtudes võis laagrid laias laastus 
jagada kahte tüüpi. Esiteks olid nn. töö-paranduslaagrid (ucrpasu-meneHo- 
mpyõoepie naaepa). Need olid mõnevõrra kergema režiimiga ja suure osa 
nende laagrite kontingendist moodustasid kriminaalvangid. Kuni 1948. 
aastani oli poliit- ja kriminaalvange hoitud ühistes laagrites. Siis aga loodi 
eriti ohtlike riiklike kurjategijate, s.t poliitvangide jaoks range režiimiga eri- 
laagrid. Kolõmal, keskusega Magadanis oli erilaager nr. 5 — Berlag (tuleta- 
tud sõnadest Bepeaogoü naeepb), mille laagrijaoskonnad (vist kuni paar- 
kümmend) paiknesid samuti laiali Kolõma territooriumil. Vangid dešifreeri- 
sid Berlagi nimetust kui BeccpoyHpiü peykumHblü naeepb ja sisuliselt vastas 
see palju paremini laagri iseloomule kui ametlik nimetus “Rannikulaager”. 


Nüüd aga oleks vist aeg oma jutustusega edasi minna. 

M-2-460 


Et mul Berlagi Magadani nepecpinka-s veedetud ajast isiklikult eriti palju 
mälestusi säilinud ei ole, siis on siinkohal nähtavasti otstarbekas jätkata juba 
eelmises peatükis alustatud ülevaadet erirežiimlaagrist kui sellisest. 


Kõige iseloomulikumaks, kohe nähtavaks tunnuseks, mis eraldas Berlagi 
vangi tavalistest töö-paranduslaagrite vangidest, oli isiklik number. Number 
oli kõikidele Berlagi vangidele kohustuslik identifitseerimistähis, mida laagri 
administratsioon ja konvoi kasutas vangiga suheldes nime asemel. Number 
pidi olema vangiriiete paremal põlvel, seljal ja mütsi ees. (Selle peale, et 
lasta number ka kehale tätoveerida, ei olnud kõrged ülemused millegipärast 
tulnud.) Tavaliselt oli number musta värviga joonistatud valgest riidest alu- 
sele, mis siis õmmeldi ettenähtud kohale. Räägitakse, et numbri all olevat 
rõivas katki lõigatud, et mitte võimaldada vangil näiteks pärast põgenemist 
lihtsalt numbri mahavõtmisega maskeeruda. Kas see nii oli, seda ma küll ei 
mäleta. Kuid riietusesemetel olevatel numbritel oli ka hea külg — see vältis 
muidu laagrites nii sagedast riiete varastamist. Numbri võis kirjutada ka 
valge värviga otse riietele. 


Kus meie numbrid saime, ei ole enam meeles. Küllap see vist saunas, enne 
tsooni laskmist toimus, kui uued vangiriided välja anti. Minu numbriks, mi- 
da ma vist surmatunnini ei unusta oli M-2-460. Võib arvata, et ma ei ol- 
nud Kolõmal esimene selle numbri kandja. Seda lubab väita asjaolu, et nii 
mõnelgi palju aega enne mind Kolõmale saabunud saatusekaaslasel oli num- 
ber enam-vähem samas suurusjärgus. Ilmselt anti surnud vangide numbrid 
uustulnukatele uuesti välja. Kes aga oli see lahkunud saatusekaaslane, kes 
oma numbri mulle pärandas, seda ei saa ma ilmselt mitte iialgi teada. 


Mille poolest siis erines Berlagi režiim tavalisest töö-paranduslaagri režiimist? 
Numbritest ja nende kohustuslikust kandmisest oli juba juttu. Siinkohal 
võiks ehk lisaks ka märkida, et igasuguste erariiete kandmine oli vangidel 
rangelt keelatud. Ka tööpäev oli Berlagis pikem ja kestis 10-12 tundi. Puh- 
kepäevi oli ametlikult, vastava erirežiimiga laagrite kohta käiva juhendiga, 
ette nähtud küll neli tükki kuus, aga tegelikult oli nendega lugu nagu ta oli. 
Oli üldiselt teada asi, et laagri administratsioon rakendas ametlikku juhendit 
üpris tihti üsnagi suvaliselt. 

Kuid sellega piirangud veel kaugeltki ei piirdunud. Raha vangil olla ei tohti- 
nud ja seetõttu ei makstud tehtud töö eest ka palka. Raha, mis sulle omaste 
poolt saadeti või oli laagrisse saabumisel ära võetud, hoiti sinu isiklikul arvel 
ja sa said seda kasutada ainult sularahata arveldusteks laagri kioskist ostude 
tegemisel. Seda juhendi punkti muudeti vist 1952. aastal, mil mingi väike 
osa teenitud rahast maksti vangile ka välja, et võimaldada tal laagripoest 
toidulisa ja tubakasaadusi osta. Aastas oli lubatud saata kaks kirja. Nende 
kirjadega oli lugu aga nii, et need tuli kirjutada vene keeles ja soovitavalt 
mitte pikemalt kui kaks lehekülge, s.t ühe lehe kaks külge. Ametlikult võis 
muidugi kirjutada ükskõik millises Nõukogude Liidus kasutatavas keeles, 
kuid, nagu laagriülem meile ütles, kuuluvad vangide kirjad läbivaatamisele ja 
et eestikeelset tsensorit laagril ei ole, siis kogutakse kirju nii kaua, kuni neid 
koguneb paras ports, et tasuks tsensor kohale kutsuda. Sellega oli asi selge. 
Kes tahtis kodustega mingisugustki sidet saada, see lõi eesti keeles kirjutami- 
sele rahulikult kohe käega. 


Mis siis veel? Teistes barakkides käimine, välja arvatud nendes, kus paikne- 
sid sellised kogu laagri teenindamiseks mõeldud sanitaar- ja olmeasutused, 
nagu näiteks Caduacme, kyribmypHo-eocnumamenenmag vacmb ehk lühi- 
dalt KB, jne., oli keelatud. Ööseks, õigemini õhtuse üleloenduse ajaks aga 
pidi iga mees oma barakis olema ja barakid lukustati. Konvoivabu vange ei 
olnud. Ja lõpuks — igasugune tööväline suhtlemine vabade inimestega oli 
rangelt keelatud ja selle punkti rikkumise eest võidi mõlemad osapooled 
isegi kohtu alla anda. 


Kuid ega see ei olnud kaugeltki veel kõik, millega erilaagri vangi elu kibe- 
daks püüti teha. Nii näiteks ei olnud erilaagrites kinnipeetavatele ette näh- 
tud mitte mingeid ergutusi ega soodustusi ja neid võis juhendi järgi kasutada 
peamiselt ainult raskel füüsilisel tööl tugevdatud järelevalve all. 


Omaette nöökimisvõimaluseks olid hommikused ja eriti õhtused üleloendu- 
sed. Need toimusid pärast vastavat signaali (tavaliselt olid selleks löögid 
vastu ülesriputatud, helisevat relsijuppi). Selle peale tuli kõikidel vangidel 
oma barakis üles rivistuda ja vangivalvurid lugesid kinnipeetavad üle. Et 
hommikune üleloendus toimus pärast hommikusööki, enne tööleminekut, 
siis sellega tavaliselt eriti palju aega ei viidetud. Vang pidi ju tööle minema. 
Hoopis teine lugu oli õhtuse loendusega. See toimus enne öörahu, n.-ö. 
vangide vabast ajast, ja siin kehtis reegel, et enne kui kogu laager sai üle 
loendatud, rivist lahkuda ei lubatud. Paraku oli vähese haridusega vangival- 
vurite loendamisoskus üsnagi nigel ja enamasti ei saadud kirjade järgi laagris 
olema pidanud ja üleloendatud vangide arvusid klappima. Niisiis tuli loen- 
dust korrata. Tavaliselt loeti kogu vangidemass kaks, vahel isegi kuni kolm 

korda üle ja päevatööst väsinud vang pidi puhkama minemise asemel nii 
kaua rivis seisma, kuni lõpuks soovitud tulemus oli käes. 


Erilaagrite kohta käiv juhend nägi muuhulgas ette ka seda, et mitte harvem 
kui kord nädalas viidi lisaks igakordsele tööle viimisel ja töölt tulemisel ette 
nähtud läbiotsimisele läbi veel ka laagri eluhoonete ja nendes elavate vangi- 
de läbiotsimine (vangide keeles nimetati seda rööviks, sest et kõik leitud 
keelatud esemed võeti armutult ära). Kas rööv just iga nädal toimus, seda 
ma enam ei mäleta, aga üsna sagedasti igal juhul. 


Omaette lugu oli igasuguste ülemustega. Vangile ei olnud ülemusteks mitte 
ainult laagri administratsiooni ja valveteenistuse koosseisu kuuluvad isikud. 
Et need olid ülemused, ükskõik kui loll mõni mees ka ei olnud, oli iseene- 
sest mõistetav. Kuid vangil oli igasuguseid ülemusi ka vangide hulgas. Algas 
see rida brigadiriga. Tegelikult oli brigadir vangile üks tähtsamaid ülemusi. 
Kogu vangide elu ja tegevus oli organiseeritud brigaadide baasil. Ja siin oli 
brigadir kahtlematult tähtis isik. Olenes ju eelkõige selle mehe ülemustega 
läbisaamise oskusest, millisele tööle satuti ja kuidas hinnati töönormide 
täitmist. Töönormide täitmisest aga olenes vangi igapäevane toiduports. 
Seetõttu oli hea brigadir ja temaga läbisaamine vangile tihti elu ja surma 
küsimus. Normi mittetäitmine tähendas “trahvipaikat” ja niigi viletsa toitu- 
mise tingimustes sellega seotud füüsilist allakäiku. Tihti lõplikku. 


Kõige tähtsamaks vangist ülemuseks laagris oli aga Hapaõuvuk — mees, kes 
jagas mehi brigaadidesse, tööülesandeid brigaadide vahel jne. See oli vangi 
jaoks karjääri tipp, mees, kes oma käsud tavavangile, tema jaoks tähelepan- 
damatule putukale andis üldjuhul mitte isiklikult vaid vahendajate, tavaliselt 
brigadiri kaudu. Oli täiesti loomulik, et see mees elas eraldi ja sõi parimat, 
mis laagril pakkuda oli. Paraku nõudis Hapsõuuk-u ametikohale tõusmine 
mehelt peale nahaalse iseloomu ka kõrgemate ülemustega head läbisaami- 
soskust, mis eriti just varasematel karmidel aastatel aga tähendas seda, et 
kaasvangidest ei tohtinud hoolida. Kaastunne oli vastunäidustatud. Ennem 
vastupidi — paljudel sellel ametipostil tegutsenud meestest oli, vähemalt 
juttude järgi, üsna palju elusid hingel ja seetõttu neid üldiselt ei armastatud. 


Erirežiimlaagrite kohta käiva juhendi kohaselt tuli vange kasutada, nagu 
eespool juba mainitud, raskel füüsilisel tööl. Tegelikult see päris nii ei olnud. 
Vajas ju iga laager oma eksisteerimiseks mitmesuguseid asjamehi, kes laagri 
üldiseks teenindamiseks vajalike töödega tegelesid. Vabade hulgast neid ei 
värvatud ja ega Kolõma tingimustes, kus elanikkond koosnes peamiselt ai- 
nult vangidest ja nende valvuritest, seda teha ei oleks olnud ka võimalik. 
Niisiis tuli sellised asjamehed tahes-tahtmata vangide hulgast leida. Üldiselt 
olid sellised ametikohad, mis raske töö tegemist ei nõudnud, vangide hulgas 


47 


üsnagi hinnatud. Selliste ainult laagris tegutsevate isikute kõige madalam 
aste oli baraki päevnik. Nendele kohtadele määrati tavaliselt vanemad me- 
hed-invaliidid, kellest muudel töödel erilist kasu ei oleks olnud. Edasi järg- 
nesid aga juba sellised ametikohad, mis tõelist huvi pakkusid. Enamasti olid 
need ametikohad sellised, kus oli võimalik midagi saada ja ka vajalikele isiku- 
tele teeneid osutada. 


Põhilisteks sellisteks ametikohtadeks olid kokad, leivalõikajad, kingsepad, 
juuksurid, sanitarid jne. Kõiki nendes ametites olijaid kutsuti vangide vahel 
üldnimega npuõypra-d. Enamasti need ametid eriettevalmistust ei nõudnud 
(laagris restoranilõunaid ei pakutud, juuksuri töö seisnes vangi pea masinaga 
paljaksajamises ja ballikingi või lakksäärikuid kellelgi ka ei olnud). Nii et 
valdav osa vange oleks nende töödega lahedasti hakkama saanud. Kui nüüd 
keegi aga arvab, et nendele ametikohtadele määramisel lähtuti näiteks vangi 
haridustasemest või intelligentsist, siis see on sügav eksitus. Koha saamisel 
osutus määravaks hoopis läbisaamine laagris juba kõrgemasse klassi, n.-Ö. 
laagri aristokraatia hulka tõusnud isikutega. Enamasti tuli selleks kõvasti 
pugeda ja sulle teenet osutanud isikut ei tohtinud mitte mingil juhul unusta- 
da. Käsi peseb kätt — see raudne reegel kehtis täiel määral. Põhiliselt tõusid 
sellistele ametikohtadele isikud, kes olid piisavalt nahaalsed, oskasid, nagu 
juba öeldud, laagri aristokraatiale pugeda ja kellele viletsama või vaesema 
kaasvangi elu ning saatus kõige väiksemalgi määral korda ei läinud. Nii nagu 
tänapäeva Eestis ministrile ei lähe korda prükkari saatus. 


Nii siis, Hapaõuur, brigadirid ja igasugused toidujagamisega ja muude tee- 
nuste osutamisega seotud npuõypka-d moodustasid laagris kõrgema, ena- 
masti küllaltki suletud, n.-ö. omameeste klassi, kelle elutingimused tavavangi 
omadest tunduvalt erinesid. Eeskätt käis see just toidu kohta. Paraku ei ol- 
nud kõikidele nendele asjameestele seadustega eritoidunorme ette nähtud ja 
kogu see “hea elu” tuli tavavangi viletsa “paika” arvelt, mis seetõttu veelgi 
kehvemaks muutus. Kuid kaevata ei olnud üldjuhul mitte kellelegi. Kehtis 
ütlus: “SakoH maüea u Meöged npokypop — uwu npasdy!” On selge, et 
tavalisele vangile olid peale Hapsõuukru ja brigadiri ka teised kõrgema klassi 
isikud, ehkki mitte ametlikult, ülemusteks. Liiga suur oli nende meeste mõju 
vangi elule, et nende soove ja tahtmisi arvestamata oleks saanud jätta. Kui 
mitte just ise, siis teiste oma kambameeste kaudu said nad alati su elu ras- 
keks muuta. 


Mis puutub intelligentidesse, siis kellel neid nende teadmistega laagris vaja 
oli. Igatahes laagri juhtkonnale ja aristokraatiale küll mitte. Seda enam, et 
enamasti jäi neil nende kasvatuse tõttu ka laagri hierarhiaredelil tõusmiseks 
vajalikust nahaalsusest ja hoolimatusest kaasvangide suhtes puudu. Mõninga- 

se erandi, kellele nende erialane haridus kasuks tuli, moodustasid siin ehk 
arstid. Kuid nendegi saatus olenes sellest, kas laagri medpunktis (caruacm- 
is) parajasti vabu arstikohti juhtus olema või ei. Laagri arstidest rääkides 
tundub mulle, et paljudel nende hulgast, vähemalt neil, kellel mingisugunegi 
südametunnistus oli säilinud, tuli sellel kohal töötades oma eetiliste tõekspi- 
damistega suuri kompromisse teha. Ma ei räägi siin laagri med-punktide 
viletsast varustatusest nii seadmete kui ka medikamentidega, samuti allumi- 
sest endast tavaliselt tunduvalt vähemkvalifitseeritud vabale canuacm-i üle- 
male ja selle tihti üsnagi nõmedatele käskudele. Hoopis hullem oli see, et 
vangi vähegi korralikum ravimine ja inimlik suhtumine haigetesse oli ena- 
masti võimatuks tehtud. Nimelt kirjutati iga päev laagri juhtkonna poolt 
medpunktile ette inimeste arv, kui paljusid võib antud päeval töölt vabasta- 
da. Kui see arv oli täis saanud ja haige saabus pisut hiljem, siis tuli ta igal 
juhul, seisundile vaatamata tööle kupatada. Need arstid, kes oma südame- 
tunnistuse sunnil seda ei teinud, leidsid ennast varsti tavavangina üldtöödelt, 
kirka ja labidaga vehklemas. 


Mõningaid šansse parema tööotsa saamiseks oli ka inseneridel ja teistel teh- 
nilise ala meestel, samuti oskustöölistel. Kuid seda mitte laagrisiseselt. Nen- 
de olukord olenes sellest, kas tootmisettevõte, mida antud laager teenindas, 
vajas insenere ja vastava ala oskustöölisi või mitte. Kui ei, siis tuli töötada 
tavalises brigaadis, n.-ö. üldtöödel. Seejuures ei olenenud inseneride vajadus 
tihti mitte antud ettevõtte tegelikust inseneride vajadusest, vaid mingi vaba 
ülemuse suvalisest arvamusest. Enamasti, vähemalt Kolõmal, olid igasugused 
vabad töödejuhatajad ja muud ülemused aga küllaltki väikese haridusega 
praktikud, tihti endised vangid või väljasaadetud. Sellised “asjatundjad, kes 
isegi ei teadnud, mida nad ei tea”, arvasid enamasti aga nii, et kellel nende 
igasuguste rehkenduste ja muu sellise, intelligentide poolt väljamõeldud 
jamaga, aega on tegeleda — tuleb tööd teha. Eks elu ise näitab, kuidas õige 
on. Ja nii siis tehtigi tööd, nii et higipull otsa ees ja seadmetest tihti tükid 
taga. Kuid kellel oli aega ja tahtmist sellise pisiasja peale vaadata. Küll riik 
uued annab. Peaasi, et töö käib. 


Omaette lugu oli muidugi väga kõrgelt kvalifitseeritud ja tunnustatud spet- 
sialistidega. Sattus ju Stalini valitsemise ajal neidki laagritesse. Enamasti suu- 
nati sellised mehed aga juba erikorraldustega vastavatesse laagritesse, kus 
selliste meeste teadmisi vaja oli. 


Mis puutub aga humanitaarala inimestesse, siis neid ootas laagris harva mi- 
dagi head. Tõepoolest, kellel oli laagris vaja näiteks kirjandusteadlast, filo- 
loogi, ajaloolast, kooliõpetajat või juristi. Loosungiks oli — aitab kirjutuslaua 
taga looderdamisest, oma “süü” kodumaa ees tuleb tööga lunastada (vaim- 

set tööd laagrites ju tööna ei tunnustatud). Nende inimeste õnnetuseks oli 
ka see, et enamasti olid humanitaarala inimesed intellektuaalselt tundliku- 
mad kui lihtrahva hulgast tulnud vangid. Seepärast mõjus kogu olukord — 
pidev inimväärikuse alandamine ja füüsilised raskused ning nälg neile eriti 
raskelt. Lisaks sellele kuulusid sellised isikud enamasti ka kehaliselt mitte eriti 
tugevate hulka. Kõik see tingis selle, et raskele üldfüüsilisele tööle sattunui- 
na kaotas suur osa neist igasuguse lootuse, murdus ja käis nii vaimselt kui ka 
füüsiliselt põhja. 


Siinkohal peab aga kohe ütlema, et ülaltoodud kirjeldus olukorrast laagris 
on üsnagi üldistatud. Venemaa oli ja on imede maa, kus kõik on võimalik. 
Igas laagris oli eriolukordi ja -tingimusi, kus ülalesitatud reeglid ei tarvitse- 
nud täielikult kehtida. Kahte päris sarnast laagrit ei olnud. Ei saa eitada, et 
vägagi suurt osa vangi saatuse kujunemisel mängis pime juhus — millisesse 
laagrisse sa mingi tapiga sattusid ja kas selles laagris oli sinu oskustega mehi 
parasjagu vaja. Ja lisaks sellele, kas sul oli õnne sattuda just vajatavaid mehi 
otsivate isikute tähelepanu alla. Kui sul õnne ei olnud, siis istusid ilusasti 
üldtöödel ja sinu tööriistadeks Kolõma tingimustes olid kirka, kang ja labi- 
das. Ja ehkki igas laagris oli mehi, kes elasid suhteliselt paremini kui teised, 
oli suurema osa vangide elu siiski raske tööga ühendatud elu ja surma piiril 
kõikumine. 


Mis puudutab mind isiklikult, siis Magadani tapilaagrisse saabudes olin ma 
tavaline, laagri elukogemuste osas alles täiesti roheline tegelane. Sellepärast 
ei saa ma siinkohal ka millegi erilisega kiidelda. Ehkki suure osa läbielatust 
on aeg mälust kustutanud, on ilmne, et ka meid, uustulnukaid jagati kohe 
tsooni saabumisel brigaadidesse. Ilma ei olnud lihtsalt mõeldav. Toimusid ju 
kõik tähtsamad ettevõtmised tavalise vangi elus, nagu majutamine, tööle- ja 
söömaminek, igasugused rivistused, loendused jne. brigaadide kaupa. Kes 
aga mu brigadiriks oli ja millistel töödel me käisime, selle on aeg juba mä- 
lust minema pühkinud. Et tegemist oli tapilaagriga, mille asukoht oli Maga- 
danis, kus füüsiliselt rasket tööd pakkuvat mäetööstust ei olnud, siis eriti 
rasketel töödel käimist nagu ei meenu, kuid ühte ja teist selles tapilaagris 
veedetud elust on siiski meeles. 


Alustaksin majutamisest. Sellega olid asjad kehvavõitu. Ehkki erilaagrite 
kohta käiv juhend nägi iga vangi kohta ette 2 m? põrandapinda kahekordse- 
te neljamehenaridega varustatud barakis, oli Magadani tapilaager tugevasti 
üleasustatud. Ja nii tuli meil, äsjasaabunutel, endale magamiskohad leida 
naride all põrandal. Tapilaagrites ei antud mingisugust voodivarustust ja nii 
tuli magamiseks kasutada neid riideid, mis sul seljas olid. Ja peab ütlema, et 
täies riides magamine, isegi burkad jalas ja allalastud kõrvadega müts peas, 

oli meie baraki tingimustes narialuste meeste jaoks ka ainus võimalus. Bara- 
kis olevad ruumid (kaks suurt tuba) olid mõlemad varustatud küll raudahju- 
ga, mis paiknes ruumi keskel ja mida päris hoolega köeti, kuid soojus jagu- 
nes barakis üsnagi ebaühtlaselt. Kui ülemistel naridel magavatel meestel oli 
vahel isegi liiga soe ja alumistel naridel temperatuur veel enam-vähem talu- 
tav, siis narialustel kohtadel magajate magamistingimuste iseloomustamiseks 
piisab ehk sellest, et naride all olevad seinaosad ja seinaäärne põrand olid 
kaetud jää- ja lumekihiga. Kogu oma tapilaagris veedetud aja jooksul sain 
riided seljast ära vist ainult kahel korral — kui meie brigaad sauna viidi. 


Nagu eespool juba öeldud, Magadani tapilaagris meil rasket tööd ei olnud. 
Enamasti tegelesime niisama millegagi. Vangi ei saanud ju looderdada lasta. 
Töölkäimisega seoses on meelde jäänud aga üks üpris omapärane lugu. 


Nimelt olime ühel päeval kahekesi ühe Lääne-Ukrainast pärit vanema me- 
hega tsooni piirdeaia lähedal kirka, kangi ja labidaga mingeid auke külmu- 
nud maasse kaevamas. Milleks ja kellele neid auke vaja oli, ei meenu ja ega 
me tööga eriti üle ka pingutanud. Teisel pool traataeda, meist mitte kaugel 
tegelesid mingi tööga noored naisterahvad, vist kümmekond tüdrukut. Sa- 
muti vangid. See, millest ja kuidas nad omavahel rääkisid kostis vabalt 
meieni. Naiste jutuvada oli igatahes selline, et minu vaene paarimees, kes 
ilmselt oli laagris alles uustulnuk nagu minagi ja nähtavasti korralikust kodust 
pärit ning vist ka usklik, ei saanud muud, kui lõi ainult risti ette ja pobises 
omaette vaheldumisi palveid ja needmisi tüdrukute arvel. Mina tol ajal kõi- 
kidest sõnadest, mida tüdrukud rääkisid veel aru ei saanud ja nii ta siis risti- 
löömise vaheajal seletas mulle nende tähendust. Tõepoolest, jutt oli rõve- 
dast rõvedam. Et naised ka niimoodi rääkida võivad, oli mulle uudiseks. 
Isegi meeste hulgas laagris kasutatav sõnavara, kus ka eriti just ei hellitatud, 
oli tunduvalt pehmem. Rohkem tööga seotud konkreetseid seiku sellest 
laagrist mulle aga ei meenu. 


Oma Tallinna Polütehnilises Instituudis nelja aasta jooksul omandatud hari- 
dusega mul esialgu, tapilaagri tingimustes midagi peale hakata ei olnud. See 
ei huvitanud mitte kedagi. Küll aga oli kasu mu harrastustest. Nimelt olin 
mõned aastad harrastanud poksi ja vehklemist. Viimasel alal olin 1950. 
aastal tulnud Tallinna ja Eesti meistriks ning vahetult enne arreteerimist 
õnnestus mul Üleliiduliste Ametiühingute Spordiühingute esivõistlustel en- 
nast isegi finaalgruppi välja võidelda. Seega oskasin üsna hästi kakelda. Ja 
esialgu oli sellest rohkem kasu kui kõikidest teadmistest, mida ma Tallinna 
Polütehnilises Instituudis talletanud olin. Nagu loomakarjades tavaline, nii 
tuli ka vangilaagrites ja eriti brigaadides omavaheline hierarhia paika panna. 
Pärast seda, kui paaril korral tuli norijate vastu isegi rusikad käiku lasta, saa- 

bus rahu. Nagu mulle hiljem räägiti, olevat mu brigaadikaaslased leidnud, et 
Arro ise tüli ei nori, aga temaga norida kah ei tasu. Kakelda ta oskab ja ka 
jõudu on. Kuid rohkema taotlemiseks, kui et mind lihtsalt rahule jäetakse ja 
minu elamisõigusi austatakse, mul tahtmist ei olnud. Tapilaagri npuõypka 
karjäär mind ei veedelnud. 


Nii see eluke siis pärislaagrisse saatmise ootuses tasapisi veeres. Oma laagri- 
kaaslastest mäletan neilt päevilt Eestis tuntud näitleja Ado Hõimre poega, 
mu kunagist koolivenda paralleelklassist Valdur Himbekit ja ka võimlejat- 
akrobaati Traugott Läänmäed. Mõlemad olid ka eesti lennuüksustes teeni- 
nud, kuid maapealses koosseisus. Läänmäe oli juba Buhta Vaninos silma 
paistnud sellega, et ta püüdis ka nendes oludes ennast kehaliselt ikka vormis 
hoida ja tasapisi harjutada. Ühel ilusal õhtul toimus aga ootamatu ja rõõmus 
kohtumine. Nimelt sisenesid meie barakki uue tapiga saabunud mehed. 
Need olid ilmselt juba vanad Kolõmal olijad, keda nüüd ühest laagrist teise 
ümber suunati. Äkki nägin tulijate hulgas tuttavat kuju. Jõudsin vaid hüüa- 
tada: “Reika!”, kui ta ümber pöördus ja ka mind ära tundis. See oli mu 
kauaaegne klassikaaslane koolipäevilt Kalju Reimets, kes juba 1944. aastal 
oli arreteeritud ja kelle saatusest meil, s.t. klassikaaslastel, mitte mingit aimu 
ei olnud. Nüüd siis kohtusime ja juttu ning meenutusi kooliaastatest ja koo- 
livendadest-kooliõdedest jätkus paljudeks õhtuteks. 


Minu viibimine Magadani tapilaagris lõppes aga üsna omapärase sündmuse- 
ga. Nimelt oli meie brigaadis üks vanem eestlane, kes vene keelt väga hal- 
vasti valdas. Ühel päeval oli tal millegi pärast tekkinud konflikt laagri korra- 
pidaja ohvitseriga. Et mees mitte millestki aru ei saanud, mis leitnant talle 
vihaga karjus, siis kutsuti mind, kes ma juhuslikult seal lähedal juhtusin vii- 
bima, tõlgiks. Ega minugi vene keel sel ajal endast veel midagi erilist ei kuju- 
tanud, aga pisut aru ma sain ja ka rääkimisega sain kuidagi hakkama. Eks ma 
siis tõlkisin, aga see loll möla, mida leitnandike ajas, suutis ka mind välja 
vihastada ja nii ma siis kaotasin enda üle kontrolli ning kohmasingi vihaga, 
et:”Ax, nowunu Õbi 86! ...!” Selline ütlus oli vangi poolt muidugi kuulmatu 
häbematus. Vanamees jäeti sinnapaika, leitnant kutsus jalamaid valvuri, kes 
mind kohe koos asjadega vahtkonnaruumi viis ja seal loeti mulle ette otsus 
— viis päeva kartserit. See veel puudus! Aasta lõpp oli lähedal ja me olime 
sõpradega just kavandanud, et vana-aastaõhtul istume veidi koos. Minul jäi 
see kõik nüüd aga ära, sest vana-aastaõhtu ja vist kolm uue aasta päeva tuli 
mul kartseris veeta. 


Kartseris istumine oli omaette elamus, mis just meeldivamate hulka ei kuu- 
lu. Seal olid üksikkambrid. See oli ülerahvastatud barakiga võrreldes isegi 
meeldiv. Aga sellega meeldivad elamused ka lõppesid. Magamisase oli üles- 

tõstetav ja see lasti alla ainult kuuetunniseks uneajaks, nii et päeva ajal la- 
mamisvõimalus puudus. Voodiriideid muidugi polnud (nagu eespool juba 
mainitud, ei olnud neid ka barakis). Kartseri kütmisega just ei pingutatud. 
Temperatuur oli selline, et kerge külmavõbin oli kogu aeg keres. Kõige ni- 
gelam oli asi aga toiduga. Nimelt oli kartserivangile toiduks ette nähtud 
ainult 300 g leiba ööpäevas ja kuuma vett. Sooja toitu anti ainult iga kolme 
päeva tagant. Seega sain sooja sööki kogu oma kartserisviibimise aja jooksul 
ainult üks kord. Uue aasta puhul siin mingit erandit ei tehtud. Kuid iga jama 
lõpeb kord ja nii ka need viis päeva. Olime astunud 1952. aastasse. 


Ei mäleta enam, kas kohe samal päeval kui kartserist välja sain või järgmisel 
päeval hõigati mind uuesti koos asjadega välja. Nüüd läks siis sõiduks ette 
nähtud päriskoju — mingisse laagrijaoskonda või -punkti. Kuhu täpselt, seda 
meile ju ei öeldud. Transpordiks olid ette nähtud pealt mingisuguse tuult 
varjava kastiga kaetud veoautod (kui palju neid oli, enam ei mäleta), mille 
keskele oli paigutatud raudahi, mille korsten kasti katusest välja ulatus. Olid 
vist ka laudadest istmed. Kus sellisel imemasinal valvurid täpselt just asusid, 
et külm neid ära ei võtnud, seda enam ei mäleta. Kuid küllap nad kusagil 
ikka olid, arvatavasti veoauto kasti tagumises otsas ja ilmselt pidi neil ka 
mingisugune ahi olema. Kaasa anti kahe päeva toit, mis koosnes peamiselt 
leivast ja soolakalast. Ilm, nagu Kolõmal sel aastaajal ikka, oli parasjagu 
külm. Ahju köeti usinasti, kuid siin ilmnes omamoodi häda. Need, kes istu- 
sid ahju lähedal, kippusid kõrbema, kaugemal olijaid tahtis aga külm jälle 
ära võtta. Kohta vahetada tohtis ainult valvuri loal. Nii sõitsime kaks päeva. 
Et enamus mehi sõi kaasaantud teemoona kohe ära, siis teine päev tuli liht- 
salt söömata läbi ajada. Nagu mäletan, tehti ööbimiseks ka paus. Öö veet- 
sime mingi laagri eraldi asetsevas tühjas barakis, mis oli kaunikesti külm. 


Teise päeva õhtuks jõudsime pärale. Külmast kangetena ronisime autodest 
välja ja sealsamas laagri väravas otsiti meid ka, nagu kord ette näeb, läbi. 
Edasi viidi meid ühte suuremasse ruumi, milles, nagu hiljem selgus, igasugu- 
seid klubilisi üritusi korraldati. Istusime seal siis hunnikus ja ootasime, mis 
saatus edasi toob. Kusagilt imbus läbi ka teade, et oleme saabunud D-2-le. 
See oli laager, mis asus Magadanist rohkem kui 700 km kaugusel ja tegeles 
Kolõmale uue soojuselektrijaama ehitamisega. 


Kumu, et uus tapp on saabunud, levis laagris õige kiiresti ja peagi sagisid 
meie ümber brigadirid, kes otsisid oma brigaadidesse uusi mehi. Peamiselt 
vajati igasuguste ehituserialade töölisi. Mina olin esialgu rahulikult paigal ja 
tutvusin n.-ö. olukorraga. See oli õnnelik tegu. Varsti pälvis mu tähelepanu 
mees, kellele ka mina silma jäin. Ta astus lähemale ja küsis eesti keeles ega 
ma eestlane ei ole. Saime kohe heale jutusoonele. Kuulnud, et olen endine 

polütehnilise instituudi üliõpilane, käskis mu uus kaaslane ennast mitte min- 
gisse brigaadi tööle kirjutada, sest tal olevat minusuguse mehe jaoks võib- 
olla parem ots. Ta lahkus ja mina jäingi rahulikult ootama. Peagi oli ta tagasi 
ja teatas, et tal olevat õnnestunud mind elektrijaama ehitust teostava orga- 
nisatsiooni konstruktsioonibüroosse kirja panna ja ka enda juurde elama 
võtta. Läksimegi siis tema juurde barakki. 


Mees, kellele oma elu korraldamise eest tänu võlgnen oli Harri Kadaja. Te- 
maga koos veedetud aja jooksul õppisin teda tundma kui väga head ja asja- 
likku kaaslast. Ta oli juba vana vang, kes oli laagrieluga igati kohanenud ja 
kuulus laagris ka n.-ö. eri staatusega isikute hulka. Seda tänu sellele, et ta oli 
väga hea kunstnikukäega poiss ja kunstnikuna laagris ka üsnagi suure tunnus- 
tuse saanud. Seda nii kaasvangide kui ka laagri administratsiooni juures. 
Valvurid ja isegi kõrgemad ülemused olid talle tänu võlgu, sest ta maalis 
neile nende kaugel asuvatest kallimatest fotode järgi pilte. Sellised pildid 
olid Kolõmal vägagi hinnas. Lisaks sellele kasutati teda ka igasuguste muude 
tööde tegemisel, kus kunstnikku vajati. Ja nii siis oligi ta, teades, et uus 
konstruktsioonibüroo ehitusorganisatsiooni vajadusteks oli just loodud, läi- 
nud Hapaõuuk-u juurde ja teatanud, et temal on selle jaoks just sobiv mees 
olemas. Et tal, nagu eespool juba öeldud, olid kõikide ülemustega head 
suhted, siis oligi asi kombes. Mind pandi sinna büroosse kirja (korra mõttes 
vist ka mingi selles barakis oleva brigaadi koosseisu, kus Harri elas) ja anti 
luba temaga ühte ruumi elama kolida. 


Elasime küll suures barakis, kuid lisaks kahele suurele ruumile mõlemal pool 
baraki otstes oli barakis ka veel kaks pisemat, vist kaheksale mehele mõel- 
dud tuba, mis asusid kohe suure toa kõrval. Seal elas n.-ö. eliitkoosseis. 
Meie tuba ei olnud algul, kui mina sinna elama kolisin, veel päris täis ja nii 
korjas Harri järk-järgult sinna elama teisigi, järgmiste tappidega saabunud 
mehi, kelledest osa nüüd juba mina talle soovitasin. Nii elasid hiljem meie 
toas veel mu kunagised kaaslased lennuväest Bruno Ehasalu ja Valdur 
Himbek, kellele Harri ka sobivad tööotsad sokutas. Selles toas elanud mees- 
test mäletan veel venelast Kostja Obrotskit, kes oli eraelus Leningradis min- 
gis estraadiga tegelevas asutuses konferansjeeks olnud. Ta oli äärmiselt lõ- 
bus, lõpmatu anekdootide tagavaraga mees. Oma eestlastest laagrikaaslas- 
test mäletan D-2-It aga ka Valdek Haavamaad, kuid kas ta meie toas elas, ei 
ole enam meeles. Samuti sain seal tuttavaks Ilmar Lokkaga, kes jälle mu 
naise sõbratari hästi tundis. Nii heietasime sageli meie mõlema jaoks meel- 
divaid mälestusi. 


Milline oli üldine tavavangi elu D-2-1, seda ma siinkohal kirjeldama ei hakka. 
Seda on äärmiselt hästi teinud tuntud kirjanik Aleksandr Solženitsõn oma 

jutustuses “Üks päev Ivan Denissovitši elus”. Pean ütlema, et seda jutustust 
lugedes olin arvamusel, et oleme Solženitsõniga laagrikaaslased olnud. Nii 
täpselt, nagu foto, vastas tema poolt esitatud laagrielu kirjeldus sellele, mida 
minagi olin D-2-l tundma õppinud. Alles hiljem selgus, et ühes laagris me 
siiski olnud ei ole. Lihtsalt üldine, väga põhjalik laagriolude tundmine või- 
maldas suurel meistril oma väljamõeldud kirjelduses äärmist usutavust saa- 
vutada. 


Elektrijaama ehitusel töötava vangi elu kulges kahes tsoonis. Neist esimene 
oli elutsoon, kus oli vangi eluase ja ööbimispaik. Seal asusid veel söökla, 
medpunkt ja klubi (ka selline asutus oli laagris olemas). Suure osa oma ajast 
tuli aga vangidel veeta niinimetatud töötsoonis. Töötsoon kujutas endast 
suurt, traataiaga piiratud maa-ala, kus toimus elektrijaama ehitus ja kus 
paiknesid ka igasugused selleks vajalikud laod ja -töökojad, nagu mehaanika- 
tsehh jne. Töötsoon asus elutsoonist, kui ma õieti mäletan, umbes kilomee- 
ter maad eemal ja igal hommikul viidi vangid elutsoonist kolonnis töötsooni, 
kus nad siis enam-vähem vabalt ringi liikuda said. Tsoonide kohta veel nii- 
palju, et nii laagri elutsoon kui ka töötsoon olid kõva valve all. Kolmekord- 
ne okastraataed, iga natukese maa tagant selle kohal kõrguvad vahitornid 
öösel põlevate helgiheitjatega ning traadi otsas okstraataia vahel jooksvad 
koerad. Kui öösel juhtus elektrikatkestus, siis algas laagri ümber tõeline ilu- 
tulestik, sest kõikidest vahitornidest lasti tsooni valgustamiseks kogu aeg 
rakette õhku. Et keegi jumala pärast pimeduses kaduma ei läheks. Kõik see 
näitas, et inimest, eriti aga vangi, peeti Nõukogude Liidus tõepoolest kõige 
kallimaks varaks. Selline valve ei olnud iseloomulik mitte ainult D-2-le. 
Enam-vähem samamoodi valvati laagrit ka Magadanis ja isegi Buhta 
Vaninos. 


Tööle minek oli omaette tsirkus. Pärast töölemineku signaali kõlamist (löö- 
gid vastu ülesriputatud relsijuppi) tuli tööleminejatel brigaadide kaupa üles 
rivistuda. Võeti viiemehelistesse ridadesse. Elutsoonist väljaminekut loeti 
vangid ridade kaupa üle (üleloetud rida pidi sammu ette astuma). Väljas 
ootas vange konvoi koos koertega. Vangid loeti samal viisil veel kord üle ja 
siis anti minekukäsklus, mille ühe osa moodustas tingimata hoiatus et: 
“samm paremale või samm vasakule loetakse põgenemiseks ja konvoi kasu- 
tab relva ilma hoiatamata.” Selle rituaali lõppedes hakkas kogu konvoi ja 
koerte poolt tihedasti ümberpiiratud kolonn liikuma. Minna tuli käed seljal, 
ilma omavahel rääkimata. Töötsooni väravas loeti vangid uuesti üle ja seejä- 
rel, kui valvemeeskond oli vahitornid mehitanud, lasti vangid lõpuks sisse. 
Edasi läks iga brigaad ja vang iseseisvalt, ilma konvoita oma töökohta. 

Kui mõni lugeja nüüd ehk arvab, et nähtavasti püüdsid vangid kogu aeg 
põgeneda ja selle pärast tuli sellist äärmiselt ranget valvesüsteemi rakenda- 
da, siis Kolõma ja eriti Berlagi tingimustes see nii küll ei olnud. (Põgenemi- 
sest tuleb edaspidi veel eraldi juttu.) Võib julgesti väita, et sellise äärmiselt 
tugeva valve põhieesmärgiks ei olnud mitte niivõrd vangide põgenemise 
takistamine (ehkki oma osa oli kahtlemata sellelgi), kuivõrd vangide inim- 
väärikuse alandamine ja vaimne muserdamine, nende tahte ja meelekindluse 
murdmine. Vang pidi tundma, et ta on täiesti lootusetus olukorras, millest 
pääsu ei ole ja kus temaga võidakse teha mida tahes. Ja mis seal salata — eks 
neid, kellel sellise surve all meelekindlust ei jätkunud ning kes lõpuks mur- 
dusid leidus, ja mitte vähe. Ent need kes murdusid vaimselt, murdusid üsna 
varsti ka füüsiliselt. Eks seegi asjaolu aitab selgitada vangide suurt surevust 
Nõukogude Liidu vangilaagrites, eriti esimestel, väga rasketel sõjajärgsetel 
aastatel. 


Konstruktsioonibüroo koosseisus, kus ma tööle asusin oli peale minu veel 
kaks vangist konstruktorit ja muidugi vaba ülemus, kes aga asja eriti ei tund- 
nud. Üks konstruktoritest oli leedulane, arhitekt, teine aga endine Sverd- 
lovski Polütehnilise Instituudi mingi ehituseriala kateedri assistent. Saime 
omavahel kohe hea, sõbraliku klapi. Et nemad mõlemad olid kodus rohkem 
ehitusalase joonestamisega, mina aga olin Tallinna Polütehnilises Instituudis 
õppinud masinaehitusjoonestamist, siis omavahelisel kokkuleppel jagasime 
tööd, kui asi vähegi võimaldas nii, et minu hooleks jäid kõik need joonised, 
mis olid seotud igasuguste mehaanikatsehhis valmistatavate jublakatega. 
Meie kasutada oli töötsoonis ühes kontoribarakis üks tuba, kus oli, kui ma 
õieti mäletan, vist neli joonestuslauda. Joonestamisalaseks varustuseks oli 
meist igale mehele välja antud veel rööpjoonlaud, kaks kolmnurka (30/60 
ja 45° nurkadega) ning mingi koolilaste sirklikarp. See oli kogu lugu. Joo- 
nestuspaberiks meil kalkat või vatmani muidugi ei olnud. Kasutasime tavalist 
pruunika tooniga paberit, mis meenutas rohkem pakkimispaberit. Loomuli- 
kult ei olnud ka knopkasid paberi joonestuslauale kinnitamiseks. Paber klee- 
biti lauale pehmeks nätsutatud leiva või kartulitükikestega. Ka kopeerimis- 
masinat ei olnud (ja mida sellega olukorras, kus kalkat ei olnud, tehagi oleks 
saanud). Ma ei mäleta hästi, kas meil mingit joonestusalast käsiraamatut oli 
või ei. Joonestamiseks kasutasime tavalisi musti pliiatseid ja mingisuguseid, 
üsna nigelaid kustutuskumme. 


Lõuna toodi meile järele. Vangide edasi-tagasi marssimine oleks liiga kaua 
aega võtnud. Tööpäev oli 10 tundi pikk ja tagasiminek laagrisse toimus 
samal viisil nagu tööle saabuminegi. Ainult kojumineku algusega oli tihti 
häda. Vangid loeti üle ja kui nende arv hommikul tööletulnutega millegi 
pärast ei klappinud (tavaliselt oli selles süüdi valvemeeskonna vilets loenda- 

misoskus), tuli nii kaua rivis seista ja külmetada, kuni arv klappima saadi. 
Elutsooni väravas loeti kogu kolonn loomulikult uuesti üle ja lisaks sellele 
otsiti vangid ükshaaval ka veel läbi. Alles siis lasti väravast sisse. 


Loomulikult oli minu elu tavavangi eluga võrreldes tunduvalt parem. Kõige- 
pealt luges juba see, et mu töö ei olnud füüsiline ja toimus soojaksköetud 
ruumis. Seega oli mu energiakulu väljas külma käes töötava vangi energiaku- 
lust tunduvalt väiksem ja sellele vastavalt ka toiduvajadus mitte nii suur. 
Kuid oli veel üks eripära. Nimelt oli mehaanikatsehhi ülem kehtestanud 
korra, et mitte ühtki tööd ilma jooniseta või vähemalt eskiisita vastu ei võe- 
ta. Enamiku vabade töödejuhatajate ettevalmistus oli aga jooniste valmista- 
miseks liiga napp. Ja nii nad siis tulidki meie juurde palvega, et tehke see 
väike eskiisike ära. Et meie töökohustustes seda ette nähtud ei olnud, siis oli 
täiesti loomulik, et selliseid töid ka eraldi tasustati. Vangide ükskõik milline 
tasustamine oli küll kõvasti keelatud, kuid häda ajab härja kaevu. Raha ei 
olnud meie puhul maksevahendiks, sest sellega ei oleks meil Berlagi tingi- 
mustes, kus vangil raha omamine oli keelatud, mitte midagi ette võtta ol- 
nud. Tasuks tehtud töö eest oli tavaliselt päts leiba, karp konserve, suhkur 
või midagi muud söödavat. Ja see oli laagri nigela toidu juures suur asi. 


Selliseid haltuuratöid tuli üsna sagedast teha. Halb oli aga see, et mina, kes 
ma laagriülemuste silmis oli vaatamata spetsialisti ametikohale tavavangi 
seisuses, ei saanud hangitust midagi koju kaasa võtta. Väravas läbiotsimisel 
oleks kõik see kraam armutult ära võetud ja ilmselt ka uurima hakatud, kelle 
käest ma selle saanud olen. Ja siin tuli jälle appi Harri. Tänu oma headele 
sidemetele valvuritega otsiti teda ja tema värve ning pintsleid täis kotti ai- 
nult moe pärast läbi. Nii siis tuli ta peaaegu iga päev minu juurest enne 
tööpäeva lõppu läbi. Kui mul midagi oli, andsin tema kätte ja tema tõi selle 
laagrisse sisse. Elasime oma toa meestega ju praktiliselt ühes leivas ja too- 
dust oli kõikidel kasu. 


Mis puutub mu ametlikku töösse, siis kõigepealt tuli mul tutvuda Nõukogu- 
de Kolõma ehituskunsti tavadega. Enamasti tuli meil projekteerida elektri- 
jaama tarbeks ehitatavaid kergemaid hooneid. Põhiliselt olid need palkehiti- 
sed, millede omapäraks oli vaivundament. Ka laagribarakid olid ehitatud 
vaivundamendile. Vaivundamendi kasutamine oli tingitud Kolõma eripärast, 
igikeltsast. Kui hoone paigutada tavalisele vundamendile, siis tingib hoonest 
maasse tungiv soojus igikeltsa sulamise ja varem või hiljem hoone intensiivse 
vajumise. Selle vastu kasutati moodust, kus hoone rajamisel ei ehitatud mit- 
te tavalist kivivundamenti, vaid iga mõne meetri järele rammiti külmunud 
maasse vundamendi kohale umbes paari meetri sügavune auk, kuhu paigu- 
tati puust alus, millele püstitati puust vundamendipost. Postide otsad ulatu- 


57 


sid maapinnast umbes pool meetrit kõrgemale. Augud täideti mullaga ja 
postid ühendati palkidest vööga, mis hakkas hoonet kandma. Selle mooduse 
eeliseks oli asjaolu, et hoone maapinnaga kokku ei puutunud ja seega ka 
sulamist esile ei kutsunud. Kui taheti hoonet põrandaaluse tuuletõmbe eest 
kaitsta, siis ümbritseti selline vaivundament mullast sokliga. Kolõma tingi- 
mustes olid vaivundamendi aukude kaevajaiks üldtöödel kasutatavad vangid, 
kes kirka, kangi ja labidaga need umbes 1x0,8 m ristlõikega korrapäraselt 
paigutatud augud maasse raiusid. 


Ega see projekteerimine alati libedalt ei läinudki. Meenub lugu, kuidas kord, 
kui igasugused ülemused ühe lao projekti üle juba pikka aega olid vaielnud, 
ehitajad ilma igasuguse projektita lao valmis ehitasid. Et aga hoone vastu- 
võtmiseks pidi joonis olema, siis sain korralduse minna kohale, vaadata, mis 
on tehtud ja selle järele siis hoone projekt teha. Hea kõik, mis hästi lõpeb. 
Veel teinegi lugu meenub, aga seekord oli pahandust rohkem. Nimelt tuli 
ühel päeval meie peageodeet minu juurde ja nõudis ühe ehitamisele tuleva 
lao vundamendi plaani. See kujutas endast lihtsalt maasse raiutavate aukude 
paigutust. Minu küsimusele, kas tal ka lao asendiplaani vaja on, vastas ta 
eitavalt. Läks mõni aeg mööda, suurem osa aukusid oli juba valmis ja siis 
äkki selgus, et vundamendiaugud on valesti maha märgitud. Ladu oleks 
katlamajja sattunud ja otse selle esimese katla ette ulatunud. Tõusis suur 
kära, aga õnneks oli meie vaba ülemus seekord kohal olnud ja ise kuulnud, 
kui geodeet oli minu küsimusele asendiplaani suhtes eitavalt vastanud. Nüüd 
lõppes asi sellega, et suured ülemused sõimasid üksteist omavahel, augud 
aeti täis ja vangidel tuli uued kaevata. 


Ehkki ma meie laagri üldisest elu kirjeldamisest Solženitsõnile viidates loobu- 
sin, on siiski paar asja, mida ma D-2 kohta märkida tahaksin. Neist esimene 
oleks caruacmö. Selles töötasid tõesti head arstid. Nende hulgas oli terve 
rida selliseid arste, kes enne arreteerimist olid haiglates töötanud vägagi 
tunnustatud spetsialistidena. Nüüd olid nad siis meie juures. Loomulikult oli 
camuacmÕi ülem vaba, kuid paraku jäi ta oma teadmiste ja oskuste poolest 
alluvatest peajagu maha, nii et isegi vabad, kui see vähegi võimalik oli, eelis- 
tasid vangidest arste. Kahjuks aga, nagu ma käesoleva peatüki alguses juba 
mainisin, ei saanud arstid oma teadmisi vangide ravimisel vajalikul määral 
kaugeltki rakendada. 


Teiseks asjaks, mis tähelepanu vääris oli laagri orkester. Muidugi, spetsiaal- 
set orkestrit laagril ette nähtud ei olnud, kuid riigipühade puhul nägi kord 
ette laagri asukaile patriootiliste kontsertide korraldamise. Selleks oli vaja ka 
muusikuid. Ja KBYU ülem korjaski omale ansambli jagu mehi kokku, keda 
ametlikult küll töölt ei vabastatud, kuid kellele leiti kergemad töökohad. Ka 

orkester oli hea, sest pillimeeste hulgas ei olnud ainsatki meest, kel poleks 
konservatooriumi haridust olnud. See oli täiesti professionaalne seltskond. 
Käisin isegi, kui nad vahel õhtuti harjutamise nime all mängisid, neid kuu- 
lamas ja iga kord sain suure naudingu osaliseks. 


Otseselt küll laagrieluga mitte seotud oli veel üks omapärane seltskond, kes 
D-2-l töötas. Need olid vabad insenerid, parteilased ja üldiselt head spetsia- 
listid, kes aga kaugeltki vabatahtlikult nõukogude põhjarajoone üles ehitama 
ei olnud tulnud. Nende meeste õnnetus oli see, et nad olid osalenud mit- 
mel pool Nõukogude Liidus salajaste objektide ehitamisel. Kui vastav objekt 
valmis sai, võeti neil n.-ö. turjast kinni ja saadeti Kolõmale peitu, et salajaste 
ehituste kohta enneaegselt midagi välja ei tuleks. Nende parteiline staaž ja 
ka muud õigused säilitati. Ainult et liikumisvabadust ei olnud. Lubatud lii- 
kumine oli vist ainult 50 km raadiuses, aga lubatud maa piirides ei olnud ju 
kusagile minna. Ka nende elamine oli barakkides, ainult et narid olid ühe- 
kordsed ja ka mehi oli toas tunduvalt vähem (võib-olla oli isegi eraldi tuba). 
Nad võisid ka enda perekonnaliikmeid oma juurde kutsuda, kuid kes tuli, 
see ka jäi. Tagasiminekut enam ei olnud. Ja nii nad seal siis istusidki. Ka 
mina puutusin mõnega nendest oma töö juures kokku. Naersime, et meie 
vähemalt teame, kui palju me saime, aga teie, kulla mehed, ei tea üleüldse 
kunas te vabaks saate. 


Nii see eluke tasapisi kulges. Minul oli õnnestunud ka kodustega juba side 
luua ja vist lennupostiga isegi üks pakk saada. Talvest sai juba kevad, kui 
ühel päeval üks montaažiorganisatsiooni ülemustest minu juurde tuli ja tea- 
tas, et ta tahab mind endale tööle saada. Mis sel vangil ikka öelda või arvata 
on. Laagrist anti käsk ja olingi teise kontori mees. Amet sama mis oli — 
konstruktor-joonestaja. Ka kontor oli sealsamas vana kontori ligidal. Esialgu 
olin üksi ja ega tööd, kui haltuura välja arvata (see tuli minuga kaasa) ka ei 
olnud. Minu küsimusele, et miks ta mind siis omale tööle taotles, kui tööd 
ei ole, vastas uus ülemus, et küllap tulevikus tööd tuleb. Esialgu on tähtis 
ainult endale vastav tööjõud varuda, sest siis, kui seda vaja võib minna, ei 
tarvitse sobivaid mehi käepärast olla. Nojah, mis seal siis ikka. Et mul väga 
igav ei oleks, anti mulle korraldus iga päev laoplatsil käia ja välja selgitada, 
millised montaažiks vajalikud detailid juba saabunud on. Monteeritavad 
kolonnid olid mitmeosalised. Nagu lähemal vaatlemisel selgus, saabusid 
detailid nii nagu jumal juhatas. Mõnest kolonnist oli kohal ainult alumine 
osa, teisest jälle mingi vahepealne tükk jne. Asjade samas vaimus jätkumisel 
võis arvata, et elektrijaama hoonete ja katelde montaažiks läheb alles sügi- 
sel, mitte varem. Aga noh, kuhu sel vangil ikka kiiret on, kui töö kerge ja 
töömehe “paika” jookseb. 

Ühel maikuu päeval aga kutsuti mind ootamatult koos asjadega laagri vära- 
vas olevasse vahtkonnaruumi ja seal selgus, et minek on käes. Minuga koos 
oli sinna kutsutud veel mõnikümmend meest ja ka auto ootas värava taga. 
Ega see minek erilist rõõmu küll ei valmistanud, sest siin olin ennast juba 
korralikult sisse töötada jõudnud. Mis ees ootas, seda ei osanud keegi ütel- 
da. Ja ega meile, vangidele ju ei öeldud ka. Aga midagi polnud teha. Ma ei 
usu, et ka kohalikud ülemused töökohal minust ilmajäämise üle eriliselt 
oleksid rõõmustanud, kuid kõrgemalt poolt saabunud käsk käis kohalikest 
võimudest üle. Meid laeti autole ja teekond algas. Isegi sõpradega jumalaga- 
jätmiseks ei olnud aega ja nii nägingi ma Harrit uuesti alles mitukümmend 
aastat hiljem, juba vabanenud Eestis. 

OLIN KAEVUR KORD ... 


Nii siis, uus teekond läks lahti. Võrreldes D-2-le saabumisega oli ilm nüüd 
soe ja et toitu teekonnale kaasa ei antud, ei olnud ka sõit nähtavasti pikk. 
Nii see oligi. Üsna varsti saabusime umbes 80 km eemal asuva Sussumani 
tapilaagri väravasse. Pärast mahalaadimist selgus, et mingi kõrgema võimu 
korraldusel oli meid, siiatoodud mehi, Berlagi vangide hulgast välja arvatud 
ja töö-paranduslaagrisse üle toodud. Miks see nii oli, ei osanud keegi arvata. 
Osal meestel jäid ju sama paragrahviga kambamehed Berlagi edasi. Aga 
Venemaa, eriti Nõukogude Liit on alati äraarvamatu olnud. Seega tuli asja- 
lugu ilma pikemalt selle üle targutamata lihtsalt teatavaks võtta. Numbrid 
kästi kohe maha võtta, ja nüüd ma ei mäleta, kas meist kohapeal moodusta- 
ti mingi uus brigaad või jaotati meid juba olemasolevate brigaadide vahel 
laiali. 


Peab ütlema, et mina toimunud muutuse üle sellist rõõmu nagu suurem osa 
mu tapikaaslastest ei tundnud. Režiim oli töö-paranduslaagris muidugi ker- 
gem ja ka kord lahjem kui Berlagis, aga ma olin vanas kohas ennast juba 
üsna hästi jõudnud sisse seada. Lisaks sellele olime nüüd jälle kriminaalidega 
koos. Nii et oodata võis nii mõndagi. Kuid rõõmu valmistas jälle see, et 
sellist kirjavahetuse piirangut nagu Berlagis, töö-paranduslaagrites ei esine- 
nud. Seega võis arvata, et side omastega läheb nüüdsest tunduvalt hõlpsa- 
maks. Esialgu see kõik veel midagi eriti ei tähendanud, sest Sussuman oli 
ainult tapilaager, ja nii võis arvata, et siin peatumine moodustab ainult lühi- 
kese vaheetapi ja peagi läheb uuesti sõiduks. 


Brigaad, kuhu ma nüüd kuulusin, tegeles mingi suuremat sorti kraavi kae- 
vamisega — õigemini, alles alustas selle kaevamist. Milleks ja kellele seda 
kraavi vaja oli, seda ei oska küll ütelda. Töö toimus käsitsi ja tööriistadeks 
olid, nagu vangidel ikka, kirka, kang ja labidas. Peab ütlema, et Berlagis 
konstruktor-joonestajat mängida oli tunduvalt mõnusam tegevus kui külmu- 
nud maad kaevata. Et ilmad olid juba küllaltki soojad (maikuu), siis tehti 
kraavi lähedusse ainult üks lõke, mille ääres siis vaba töödejuhataja, brigadir 
ja konvoisõdur puunotil istudes ennast soojendasid ja juttu puhusid. Ülejää- 
nud mehed pidid tööga sooja saama. Üsna pea aga sattusin ka mina sinna 
istujate seltskonda. See juhtus mõni päev pärast seda, kui olin kraavikaeva- 

jaks olnud. Nimelt oli saabunud aeg töökäskude sulgemiseks. Nagu teada, 
olenes normitäitmisest meeste “paika”. Ja nüüd selgus, et kogu sellest kam- 
bast, konvoisõdur, brigadir ja töödejuhataja kaasa arvatud, ei osanud mitte 
keegi kaevatud kraavi mahtu välja arvutada. Oli ju tegemist trapetsikujulise 
muutuva ristlõikega kraaviga. Millegipärast ei saadud või ei tahetud 
markšeiderit kohale kutsuda, et too selle töö ära teeks. Ja nii see “arvuta- 
mine” ja üksteisele oma tarkuse näitamine siis kestis. Kogu jutt ja arutamine 
oli meile, kraavikaevajatele aga hästi kuulda. Kui selgus, et asjast ikka õiget 
asja ei kipu saama ja tekkis reaalne oht, et brigaadi normitäitmine jääb selle 
arutelu tulemusel nigelaks, siis pakkusin ennast välja. Endisele tehnikaüliõpi- 
lasele ei olnud selline arvutus ju eriliseks probleemiks. Algul suhtuti minusse 
küll kahtlevalt, aga pärast seda, kui olin arvutuse paberile pannud (töödeju- 
hatajal leht paberit ja pliiats ikka leidus) ja viimane oli sellega markšeideri 
juures ära käinud, kes arvutuse õigeks tunnistas, olin tehtud mees. Kui veel 
kuuldi, et olen endine tehnikaülikooli viimase kursuse üliõpilane, “ülendas” 
brigadir mind jalamaid oma asetäitjaks töökäskude alal, kes pidi hoolitsema, 
et töötulemused arvutamisel ikka meie kasuks oleksid. Loomulikult ei sobi- 
nud minusugusel mehel nüüd enam labida ja kirkaga vehkida ja seltskond 
tule ääres sai ühe liikme juurde. 


Paraku ei kestnud hea elu kuigi kaua. Möödus ligikaudu kolm nädalat, kui 
ühel päeval kõlas jälle käsk, mis lõppes sõnadega: “... c sewamu!” See 
tähendas, et järjekordne sõit ootab ees. Ja nii see oligi. Paras ports mehi 
koos, tuli jälle autole ronida. Ka seekord ei olnud teekond kuigi pikk, vist 
kolmekümne kilomeetri ringis ja tagasi lääne suunas ehk D-2 poole, kuigi 
teist teed pidi. Kohale saabudes selgus, et seekord oli saatus mind ja mu 
reisikaaslasi . toonud . kullakaevandusse nimega npuück — (kullauhtla) 
Komsomolets. Ega siin pikka tutvumisaega ei antud, kohe samal õhtul 
moodustati meist, värskelt saabunuist, uus brigaad, kes juba järgmisel päeval 
pidi alustama tööd ühel kullauhtmisseadmetest. Ka narikoha sain barakis 
kätte. Selgus, et erilist kohtade puudust selles laagris ei olnud. Laagris oli ka 
teisi eestlasi, kelledest nüüd, pärast pikki aastaid on kõige paremini meeles 
Erich (või Eerik) Ehrenbusch, Gunnar Jankovski ja Evald (või Eduard) 
Pettai, keda Etsiks kutsuti. Olid igati toredad poisid. Nagu nad rääkisid, ei 
olevat elul selles laagris väga vigagi, eriti kui võrrelda varasemate aastatega. 
Ka kriminaalide võim ei olevat kuigi suur. Selle eest hoolitsevat laagri ülem. 
Nimelt oli laagri ülem ühtlasi ka kullauhtla ülemaks ja seega juba oma palga 
pärast huvitatud, et mehed saaksid ikka rahulikult tööd teha. Tööst põhi- 
mõtteliselt keelduvaid ja teisi vange terroriseerivaid “ausaid vargaid” ta eriti 
ei armastavat ja katsuvat neist esimesel võimalusel lahti saada. Selline infor- 
matsioon rahustas ja sundis ütlema - mis siis ikka, elame, näeme. 

Brigadirideks selles laagris, nagu ka teistes töö-paranduslaagrites olid ena- 
masti kriminaalvangid (litad), laagri mapsõuuk-u kohta aga räägiti, et tema 
arvel olevat üsnagi palju varasematel rasketel aastatel manalasse läinud me- 
hi. Teda lähemalt tundma õppides tundus see jutt usutavana. Seda enam, et 
laagri lähiümbruses laius varasemate aastate mälestusena suur surnuaed või 
isegi surnuaiad. Kes neid tähistamata matmispaiku ikka nii väga täpselt 
uuris. 


Järgmisel hommikul läks siis tööleminekuks. Peab ütlema, et töö- 
paranduslaagris toimus see pisut teistmoodi kui Berlagis (juba Sussumanis oli 
see nii olnud). Laagri väravas toimus loomulikult üleloendus, ja ka laagri 
juhtkond oli kohal, kuid suure konvoi ja koertega ümbritsetud kolonni ase- 
mel mindi nüüd brigaadide kaupa tööle, igaüks ise suunas, vastavalt tööko- 
ha paiknemisele. Iga brigaadi kohta oli kaasas ainult üks konvoi. Ja osa kon- 
voeerijaid ei olnud üleüldsegi mundris, vaid nägi välja hoopis isemoodi — 
rohkem püssiga varustatud eraisikutena. Nagu selgus, oli sellise konvoi pu- 
hul tegemist isegi vangidega. Nimelt värvati Kolõmal sõjaväelisele konvoile, 
mida ei jätkunud, lisaks abijõudusid väikese karistusajaga kriminaalvangide 
hulgast. Sellist konvoid nimetati camooxpaHa-ks (iseenda valveks). 
CamooxpaH-Huk-ud elasid väljaspool laagrit, omaette barakis ja karistusaja 
arvestamisel luges neile päev kolme eest. Kaasvangide hulgas neid ei armas- 
tatud ja nad pidid üsnagi hästi distsipliinile alluma, sest korrarikkumiste eest 
laagrisse tagasi sattumisel neil üldjuhul hästi ei läinud. Selletõttu olid 
camooxpad-Huk-ud isegi rangemad valvurid kui ajateenijatest konvoisõdu- 
rid. 


Enne kui oma heietustega edasi minna, oleks vist otstarbekas anda lugejale 
mingisugunegi pilt kullatootmisest. Loomulikult, kasutatavaid tehnoloogiaid 
võis, olenevalt konkreetsetest tingimustest, isegi Kolõmal mitmesuguseid 
olla, kuid et mul selle küsimuse laiaulatuslikuks valgustamiseks vajalik mäein- 
seneri eriharidus puudub, siis piirdun ainult npuück Komsomoletsis kasuta- 
tutega, s.t. nendega, millistega mul endal otseselt kokku puutuda tuli. 


Kui kullatootmist vaadelda aastaringse tsüklina, siis koosnes see kahest osast: 
1) ettevalmistav osa kullapesuks ja 2) tegelik kullapesu. Kullapesu etteval- 
mistav osa algas kohe sügisel, tavaliselt septembris, kui saabunud külm tegi 
vee kasutamise ja seega ka kullapesemise võimatuks. Siis alustati ettevalmis- 
tust järgmiseks kullapesuhooajaks, mis seisnes kas kullaliiva maa-aluses kae- 
vandamises ja ladustamises kaevanduste juurde puistangutesse (need võisid 
olla kas lamedad või terrikoonikud) või uute, lahtisel meetodil töödeldavate 
karjääride, või nagu neid seal nimetati polügoonide ettevalmistamises ava- 
miseks. Seda osa püüan edaspidi veidi konkreetsemalt kirjeldada, kui mäles- 

tuste kirjutamisega nii kaugele jõuan. Esialgu olen aga alles kevades ja alus- 
tan oma tööalast karjääri kullauhtmisseadmetel. Niisiis annan eesõiguse kul- 
lauhtmisele, mille hooaeg kestis mai keskpaigast septembri keskpaigani. 


Paralleelselt muude ettevalmistavate töödega kulges talvel ka kaevanduste 
puistangute või avatavate karjääride juurde kullauhtmisseadmete ehitamine. 
Kohapeal nimetati kullauhtmisseadmeid lihtsalt npu6op-ideks. Nende põhi- 
konstruktsioon oli ehitatud palkidest ja kujutas endast umbes paarikümne 
meetri kõrgust sõrestikehitist, mille külge siis kinnitati kõik kullapesuks vaja- 
likud seadmed. 


Alustaksin npu6op-i kirjeldamist tehnoloogilist skeemi jälgides. Puistangu 
või karjääri serva rajati kallakšaht, millesse paigutati neljakandiline, tüvipü- 
ramiidikujuline, pesemisele antava kullaliiva alumine laadimispunker, mille 
alumise ava sulges siiber. Punkri ülaserv pidi maaga tasa olema, sest kullaliiv 
lükati punkrisse buldooseri abil. Kallakšahti sügavus pidi olema nii suur, et 
punkri alla viidud rööbasteele ka tõstevagonett ehk nn. skipp ära mahtus. 
Kallakšahtist edasi järgnes umbes 30° all tõusev, rööbastega varustatud 
kallaktee, mida mööda skipp uhtmisseadme ülemise laadimispunkrini liikus. 
Laadimispunker oli paigutatud uhtmisseadme tornikujulisse ülaossa. Veel 
mõnevõrra kõrgemal, laudseintega ümbritsetud ja katusega kaetud putkas 
oli vintsiruum. Skipp oli elektrimootoriga käivitatava vintsiga ühendatud 
trossi abil, mille vintsitrumlile kerimine panigi skipi mööda kallakteed liiku- 
ma. Skipp oli tõstetava esiseinaga. Kogu uhtmisseadme konstruktsioon oli 
selline, et skipi ülemise punkrini jõudes tõusis skipi tagumine ots üles (skippi 
kallutati). Et samal ajal ka skipi esisein üles tõsteti (skipp avati), siis varises 
skipis leiduv kullaliiv punkrisse. Punkrist langes uhtmisele minev kullaliiv 
edasi pöörlevasse, umbes 2—2,5 m läbimõõduga metalltrumlisse. Trumlisse 
anti vastava toruga (torudega) ka uhtmiseks vajalik vesi. Trumli esimene, 
punkripoolne osa oli varustatud pikiribidega, mis trumli pöörlemisel liiva 
üles tõstsid ja teataval kõrgusel jälle alla langeda lasid. See trumli osa töötas 
praktiliselt trummelveskina. Et tagada uhutava kullaliiva edasiliikumine, oli 
trummel paigutatud väikese nurga all kaldu. Pöörleva trumli tagumine osa 
oli auguline ja kujutas seega endast trummelsõela. Sellega sõeluti kogu jä- 
medaks jäänud (kui ma õigesti mäletan siis > 30—40 mm) materjal peenest 
osast välja. Väljasõelutud kivid langesid trumli otsa alla paigutatud kallak- 
renni ja sealt alla, uhtmisseadme kõrvale paigutatud punkrisse (paraku oli 
sellise meetodi puuduseks asjaolu, et ka suuremad kullatükid sattusid aher- 
ainemäele). Ka selle, siibriga suletava punkri all paiknes vintsiga ühendatud 
vagonett. Selle põhi oli kiilukujuline (ülespidi harjaga) ja vagoneti mõlemale 
küljele oli hingede abil kinnitatud alt lahtikäiv luuk. Luugid suleti nende 
külge kinnitatud pööratavate hoobadega, mille alumised otsad lükati luukide 

sulgemisel vagoneti põhja külge keevitatud kronsteinide väljalõigetesse (kin- 
nitushoobade otsad ulatusid luukidest veidi allapoole). Aherainemägi kuju- 
tas endast terrikoonikut, millele paigutatud rööbasteed mööda vints vagone- 
ti üles tõmbas. Parajale kaugusele olid rööbaste külge paigutatud kronstei- 
nid, mille taha vagoneti sulgemishoovad haakusid ja sulgurkronsteinide väl- 
jalõigetest välja tõmmati. Vagoneti küljeluugid avanesid ja selle sisu langes 
alla terrikoonikule. Sedamööda, kuidas terrikoonik kasvas, pikendati ka 
rööbasteed. 


Trummelsõelast läbi langenud peenike kullaliiv langes koos uhtmisveega 
nüüd trumli alla paigutatud kallakrenni, mille pikkus võis paarkümmend 
meetrit olla. Renni põhi oli kaetud kummist kärgmattidega. Liiva veega 
mööda renni uhtmisel langesid kullaterakesed kui liivast tunduvalt raskemad 
kärgmattide kärgede põhja, liiv aga uhuti veega minema ja langes üle mitme 
meetri kõrgusel paikneva uhtmisseadme otsa alla maapinnale. Et maapind 
selle tagajärjel pidevalt tõusis, siis viidi aeg-ajalt buldooseri abil läbi uhutud 
materjali eemalelükkamine. Tegelikult töödeldi ka seda kõige peenemat 
fraktsiooni, sest seegi sisaldas veel veidi kulda. Selleks laeti aeg-ajalt seda 
materjali autodele ja veeti kusagile spetsiaalsesse tehasesse, kus viimased 
kullajäägid liivast kuuldavasti amalgaamimisega välja võeti. 


Iga sellist uhtmisseadet teenindas vangidest brigaad (vahel võis suurem bri- 
gaad jaotatult teenindada ka mitut seadet) ja töö toimus kahes vahetuses, 
nii päeval kui öösel. Kui ma nüüd õigesti mäletan, siis toimus töö kullauht- 
misseadmel alljärgnevalt: buldooser lükkas uhtmisele mineva kullaliiva 
(mäemassi) alumisse punkrisse. Selle kõrval seisis pika, raudotsaga puupiigi- 
ga varustatud mees, kelle ülesandeks oli hoolitseda, et punkrisse lükatud 
kullaliiv ikka ilusasti alla variseks. Punkri all oli nn. 6ynkeposuyuk, kelle 
ülesandeks oli skipi täitmine. Selleks avas ta skipi punkri alla saabumisel 
punkri siibri ja sulges selle vaguni täitumisel. Seejärel signaliseeris ta vintsi- 
mehele (ne6eõuuk), et tõsta. Alumise punkri ja vintsi vahel oli elektriline 
signalisatsioon. Käsklused olid: üks kell — stopp, kaks kella — tõsta ja kolm 
kella, lase alla. Tõstmiskäsu peale lülitas vintsimees vintsi mootori sisse, 
vabastas piduri ja jälgis skipi tõusmist mööda kallakteed. Kõige suuremaks 
kunstiks oli vintsimootori õigeaegne väljalülitamine, kui skipp oli üles punk- 
rini jõudnud. Kui sa seda tegid liiga vara, oli skipi kalle liiga väike ja kogu 
skipis olev liiv ei varisenud punkrisse, liiga hilise väljalülimise korral oli aga 
oht skipp koos kõige täiega punkrisse kukutada, kust selle väljasaamisega oli 
suur tegu. Skipi allalaskmisel pärast tühjendamist tuli jälle oskuslikult pidurit 
kasutada, et skipp täie hooga alumisse punkrisse ei tormaks ega sealset 
meest ära ei tapaks. Ka ülemise punkri juures seisis piigiga mees, kes pidi 
jälgima, et uhutav materjal ikka korralikult trumlisse variseks. Jämedat ma- 

terjali aherainemäele transportivat vintsi teenindas üks mees. Et aheraine- 
vints oli uhtmisseadmest eemale paigutatud, oli aherainepunkri juures veel 
üks mees, kes seda avas ja sulges ning vintsimehele märku andis, kui vago- 
nett täis sai. Üks või kaks meest aga seisid uhtmisrenni ääres ja pidid hoolit- 
sema selle eest, et renn ei ummistuks. Lisaks sellele oli üks mees veel pum- 
pade peal ja üks mees lukksepp, kes pidi hoolitsema seadmete üldise kor- 
rashoiu eest. Igal kullauhtmisseadmel oli veel oma vaba mäemeister ning 
loomulikult passis selle kamba juures ka konvoi. 


Lisaks kirjeldatud kullauhtmisseadmele oli ka selliseid seadmeid, kus vints ja 
skipp olid asendatud linttransportööriga, kuid neid oli suhteliselt vähem. 
Üldiste teadmiste mõttes võiks siinkohal ehk veel lisada, et selliseid kulla- 
uhtmisseadmeid oli meie npuück-is tavaliselt vist paarikümne ringis (arv oli 
erinevatel aastatel erinev) ning ühelt uhtmisseadmelt saadava kulla kogus 
kõikus keskeltläbi 0,4—2 kg vahel ööpäevas. Samuti tuleks ehk märkida, et 
mäemeistri töötasu sõltus saadud kulla hulgast. Oli ju tema see mees, kes 
andis buldooserijuhile korraldusi, kust seda uhtmisele minevat mäemassi 
ikka lükata tuleks, meiesugustele vangidele aga ei läinud pestud kulla kogus 
üleüldse korda. Meie normitäitmine sõltus läbiuhutud mäemassi kogusest, 
mis määrati vastavate markšeidermõõtmistega. Seega oli meile täiesti üks- 
kõik, kas pesime kullaliiva või turvast. Määrasid kuupmeetrid. 


Omamoodi tsirkus toimus kulla uhtmisseadmest väljavõtmisega. Selleks olid 
spetsiaalsed mehed, nn. ckemuyuk-ud. Vastav mees saabus vahetuse lõpul 
ja temaga oli kaasas spetsiaalne konvoi, kes cbemuyux-ut valvas. Uhtmissea- 
de jäeti seisma ja väljapestud kulla kuivatamiseks tehti üles väike lõke. Lõp- 
lik kulla väljapesemine toimus ikka käsitsi (nagu seda Jack London on kirjel- 
danud) kullapesurennidesse ladestunud, kullaga rikastunud materjali läbipe- 
semise teel. Kui rennide sisu oli läbi pestud ja saadud kuld lõkkel raudpannil 
kuivatatud, pandi see spetsiaalsesse metallkarpi, mille kaas oli sellise, ilmselt 
magnetlukuga varustatud, et kord suletud kaant väliolukorras enam avada ei 
saanud. Seda sai teha ainult npuück-i keskuses asuvas kullakassas, kuhu pes- 
tud kuld viidi. Ceemuyuk sai konvoi alt vabaks alles siis, kui ta kulla oli ära 
andnud ja konvoile kullakassast antud vastava tõendi esitanud. 


Ent kullapesu ei toimunud ainult ülalkirjeldatud seadmete abil. Kui juhtus, 
et sügis jõudis kätte ja pani kullapesu seisma enne, kui npuücr plaani täis 
sai, kupatati suurem osa mehi käsitsi kulda pesema. See toimus enam- 
vähem samamoodi, nagu see kaugetel aegadel Klondike'is oli toimunud. 
Kusagile jõe kaldale (npuück-i territooriumilt voolas ka mingi jõgi läbi) tehti 
maapinnale tuli, külmunud maapind sulatati üles ja pesti siis käsitsi vastavate 
pesupannide ja ckpe6ox-kide (paremat nime ei oska neile anda) abil läbi. 


66 


Kui jõgi juba külmuda oli jõudnud, raiuti vee hankimiseks jäässe augud. Kui 
ma nüüd õigesti mäletan, oli päevanormiks mehe peale 9 g kulda. 


Minult on vahel küsitud, kui Kolõmast ja kullapesemisest kusagil seltskonnas 
juttu on tulnud: “Kuidas teil seal Kolõmal kullavargusega lood olid? Kas 
saite ka palju kõrvale panna ja kuidas te seda realiseerisite?” Kuuldes, et 
kullavargust praktiliselt ei olnud, ollakse tavaliselt üsnagi imestunud — kuidas 
siis nii? Kuid asi oli lihtne. Nõukogude võim oskas selliseid asju suurepära- 
selt vältida. Peab ütlema, et sellest oleks ka tänapäeva Eestis ühte-teist õp- 
pida. Mitte kedagi ei huvitanud vangide võimalik kullavargus. Seda ei oleks 
ka võimalik vältida olnud. Võimatuks tehti varastatud kulla realiseerimine. 
Nimelt läks iga vaba, kelle käest leiti kas või üks gramm ehedat kulda otse- 
kohe kohtu alla ja sai vähemalt 10 aastat vangilaagrit. Enamasti anti aga 
“täie rauaga”. Et vabade himu kullaostmiseks veelgi vähendada, saatis laa- 
ger aeg-ajalt välja ka vange-provokaatoreid, kes tehingu õnnestumisel õnne- 
tu ostja jalamaid välja andsid. See lõpetas vabadel igasuguse himu vangidega 
kullaäri ajamiseks ja kui ostjaid ei leidunud, siis muutus kullatükk ka vangile 
samaväärseks tavalise munakiviga. 


No nii, nüüd peaks lugejale kullapesuga seonduv üldjoontes vist selge ole- 
ma. Kui meie värske kullapesijate brigaad esimesel päeval oma tööpaigale 
jõudis, ootas meid seal juba mäemeister, kes kohe küsis, mis mehed me 
oleme ja mida me sellest tööst üleüldse teame. Kuuldes, et peale brigadiri 
(aga see ju tööd ei teinud) näeme kõik sihukest asjandust esimest korda 
elus, ei väljendanud ta nägu kaugeltki vaimustust. Vilumata meestega plaa- 
nitäitmine on tedagi raske asi. Kuid teha polnud midagi. Mida jumal või 
saatus (meie puhul Gulag) on andnud, sellega tuleb leppida. Kui meid töö- 
kohtadele jagama hakati ja küsiti, kes tahaks ülemisele vintsile minna, siis 
andsin mina ennast entusiastlikult kohe üles. Kaalutlus oli siin selline, et 
vintsil töötamine ei ole ikka labidaga vehkimine. Lisaks sellele oskasin ma ju 
autot ja lennukit juhtida — asi see vintsi värk siis ära õppida ei ole. Ja veel — 
üleval paarikümne meetri kõrgusel tornis on kindlasti rohkem tuult ja vä- 
hem suvist polaaralade nuhtlust, sääski, kui maapinnal. Saingi selle ameti ja 
peab ütlema, et see töö hakkas mulle kohe istuma. 


Kuid ega meil kohe veel tööks ei läinud. Kui tõstsime kambaga skipi rööbas- 
tele ja ma tahtsin selle punkri alla lasta, siis selgus, et punkrialune on nii 
madal tehtud, et skipp sinna ei mahtunud. Kohale tuli igatsorti ülemusi 
eesotsas ehitustsehhi ülemaga, kes teatas, et nemad olid skippi igati mõõt- 
nud (tegemist oli uuetüübilise skipiga), kuid seda oli tehtud horisontaal: 
asendis ja seda, kui palju peab punkrialust kõrgust suurendama, et skipp ka 
kaldasendis alla mahuks, ei tea mitte keegi! Mõõtmisteks oleks tulnud vasta- 

vad rakised teha, kuid selleks ei antud aega. Hoidsin oma suu targu kinni, 
sest kellel neid vaenlasi ülemuste hulgas ikka nii väga vaja on. Läks veel päe- 
vake, kuni kohalekutsutud ehitusjaoskonna mehed koos meie brigaadi mees- 
tega olid šahti niipalju sügavamaks kaevanud, et saime tööd alustada. 


Üldiselt elasin uue laagri ellu suhteliselt kiiresti sisse. Selles abistasid mind ka 
mu eestlastest laagrikaaslased, kellega tööst vabal ajal sageli koos istusime ja 
kodumaast muljeid vahetasime. Kokku oli selles laagris viis eestlast, kuid 
teiste nimed peale nende, keda eespool juba mainisin, nüüd aastate tagant 
enam ei meenu. Kõik me töötasime erinevates brigaadides. Peaaegu igal 
õhtul oli klubis kino ja, tõtt öelda, näidati üsnagi asjalikke filme. Kodustega 
olin kirjavahetuse käima saanud. Isegi pakid saabusid. Palusin toiduaineid 
eriti mitte saata, sest söögiga oli asi, tänu palga eest laagri poest lisatoidu 
ostmise võimalusele, juba enam-vähem rahuldav (et ma suitsumees ei ol- 
nud, siis jäi mul sedavõrd raha rohkem lisatoidu ostmiseks), küll aga tahtsin 
saada tehnilist kirjandust, sest ei tahtnud lasta TPI-s õpitul ununeda. See oli 
paljudele mu brigaadikaaslastest suureks mõistatuseks. Oleks veel tegu jutu- 
raamatutega, aga mingisugune arusaamatu jama. Eks ma nende meelest ikka 
väikselt “kiiksuga” vend olin, aga tänu mu korralikule kaklemisoskusele kee- 
gi otseselt just ütlema ka ei tulnud. Peab ütlema, et mu raamatutesoovi 
suhtusid mu kodused, eesotsas naisega vägagi mõistvalt. Pikapeale kogunes 
mul päris hulk raamatuid ja sain ka arvutuslükati. Lisaks raamatutele sain 
banderollidega veel ajakirju ja ajalehti. Kõik need jõudsid enam-vähem kor- 
ralikult kohale, sest selline kraam ju kellelegi paki kontrollijatest huvi ei pak- 
kunud. 


Võibolla oleks mõistlik nüüd laagri kui sellise elu ka üldiselt pisut valgusta- 
da. Eluasemest midagi eriti rääkida ei ole. Barakid ja narid olid üldiselt ju 
enam-vähem samasugused kui Berlagiski (madalad puubarakid ja kahekord- 
sed paarisnarid) ja ega toitki palju erinenud, kuid siin oli ka mõningaid 
omapärasid võrreldes Berlagiga. Mõni sõna neistki. Nagu juba öeldud, oli 
režiim töö-paranduslaagris Berlagi režiimist tunduvalt vabam ja näiteks bara- 
kiuksi ööseks ei lukustatud. Ka laagri territooriumil liikumine oli vabam 
(igaõhtune loendamine käis küll siingi, kuid mitte nii rangelt kui Berlagis). 
Ühest küljest oli vabam elu mõnusam, kuid teisest küljest tõi see endaga 
kaasa ka ebameeldivusi. Neist olulisim oli ehk see, et aeg-ajalt, tõsi küll, 
mitte just eriti sagedasti, sisenesid barakki ootamatult võõrad mehed ja pus- 
sitasid mõne barakielaniku ilma pikema jututa lihtsalt surnuks või lõid tal 
kirvega pea kahte lehte. Tavaliselt seisnes asi selles, et kriminaalid ajasid 
omavahelisi asju. Vihkasid ju “ausad vargad” “litasid” ja vastupidi. Neid 
krimkade eri kategooriaid ehk maste, kes omavahel lõpmatus vaenus elasid, 
oli rohkemgi. Ja kes neid krimkade “seadusigi”, mis surmanuhtlust nõudsid 

päris täpselt teadis. Asja nüüd, mille pärast tavavangil, eriti poliitilisel muret 
tunda. 


Pärast mõrva mindi lihtsalt vahtkonnaruumi, anti kirves või puss ära ja tea- 
tati, et lõime selle ja selle maha. Ja mis siis juhtus? Mitte midagi! Mahalöö- 
jad pandi spetsiaalsesse karistusbarakki nn. puuri ja anti uuesti kohtu alla. Et 
neil vendadel oli enamasti maksimaalne karistus nagunii juba käes, surma- 
nuhtlus oli aga kaotatud, siis muudeti neil lihtsalt seda kuupäeva, millest 
karistust lugema hakati ja kõik. Lihtne ja selge. Nagu räägiti, kasutasid mõ- 
nede laagrite ülemad seda krimkade omavahelist vaenu isegi ära. Kui laagris 
sai mingi mast liiga suure võimu ja hakkas segama normaalset tööd, siis telli- 
ti kusagilt teisest laagrist paras punt teise masti mehi kohale ja lasti laagrisse 
lahti. Paar-kolm päeva oli selles laagris siis tõeline verepulm ja seejärel saa- 
bus rahu, sest nii ühtesid kui teisi ei olnud enam kuigi palju (kui üldse) järe- 
le jäänud. 


Rääkisin eespool ka toidust. Tavaline vangitoit nii Berlagis kui ka siin oli 
leivapaika ja supp või puder, lõunaks mõlemad. Vahe supi ja pudru vahel 
seisnes põhiliselt selles, et ühes oli rohkem vett kui teises. Peab ütlema, et 
laagrite varustajad olid kindla iseloomuga mehed. Kui näiteks hirss jooksma 
hakkas, siis oli seda nii hommikul, lõunal kui ka õhtul, ja nii paar-kolm kuud 
järgemööda. Siis tuli midagi muud, kuid ikka mõnekuuline ports. Mina iga- 
tahes kirjutasin oma kodustele, et kui ma kunagi peaksin saabuma, siis iga- 
sugused tangained lendavad minu perekonna köögist küll otsemaid välja. 


Ühekülgne, vitamiinivaene toitlustamine tingis aga selle, et peaaegu kõik 
mehed, vähemalt talveperioodil, põdesid skorbuuti. See avaldus esmajoones 
hammaste loksumises ja igemete veritsemises. Nendel meestel aga, kes Ko- 
lõmale olid saabunud vahetult sõjale järgnenud rasketel aastatel ja kellel 
kõigele vaatamata oli õnnestunud ellu jääda, oli valdavalt suu hammastest 
lage. Skorbuudi ravimiseks kasutati laagris maadjamänni ekstrakti. Suur 
kauss veega lahjendatud ekstraktiga seisis söökla ukse juures ja iga sööma 
tulija pidi ühe või kaks lusikatäit seda ekstrakti enne sööki alla neelama. 
Peab ütlema, et selle ekstrakti, mis maitselt meenutas lahjendatud männi- 
tõrva, toime oli selline, et vähemalt esialgu tegi paljudel südame pahaks, nii 
et vaatamata näljale eriti süüa ei tahtnudki. Kuidas see ekstrakt skorbuudile 
mõjus, ei oska küll ütelda, aga küllap tal mingi toime ikka oli, kui targad 
arstid seda soovitasid. 


Sel ajal kui mina Kolõmal viibisin oli olukord töö-paranduslaagris varasema- 
te aastatega võrreldes selle poolest küll juba parem, et laagri poest oli või- 
malik ühte ja teist ka toidulisaks osta. Eeldusel muidugi, et brigaadi asjad 
läksid hästi, sa said palka ja sul juhtus seetõttu raha olema. Rahaga olid as- 

jad aga nii, et töö-paranduslaagris maksti meile ka palka. Arvestus käis nii- 
moodi, et npuück maksis meie eest laagrile nagu vabade eest, ainult ilma 
põhjalisadeta. Palgast arvutati kohe vist umbes 50% maha “riigile ja keisri- 
le” ning ülejäänust võeti maha veel laagri poolt meie toidule ja riietele kulu- 
tatud summa. Ja sellest, mis siis veel üle jäi, võisime meie kuni 300.- rubla 
kuus kätte saada. Palka maksti kolm korda kuus, iga kord mitte rohkem kui 
100.- rubla. Kui teenistus oli suurem, kanti ülejääk su isiklikule arvele. 


Omaette nähtuseks oli veel medpunkt ehk caruvacme. Kui Berlagis, vähe- 
malt D-2 peal, oli arstide koosseis vägagi tugev ja asjatundlikku ravi takista- 
sid ainult piiratud võimalused ja laagriülemuste korraldused, siis meie 
npuüek-is nägid asjad hoopis teistmoodi välja. Tõsi küll, ise ma selle asutuse 
teeneid õnneks ei kasutanud, kuid teiste meeste jutud, mida ma siinkohal 
kasutan, olid liiga kokkulangevad, et neid mitte uskuda. Medpunkti ülemaks 
oli loomulikult vaba, kuid et vastava eriharidusega vaba ei olnud parasjagu 
võtta, siis oli sellele kohale pandud isik, kellel ka parimal juhul võis olla ai- 
nult velskri ettevalmistus. Tegelikuks arstiks oli mees, kes juttude järgi oli 
vabas elus töötanud Irkutski oblastis loomaarstina. Kuid vaesel ajal asi seegi. 
Loomulikult kehtis ka siinses laagris reegel, et laagri ülem otsustas, kui palju 
mehi võib laagri arst antud päeval haigeks tunnistada. Haigete läbivaatamine 
igal hommikul algas tavaliselt temperatuuri mõõtmisega. Need mehed, kel- 
lel nähtavat vigastust ei olnud ja kellel ka palavikku polnud, võisid rahumeeli 
simulantideks tunnistatuina maha surra. Kuid meie laagri arst oli tempera- 
tuuri mõõtmisele lisaks ka pulsi katsumise välja mõtelnud. See toimus üsnagi 
omapärasel viisil. Nimelt võttis arst haige käe oma pihku nii, et arsti käsi 
üles suunatud peopesaga jäi allapoole, kusjuures nii arsti kui ka haige peope- 
sad jäid vastamisi, ja katsus siis sõrmega randmel olevat tuiksoont. Diagnoos 
aga olenes sellest, milline rahasumma haige peost arsti pihku pudenes. Ilma 
rahata said töölt vabastuse ainult siis, kui sa suremas haige olid ja enne 
medpunkti jõudsid, kui päeva vabastuste limiit täis sai. Muidu — ära mitte 
loodagi! 


Ette rutates peab ütlema, et arstiasjanduses toimus küll mõne aja pärast 
muutus. Nimelt saabus npuück Komsomoletsisse, kui mu mälu mind ei 
peta, vist järgmisel kevadtalvel uus noor arst. Ja seekord tõeline arst. Tegu 
oli ühe tatarlannaga, kes oli lõpetanud mingisuguse meditsiiniinstituudi ja 
lasknud ennast siis Kolõmale suunata. Ta olevat tahtnud Kaug-Põhja roman- 
tikat tundma õppida. Noh, seda romantikat sai ta siin kuhjaga. Mitutuhat 
vangi, konvoisõdurid ja asumiselolijad peale kauba ning noor naine. Kujutle 
vaid! Elamiseks anti talle kahetoaline korter, loomulikult trellitatud akende- 
ga, mille esimese toa alaliseks sisustuseks nii öösel kui ka päeval oli auto- 
maadiga sõdur. Vastuvõtule medpunkti tuli ta konvoi saatel ja ka kogu vas- 

tuvõtu ajal istus vastuvõturuumis konvoi. Julgeolek oli muidugi tagatud, 
kuid ta oli hullemini vangis kui meie, päris vangid olimegi. Ei sammugi ilma 
individuaalse konvoita (meil oli üks püssimees terve brigaadi peale, osa väi- 
kese karistusega kriminaalvange isegi vabakäigus). Kolme kuu pärast oli tal 
sellisest romantikast kõrini isu täis ja ta palus npuück-i ülemat, et see ta 
lahti laseks. Ilma eriloata Kolõmalt välja sõita ju ei saanud. Aga võta näpust 
— teist arsti ei olnud ja nii tuli tal vaesekesel Svejkis kirjutatu kombel “lõuad 
pidada ja edasi teenida”. Irkutski loomaarst töötas medpunktis muidugi ka 
edasi, aga võim oli nüüd teistes kätes. 


Raskemate juhtude jaoks, mis nõudsid näiteks kirurgilist vahelesegamist, oli 
Sussumanis laagritele ka midagi rajoonihaigla taolist (täpset nimetust enam 
ei mäleta). Sinna sattusid väga sageli just kriminaalid, kes näiteks ebameel- 
divast tapist pääsemiseks endale igasugust prahti (naelad, nõelad jms.) sisse 
neelasid ja keda nende kättesaamiseks siis opereerida tuli. Vangide hulgas 
liikus lõbusaid kuulujutte ühe sealse kirurgi kohta, kes olevat olnud naine — 
nacmoguaa 6a6a, nagu teda kutsuti. Näiteks räägiti, et kord kui ta jälle 
ühte “ausat varast” opereeris (loomulikult võimalikult väikese narkoosiga, 
sest kes seda siis vangile, pealegi ise oma häda põhjustanule raatsis raisata), 
oli see kogu operatsiooni aja arste sõimanud. Hacmoauaa Ga6a olevat 
rahulikult kõike arstide pihta lausutut umbes niimoodi kommenteerinud: 
“Pederastid!” — “Ahaa, see käib teie pihta, Ivan Petrovitš” (ütleme, et nii 
oli teda assisteeriva kirurgi nimi), “Prostituudid!” — “Vaat see on juba mul- 
le öeldud ”jne. 


Hoopis omaette “ooper” oli aga hambaravi. Laagril oma hambaarsti ei ol- 
nud. Umbes nii suure või isegi suurema piirkonna kohta kui kogu Eesti rän- 
das ringi hambaarstist ja hambatehnikust koosnev brigaad, kes umbes üks 
kuni kaks korda aastas külastas laagrit. Kohal viibisid nad tavaliselt paar nä- 
dalat, tegid mis vaja ja läksid siis järgmisesse kohta. Vahepeal oli aga iga 
mehe enda asi, kuidas ta toime tuli. Seetõttu juhtus vahel üsnagi kurioosseid 
lugusid. Olgu allpool kahest neist räägitud. 


Esimene lugu juhtus ühega meie brigaadi meestest, kellega koos kaevandu- 
ses töötasin. Arst saabus tema jaoks parajal ajal, sest tal olid just paar ham- 
mast valutama hakanud. Hambad üle vaadanud, tegid arst ja hambatehnik 
otsuse, et siin pole muud teha, kui katkised hambad välja tõmmata ja 
kunsthammastega asendada. Nii lihtsalt, nagu selline asi vabas elus käis, see 
laagri tingimustes siiski ei läinud. Nimelt ei kohaldatud siin proteesi mitte 
suu järgi, vaid suu tuli kohaldada parajasti olemasoleva proteesi järgi. Ja nii 
siis tõmmatigi vaesel vennal kahe päeva jooksul vist viis või kuus hammast 
välja, neist osa alles päris terved. Lugu lõppes aga sellega, et mehel läksid 

igemed paiste ja selle aja jooksul, mis arst meie laagris viibis paistetus ei 
alanenudki. Arst sõitis lihtsalt ära ning mees pidi ennast ise kuidagi moodi 
ravitsema ja pudi sööma, niikaua kuni arst järgmise ringiga jälle tagasi saa- 
bus. 


Teine lugu oli Kolõmale veelgi iseloomulikum. Ette rutates pean märkima, 
et see juhtus siis, kui töötasin juba buldooserite pargis. Ka seal hakkas ühel 
lukkseppadest hammas valutama. Valutas päeva, valutas kaks ja ei mõtel- 
nudki järele jätta. Järele vaadates selgus, et hambas on suur auk, tõenäoline 
hambaarsti saabumine oli aga alles mägede taga. Astus siis “tarkade kollee- 
gium” kokku ja otsustas, et ega siin muud ei aita, kui hamba närv tuleb 
suretada. Ent kuidas seda teha? Et tegemist oli tehnilise ala meestega, siis oli 
otsus igati nende vääriline. Võeti buldooseri magneeto kõrgepingejuhe ja 
treiti sellele uus otsik, selline, mida oli mugav hambaauku suunata. Valmis- 
tati ka vänt magneeto pööramiseks. Mees pandi istuma, kaks meest hoidsid 
teda igaks juhuks kätest kinni, pärani aetud suhu hammaste vahele pandi 
puuklots, magneeto korpus ühendati mehega teise juhtme abil ja siis suunas 
üks “arst” kõrgepingejuhtme otsiku haige hambaauku, teine “arst” aga “lõi 
vänta”. Kõlas kohutav röögatus, mees muutus kahvatuks ja kattus külma 
higiga. Kui ta jälle toibus, rääkis ta, et tal olid lausa tulesädemed silme ees 
lennanud, kuid hambavalu oli selleks korraks möödas. Nii palju siis Kolõma 
arstiabist. 


Kullapesuseadmel töötades möödus suvi lahedasti. Minu poolt valitud töö- 
koht õigustas ennast igati, sest sääskede käes kannatasin ma tõepoolest vä- 
hem kui all, maapinnal töötavad mehed. On ikka jama küll, eriti öösel, kui 
pead südasuvel töötama, sääsevõrk peas (need anti meile välja) ja kindad 
käes, aga häda ajab härja kaevu. Tuli ka vilumus ja suve teisel poolel võisin 
ennast juba päris korralikuks vintsimeheks lugeda. Ka mäemeister oli bri- 
gaadiga rahul, sest Berlagist tulnud mehed olid korralikumad töötajad, kui 
igasugune kriminaalidest koosnev bande. 


Nii saabus sügis. Peab ütlema, et Kolõma on sügisel, augusti lõpul — sep- 
tembri algul ääretult ilus. Kogu laagrit ümbritsev loodus, kõikide sopkade 
küljed kirendasid rohelistes, erkpunastes ja kollastes toonides. Esimesed 
külmad hävitasid ka sääsed. See aastaaeg osutus Kolõmal tõepoolest pari- 
maks. Et kullapesuseadmed pidid varsti töö lõpetama, siis kerkis küsimus, 
mida edasi teha. Valida oli, kas minna maa-alustesse kaevandustesse või 
jääda maa peale ja hakata karjääri avama. Esimene variant oli soojem aga 
ohtlikum. Nagu vanad olijad rääkisid, ei langevat kaevandustes temperatuur 
alla —25°C ning lisaks sellele oli võimalus tööd leida ka kaevandusmehha- 
nismidel. Kuid teisest küljest — maa all võib ikka midagi juhtuda. Kaevan- 

duste sissevarisemised ei olnud sealkandis kaugeltki haruldased juhtumid. 
Maapealne variant tähendas aga raskemat füüsilist tööd (kang, kirka ja labi- 
das) ja suuremate külmade, kuni —50°C (sellest suurema külma puhul välis- 
tööd katkestati) käes olemist. 


Laagris oli kahte sorti rahvast. Neist ühed eelistasid (kui seda vangi käest 
üldse küsiti) kindlasti maa alla pugemist, teised aga kartsid kaevandusi, mõ- 
ned isegi paaniliselt, ja eelistasid igal juhul külma ilma ning rasket füüsilist 
tööd. Mina eelistasin kaevandust — ikkagi rohkem tehnikaga seotud, seda 
enam, et vintsimehe amet mul üsna hästi käpas oli. Ka mu laagrisõber 
Ehrenbusch soovitas mulle kaevandust. 


Aeg läks. Saabusid külmad ja ka lumi ning meie kullapesuseade lõpetaski 
septembri algupoolel oma töö. Et npuück-i kullaplaan veel täis ei olnud, siis 
saadeti meid käsitsi kullapesule. Kõik Jack Londoni jutud Klondike'i kullape- 
sijatest tulid meelde. Kuid see oli ainult lühike vaheetapp, mis kestis kõige 
rohkem võib-olla paar nädalat. Siis tuli aga talvetöödele minek. Enne veel 
anti meile ka talvevarustus välja. See oli vana ja kantud, kuid ajas siiski asja 
ära. Et nii suuri vilte, kui minusuguse jalanumbriga mehele oli vaja (nr. 46) 
ei leidunud, siis sain nende asemel jälle burkad. 


Enne kui edasi minna, tuleks vist pisut ka kullatootmise ettevalmistavast 
tsüklist, s.t. kaevandustest ja karjääridest rääkida. Kullakaevandused, vähe- 
malt meie npuück-is olid väikesed ja kaevanduse kullaliiva varud toodi tava- 
liselt ühe talvega maa peale. Seega siis, kaevandus oli mõeldud ainult üheks 
hooajaks. Vastavalt sellele rajati npuück-is igal sügisel terve trobikond kae- 
vandusi. Kas antud kohta rajati kaevandus või karjäär, selle otsustasid geo- 
loogilise luure andmed. Geoloogiline luure toimus sel teel, et kavandatud 
väljatöötlusalale kaevati suur arv kindlas korras paiknevaid šurfe, millest 
võetud proove geoloogid siis analüüsisid. Kullaliivakihi paiknemissügavus 
meie npuück -i tingimustes oli tavaliselt 20—30 m ja tootliku kihi paksus 
1,3—1,4 m (kui ma õigesti mäletan, siis tootlikuks loeti kihti kullasisalduse- 
ga rohkem kui 3 g/m). Šurfide rajamine toimus käsitsi. 


Kui oli otsustatud, et antud kohale tuleb kaevandus, siis alustati selle raja- 
mist peašahtist. Enamasti kasutati vertikaalšahte, ent vahel esines ka kallak- 
šahte. Ka šahti rajamine toimus üldjuhul käsitsi. Selleks eraldati brigaad van- 
ge, kes siis kangi ja kulbi (umbes meetripikkuse puust varrega metallist kulp 
väikese läbimõõduga aukudest mulla väljavõtmiseks) abil puurisid rajatava 
šahti kohale maasse —15 cm läbimõõduga ja 60 cm sügavused augud. 
Aukude arv ja paigutus olenes šahti ristlõikepinnast. Kui augud valmis, tuli 
minöör, kes need lõhkeainega täitis ja teostas lõhkamise. Edasi loobiti pu- 
rustatud muld välja ja puuriti uued augud. Järgnes uus lõhkamine jne. Nii 

mindi järjest sügavamale. Šahti sügavamaks muutumisel, kui mulla labidaga 
väljaviskamine ei osutunud enam võimalikuks, paigutati šahti avale puust 
rakis, millele oli kinnitatud vändaga pööratav võll (nagu võlliga talukaevu- 
del). Võlli ümber oli keritud tross ja selle otsas ämber. Nüüd loobiti lõhka- 
misel purustatud muld algul ämbrisse ja tõsteti siis sellega šahtist välja. See- 
ga töötas osa mehi nüüd all, osa aga maa peal (meeste šahti laskmine toi- 
mus samuti nagu ämbrigi allalaskmine — jalg trossi silmusesse, ühe käega 
trossist tasakaalu säilitamiseks kinni ja teine mees andis vändast järele). Töö 
kestis nii kaua, kuni oli saavutatud soovitud sügavus (šaht pidi ulatuma kul- 
laliivakihist nii palju sügavamale, et sellesse saaks paigutada laadimispunkri ja 
skipi). Šahti ristlõikepind pidi olema nii suur, et sinna sai paigutada üles-alla 
liikuva skipi koos selle puust juhtprussidega. Skipi kõrvale pidi jääma veel 
ruumi redelitele kaevurite kaevandusse laskumiseks ja sealt väljumiseks. 


Kui šaht oli valmis, hakati rajama horisontaalstrekke. Tavaliselt rajati kaks 
šahti põhjast mõnevõrra kõrgemal paiknevat vastastikku suunduvat strekki, 
mis paiknesid kullaliiva kihis. Strekkide paigutus oli selline, et šaht ise jäi 
strekkidest veidi kõrvale ja ainult külgnes nendega. Enne rajati ühe poole 
strekk ja töötati sellepoolne kaevandusala välja, seejärel asuti teise poole 
kallale. Enne strekkide rajamist aga paigaldati šahti veel skipi juhtprussid ja 
šahtile ehitati palkidest tõstetorn, mille tipus paiknes trossiratas (skipi trossi 
juhtratas). Paralleelselt šahti ehitamisega oli šahtist mõnikümmend meetrit 
eemale ehitatud ka onn tõstevintsi jaoks. Sinna paigutati vints, mille trumli 
ümber oli keritud tross. Strekkide põrandasse, šahti kohale ehitati kaldren- 
niga laadimispunker. Nüüd lasti üle trossiratta viidud trossi otsa kinnitatud 
skipp alla šahti põhja. Šahti sügavus pidi olema nii suur, et skipp mahtus 
laadimispunkri ava alla ära. Viimane pidi paiknema aga nii, et laadimispunk- 
ri renni pidi allavarisev muld langeks täpselt skippi. 


Nüüd lasti alla ka peastreki skreeper, mis paigutati šahti kõrvale strekki. 
Skreeper kujutas endast elektrimootoriga käivitatavat kahe trumliga vintsi, 
mille mõlemad trumlid võisid võllil vabalt pöörelda. Trumleid sai skreeperi 
veomehhanismiga ühendada siduri abil, milleks mõlemal trumlil oli vastav 
hoob. Mäemassi transportimine toimus kraapkopa abil. Trumlitele keriti 
tross nii, et ühelt trumlilt tulev tross oleks kinnitatud kraapkopa esiotsa, 
teine aga tagumise otsa külge. Streki tagaseina kinnitati vastava toe abil 
plokk, millest kraapkopa tagumise otsa külge kinnitatud tross üle käis. See- 
ga, olenevalt sellest, milline trummel oli skreeperi veomehhanismiga paras- 
jagu sidestatud, liikus kopp kas edasi või tagasi. Teiselt, vabakäigutrumlilt 
keriti seejuures trossi vastavalt maha. Kopp oli sellise kujuga, et ta tagasilii- 
kudes tõusis tänu oma kaldus kinnisele tagaküljele mulla peale, edasiliikudes 
aga lõikus sellesse. 

Veel enne strekkide rajamist oli kaevanduse lähedusse, selleks ehitatud onni 
paigutatud ka kompressor, mille juurest toodi suruõhutorud alla kaevandus- 
se. Puurija puuris suruõhupuuriga (-haamriga) vajaliku hulga auke streki 
tagaseina, need laeti lõhkeainega (ammoniidiga), lõhati ja kui kaevandus oli 
küllaldaselt tuulutatud ning lõhkamisgaasidest puhas, läks kaevurite brigaad 
maa alla ja asus lõhatud mäemassi välja vedama. Nagu eespool juba öeldud, 
toimus see skreeperiga, mille kopp tagasiveotrossi abil algul tagasi lõhkamis- 
kohale tõmmati, sealt trumlite ümberlülitamisel edasiveotrossi abil edasi 
tõmmatuna aga haaras endaga kopatäie lõhatud mäemassi kaasa ja vedas 
mööda strekki kuni laadimispunkrini, kus see langes alla skippi. Seejärel 
tõmmati kopp teise trossi abil jälle tagasi jne. Kui skipp oli täis, andis streki- 
skreeperist vintsimehele signaali, see lülitas tõstevintsi sisse ja tõstis skipi 
üles. Tõsteseadme ehitus oli selline, et skipp parajale kõrgusele tõustes en- 
nast ise ümber kallutas, nii et skipis olev mäemass torni külge ehitatud 
punkrisse varises ja sealt edasi juba punkri all olevasse vagonetti langes, mil- 
lega see siis puistangule (omgan) ladustamiseks sobivasse kohta transporditi. 
Esines kahte sorti puistanguid. Tavalisemad olid lamedad, kuni paarikümne 
meetri kõrgused, kuid esines ka terrikoonikuid. Puistangutel kasutatavad 
vagonetid liikusid rööbasteel. Terrikoonikute vagonetid olid samasugused, 
avanevate külgedega, nagu kullapesuseadmetel aheraine transportimiseks 
kasutati. Lamedate puistangute vagonetid aga olid kallutatava mahutiga. 
Täidetud vagonetiga sõideti mööda rööbasteed sobivasse kohta ja kallutati 
siis vagoneti mahuti ümber. Rööbastee õigesse asendisse seadmine, nii et 
sellel oleks võimalik edasi-tagasi sõita olnud, oli omaette kunst. Selleks tuli 
rööbastee mõlemat otsa pisut tõsta, et vagonett saaks langusel kogutud hoo 
arvel võimalikult pika maa ise, ilma lükkamata läbida. Rööbastee paiknes 
puistangu äärel, et vagoneti kallutamisel langeks mäemass mööda puistangu 
külge alla ja vastavalt sellele, kuidas puistang kasvas, nihutati ka rööbasteed. 


Kui mäemass oli välja veetud, toimus uus puurimine, lõhkamine jne. Kui 
peastrekkide pikkus oli küllaldane, asuti rajama külgstrekke. Need suunati 
peastrekist 90° all mõlemale poole. Nüüd tuli mängu juba kaks skreeperit. 
Neist esimesega veeti lõhatud mäemass peastrekki, kust peastreki skreeper 
selle siis edasi skippi transportis. Külgstrekke tühjendati kordamööda. Nii 
kaua kui ühte välja veeti puuriti teist. Vahepeal toimus lõhkamine ja siis 
paigutati külgstreki skreeper üle teisele poole, pöörati 180° ümber ning 
asuti lõhatud poolt välja vedama, teist poolt aga jälle puurima. 


Kui külgstrekkide pikkus ulatus 40—60 meetrini, loeti kaevanduse rajamine 
lõpetatuks ja asuti kaevandusala väljatöötamisele. Siin kasutati nn. taanduva 
laava meetodit. See seisnes selles, et nüüd puuriti kogu külgstreki šahtipool- 
sesse seina kaks rida aukusid, tavaliselt 80—120 tükki, mis seejärel 

ammoniidiga laeti ja lõhati. Kui lõhatud mäemass oli välja veetud, puuriti ja 
lõhati sama seina uuesti. Niimoodi tegutsedes laienes laava kogu aeg, 
koristusee tagasi, kaevanduse sissekäigu poole liikudes. Ka siin toimus tege- 
vus ikka kordamööda, s.t. kui ühte laavat välja veeti, toimus teise puurimi- 
ne. Laava laienedes paigutati väljatöötatud alasse lae kindlustamiseks palki- 
dest toestus, samuti jäeti teatud vahemaade järel laavasse ka tervikuid. 


Loomulikult oli tegelik töö hulga keerukam ja nüanssiderikkam, kui eespool 
räägitud, ja nõudis kaevuritelt üsnagi suuri praktilisi kogemusi. Olid ju kulla- 
kaevandused tihti üsnagi ohtlikud — kaevanduse lagede varingud või suurte 
külmunud lahmakate laest allalangemised ei olnud siin sugugi haruldased 
nähtused. Kuid mingi üldise ettekujutuse asjast peaks eespoolkirjeldatu siiski 
andma. Öelda tuleks ehk veel niipalju, et kaevandused olid madalad. Laava 
kõrguseks, mille järgi kaevandatud mäemassiivi (s.t. normitäitmist) arvestati, 
võeti ainult 1,3—1,4 m, nii et ega kaevanduses sellist kohta, kus minusugu- 
se kasvuga mees oleks vabalt püsti seista saanud, naljalt ei leidunud. Kaevu- 
rikiivreid meil loomulikult ei olnud ja läks tükk aega, enne kui harjusid ja 
õppisid pead mitte ära lööma. Tegelikult töötati mugavuse mõttes siiski 
veidi kõrgemate laavadega, aga see tähendas seda, et mitte kogu väljavee- 
tud mäemassiiv plaanitäitmisel arvesse ei läinud. 


Laavas töötas tavaliselt 4 meest — 3 laavatöölist (sa6oüuyuk-ut) ja skreepe- 
rist. Kogu töö edukus sõltus praktiliselt kahe mehe — esimese sa6oüuyuk-u 
ja skreeperisti oskustest ja kogemustest. Kui need kaks meest olid omavahel 
sisse töötanud ja teineteist ilma sõnadeta, ainult kaevurilambiga (neid anti 
brigaadi kohta vist kaks-kolm tükki) antud signaalide põhjal mõistsid, siis 
töö laabus. Sõltus ju see, kui palju lõhatud mäemassiivi sai ainult skreeperiga 
välja vedada ja kui palju tuli sellele lisaks veel labidatööd teha sellest, kui- 
võrd oskuslikult pani esimene sa6oütyuk paigale plokkidega tugesid, mis 
skreeperi trossi ühes või teises suunas pingutasid ja seega kopa liikumist 
juhtisid, aga ka sellest, kuidas skreeperist oskas oma koppa ühes või teises 
olukorras juhtida. Hea skreeperist suutis oma koppa vajaduse korral õige 
mitu meetrit kõrvale, sobivale kohale “paisata”. Kuid ega siinkohal kõike 
peensusteni nagunii ära rääkida ei õnnestu. Nii et piirdume ülaltooduga. 
Töötingimuste kohta võiks ehk veel niipalju öelda, et kogu valgustus kae- 
vanduses baseerus 12-voldisel elektrivoolul, mis paljaste alumiiniumtraati- 
dega vajalikku kohta veeti. Et lambipesi ei olnud, siis tehti need ise puupul- 
gast ja alumiiniumtraadist. Kõige selle tõttu olid kaevandused kaunis häma- 
rad. Nagu öeldud, olid kaevuritele küll ka mõned akudel töötavad kaevuri- 
lambid välja antud, kuid neid kasutati peamiselt seni, kuni 12-V' elektriliin 
oli paigale pandud, edasi aga sidepidamiseks esimese sa6oüwjuk-u ja 
skreeperisti vahel. Kuid aitab kaevandustest. 

Ka uusi karjääre rajati igal sügisel terve hulk. Siin oli asi tehnoloogiliselt 
hulga lihtsam. Väljatöötamiseks planeeritud maa-alale kaevati teatud kindla 
korra järgi suur arv šurfe, mille sügavus pidi olema selline, et šurf lõpeks 
veidi enne kullaliivakihti (vastava sügavuse määrasid geoloogid). Šurfide 
kaevamine toimus samuti, nagu kaevanduse šahti rajamise kohta juba räägi- 
tud, s.t. kangi, labida, kulbi ja lõhkeaine abil. Ainult et šurfid olid tunduvalt 
väiksema ristlõikega. Et suurem ristlõige oli töötamiseks küll mugavam, 
nõudis aga ka rohkem tööd, siis varieerusid šurfide mõõtmed tavaliselt 80— 
100x60—80 cm piirides. Kevadel, kui kogu kavandatud karjääri pind oli 
šurfidega vajalikul kombel kaetud, laeti need lõhkeainega, paigutati sütikud 
ja aeti siis uuesti mulda täis. Tavaliseks koguseks šurfi kohta oli mõniküm- 
mend kilogrammi ammoniiti, kuid esines ka suuremaid koguseid. Karjääri 
lõhkamine viidi läbi ühekorraga. See oli tõepoolest võimas vaatepilt, kui 
tonnide kaupa lõhkeainet korraga plahvatama pandi. Meenutas igatahes sõja 
ajal Lääne-Saksamaal nähtud inglaste-ameeriklaste pommirünnakuid. Pärast 
lõhkamist toodi karjääri ekskavaatorid, mis asusid kullaliivakihi peal olevat 
lõhatud mäemassiivi kõrvaldama. 


Arvan et sellest kirjeldusest esialgu ehk aitab. Loomulikult ei ole see am- 
mendav ega räägi kõikvõimalikest kullakaevandustes kasutatud kaevanduste 
ja karjääride eri liikidest. Isegi npuück Komsomoletsis oli variante rohkem. 
Kuid käesoleva kirjutise eesmärgiks ei ole ju kullakaevandustes läbiviidavate 
mäetööde õpiku koostamine, vaid ainult sellise lühikese ülevaate andmine, 
mis võimaldaks lugejal allpool kirjeldatud, autoriga seotud olukordadest ja 
sündmustest aru saada. Ja selleks piisab kõige tüüpilisemate variantide vaat- 
lemisest. 


Nagu eespool juba öeldud, eelistasin karjäärile kaevandust. Kaevandus, 
mida asusime rajama, paiknes laagrist paari kilomeetri kaugusel. Kogu töö 
toimus nii, nagu eespool juba kirjeldatud. Et ma olin suvel vintsimehena 
juba teatava maine omandanud, siis pakuti ka nüüd mulle tööd tõstevintsil. 
Tegelikult oli kaevanduse vintsimehe töö üsnagi mugav. Vintsi jaoks oli 
ehitatud putka, mille seinad ja katus olid soojuse pidamiseks väljastpoolt 
veel mätastega kaetud. Vintsiruumis paiknes ka raudahi, mis võimaldas 
ruumi päris soojana hoida. Kütust muidugi ei antud, aga tööle tulles käisime 
tavaliselt lähedalasuvate pooleliolevate ehituste juurest läbi ja varastasime 
sealt nii palju palgijuppe kui tahtsime. See oli npuück-is üldlevinud tava. 
Need palgijupid tirisime siis vintsiputka juurde ja seni kuni brigaad maa all 
tööks valmistus, saagisime ja lõhkusime koos omeanerpiü-dega (puistangul 
töötavad mehed) puud ilusasti ära ja kütsime ruumi soojaks. Väga külmade 
ilmadega käisid väljas külma käes töötavad omeanempiü-d tihti minu juures 

soojas. Oli kirjutamata seadus, et vintsimees ja omeane-Hpiü-d pidid ka 
konvoiputka jaoks puid tegema. 


Viimasega seoses meenub ka üks naljakas lugu. See toimus tükk aega hiljem, 
kui kaevandus juba normaalselt töötas. Nimelt sai meie brigaad uue konvoi. 
See oli värskelt ajateenistusse kutsutud poiss, kes oli eelnevalt vangide suh- 
tes väga ära hirmutatud. Mis sa siis mõtled — kõigil karistus 25 +5. Bandii- 
did missugused. Kohe alguses, meid laagri väravas vastu võttes oli ta äärmi- 
selt karm ja hoiatas, et igasuguse rivist väljumise korral kasutab ta kohe rel- 
va. Kui ma teepeal palusin luba tee äärde jääva ehitatava kullauhtmisseadme 
juurest puid tooma minna, oli vastuseks lühike ei. Kui ei, siis ei. Õnneks oli 
ilm parasjagu külm (ligi —50°C) ja seega õppetunniks vägagi sobiv. Ma ei 
teinud puude toomisest rohkem juttu. Ütlesin ainult omeane-Hprü-dele, et 
küll see mees meie käes veel tantsib. Kaevandusse saabumisel läksin kohe 
koos teiste meestega alla, võtsin nende käest kirka, läksin väljatöötatud laa- 
vasse ja lõin mõned toestuspostid välja. Loomulikult oli see ohtlik tegu, aga 
eks ma ikka vaadanud ka kust võib lüüa ja kus lagi ähvardab kaela sadada. 
Tirisin notid siis skippi, läksin üles ja tõstsin nad vintsiga maa peale, kus 
omeanbHbiü-d need vastu võtsid ja vintsiputka juurde tassisid. Siis võtsime 
sae ja kirve, tegime puud parajaks ning kütsime vintsiruumi soojaks. 


Kaevandus hakkas tööle ja nüüd järgnes üks tõste teisele umbes paariminuti- 
lise vahega. Vaesel konvoil hakkas aga külm. Eks talle oli räägitud, et vint- 
simees peab talle puid tegema. Mõne aja pärast seisiski ta vintsiruumi uksel 
ja küsis karmi häälega: “Vintsimees, kas sa ei tea, et pead mulle puid tege- 
ma!”. “Loomulikult tean, aga kui ma puude järele minna tahtsin, kas sa 
seda siis lubasid”. “Aga kust sa ise puid said?” (ruum oli nii soe, et töötasin 
särgiväel). Ütlesin, kust ma puid sain. Käsule minna alla ja ka temale puid 
tuua aga Vastasin et see on keelatud tegevus ja kui ma enda ning 
omeanbHbiü-de pärast eluga riskin, siis konvoi pärast mitte kunagi. Liiatigi 
ei tohi ma nüüd, kus kaevandus juba normaalselt töötab, tööd seisma jätta. 
Sellest sai ta aru. Küll ta vaene mees sai sel ööl külmetada. Niipalju tal jul- 
gust ei olnud, et oleks tulnud ja vintsiruumis istunud. Ainult aeg-ajalt astus 
hetkeks sisse. Ei tea, kas ta tõepoolest kartis, et kohe kui ta peale ei passi 
paneb mõni mees ajama. (Hiljem saime lähemalt tuttavaks ja siis mehed 
ütlesid talle, et tema püssiloksu pärast küll keegi meist, vanadest rindemees- 
test jooksu minemata ei jätaks, aga maastik ja kliimatingimused on sellised, 
et sel ettevõtmisel ei ole mõtet). 


Järgmisel päeval oli ta järele mõtelnud. Puude järgi üksinda minna ta mind 
siiski ei lubanud, vaid käsutas kogu brigaadi puude järele ja käskis igal mehel 
noti selga võtta. Poisid küll nurisesid, aga midagi polnud teha. Võim on 

võim. Selle paari nädalaga, mis ta meie brigaadi konvoeeris, lasi ta poole 
talve puud kohale vedada. 


Kui juba põgenemine jutuks läks, siis selle kohta võiks siinkohal veel niipalju 
rääkida, et Berlagi tingimustes, kus valve oli äärmiselt tugev, oleks jooksu- 
mineku õnnestumine tõepoolest vähetõenäoline olnud. Selle konvoi pärast, 
kes meid siin tööle viis oleks iga mees, kel vähegi hakkamist oleks olnud, 
aga üsna kergesti jalga lasta saanud. Isegi relva konvoi käest äravõtmine ei 
oleks eriliseks probleemiks olnud. Põhjused, mis mehi laagris kinni hoidsid 
olid hoopis teistlaadi. Neist esimesena võiks märkida äärmiselt karme tingi- 
musi, mis põgenemisel oleks ületada tulnud — mandrile jõudmiseks oleks 
tulnud sooritada pikk teekond läbi peaaegu asustamata maa, mis oleks tul- 
nud ilma igasuguse abisaamise lootuseta läbida. Lisaks sellele oli rändamiseks 
sobiv suveperiood üsnagi lühike. Suurema osa aastast oli maa kaetud lume- 
ga (millele tahes-tahtmata jäid jäljed) ja valitsesid suured talvekülmad. Oli 
ju lääne poole liikudes esimene suurem linn, Jakutsk, meie asukohast lige- 
male 1000 km eemal, kuid millist kilomeetrit. Seda enam, et põgenenud 
vangi varustus olnud ju kaugeltki võrreldav mõne Siberit uuriva hästivarusta- 
tud ekspeditsiooni liikme varustusega. Ja ega Jakutskisse jõudminegi ei oleks 
veel pääsemist tähendanud, sest ka seal, suhteliselt väikeses linnas, oleks 
vahelejäämine üsnagi tõenäoline olnud. Mõnevõrra lähemal asuva Magadani 
suunda kontrolliti aga eriti hoolikalt. Ilma dokumentide ja vastava loata ei 
oleks laevale või lennukile asumine kõne allagi tulnud. Muud võimalust 
mandrile jõudmiseks aga ei olnud. 


Kuid oli veel teisigi põhjusi. Üheks nendest oli asjaolu, et kohalikele elanike- 
le, headele jäljeküttidele, maksti kinnipüütud vangide eest hästi. Ja ega nad 
vange ka ei sallinud. Selleks oli neil küllaldaselt põhjust, sest põgenenud 
kriminaalvangid olid kohalike elanike suhtes suurte sigadustega hakkama 
saanud. Kõik see oli aga selleni viinud, et kogu teekonna jooksul tähendas 
inimestega kokkupuutumine põgenenud vangile mitte abi, vaid ohtu. 


Kuid kõigele vaatamata aeg-ajalt vange siiski põgenes. Enamasti olid need 
kriminaalid, kes läksid ilma pikemalt mõtlemata n.-ö. hurraa peale välja. 
Poliitilistel oli kaardist ja looduslikest tingimustest parem ettekujutus ja nad 
ei hakanud asjata riskima. Ja ega põgenemine valdavalt ka ei õnnestunud. 
Mis siis põgenikuga kättesaamisel tehti? Väga palju olenes sellest, kui kauge- 
le sa olid juba jõudnud. Kui sind oma piirkonnast välja saadetud tagaajajad 
kätte said, kellele su põgenemine oli “paksu pahandust” põhjustanud, siis 
enamasti kihutati sulle esimese vihaga kuul kerre. Olen isegi meie laagri 
väravas mahalastud põgenikke näinud, kes olid sinna teistele hirmuks vaa- 
tamiseks välja pandud. Kaugemale jõudes oli asi parem. Need tabajad, kel- 

lesse su põgenemine otseselt ei puutunud, piirdusid enamasti sellega, et 
peksid sind vaeseomaks ja saatsid siis tapiga tagasi. Oma laagris anti kere- 
täiele siis ka veel lisa ning täiendava karistuse põgenemise eest said sa nagu- 
nii. Kui sa aga mingi tõelise ime tõttu siiski mandrile välja jõudsid ja alles 
kusagil õige kaugel kinni kukkusid, koheldi sind juba enam-vähem seadustele 
vastavalt. 


Oli ka neid mehi, keda suveperioodil n.-ö. igaks juhuks laagrist välja ei las- 
tud. Nagu mäletan, oli meie laagris selliseks meheks üks tegelane, kellest 
räägiti, et ta olevat vabana geoloog olnud ja geoloogina töötades aastaid 
mööda Kolõmad ringi rännanud. Järelikult pidi ta kohalikke olusid ning 
looduslikke tingimusi väga hästi tundma ja põgenemise korral ei oleks tema 
tabamine tõenäoliselt kuigi lihtne olnud. Laagriülema seisukohalt oli selge, 
et antud juhul on parem karta, kui kahetseda. Teine selline mees oli üks 
kohalik põliselanik. Mille eest see vennike laagrisse oli sattunud ei tea. Kuid 
laagri ülem ütles tema kohta, et need põrgulised on kõik nii ühte nägu ja 
hoiavad kokku, et kui selline tegelane põgenema pääseb, siis ei leia teda 
teiste omasuguste hulgast keegi kurat kah enam üles. Ja nii need kaks siis 
suveperioodil laagris istusidki ning neid rakendati ainult sisetöödel. Tegeli- 
kult oli neid mehi, keda laagri juhtkond ei usaldanud ja välistöödele ei lask- 
nud rohkemgi, ehkki nende põgenemisšansid ei oleks nii suured olnud kui 
kahel esimesel. 


Kuid mingem edasi. 


Liiga kaua mu mõnus vintsimehe elu siiski ei kestnud. Juhtus nii, et üks 
skreeperistidest jäi haigeks ja mul kästi all tema koht sisse võtta. Minu ase- 
mel tuli vintsile vähem vilunud mees. Algul töötasin strekiskreeperistina, 
peagi tuli aga ka laavaskreeperisti ametit proovida. Nii see kui ka teine istu- 
sid päris hästi. Juhtus nii, et esimese sa6oütwyuk-una töötas meie brigaadis 
minuga ühes vahetuses mees, kellega me teineteist poole sõna pealt mõist- 
sime. Tavaliselt tegime nii, et kohe alguses, seni kuni teised mehed elektri- 
liine seadsid ja muid ettevalmistustöid tegid, läksime temaga laavasse, vaata- 
sime kaevurilambi valgusel üle, kuidas lõhatud mäemassiiv paikneb ja tegime 
plaani, kuidas oleks seda kõige parem välja vedada. Nii et enne töö alusta- 
mist oli juba selge, kuhu tema plokkidega toed skreeperi kopa juhtimiseks 
paigaldab ja kuidas mina skreeperiga töötama pean. Ka kaevurilambiga an- 
tavad signaalid olid üksikasjadeni kokku lepitud. Seetõttu teadsin ka ilma 
laavatöölisi vähevalgustatud laavas nägemata täpselt, mida vaja teha. Et me 
koostöö istus ja kaevandus hästi plaani täitis, siis jäingi oma vahetuse põhili- 
seks laavaskreeperistiks. Aeg-ajalt aga tuli siiski ka teisi, haigestunud skree- 
periste asendada. Kevadeks olin juba kõikide meie npuücr-is kasutatavatel 

skreeperitel ja vintsidel töötama õppinud ja nüüd anti mulle nn. vahetus- 
mehhanisaatori amet, s.t. olin meheks, kes kõikidele meie kaevanduse 
skreeperistidele ja vintsimeestele puhkepäevi andis. 


Ka laavas töötamise põhitõed, mis ellujäämiseks vajalikud, olid selgeks saa- 
nud. Kõige olulisem oli siin selle kindlakstegemine, millal lagi varisema hak- 
kab ja millal laest nn. sakon-id alla kukkuma hakkavad. Kui sellise lahmaka 
alla jäid, siis oli hea, kui ainult luumurdudega pääsesid. Enamasti oli sakon 
tuntav sellest, et ta oli osaliselt juba laest eraldunud, nii et lae ning sakonri 
ühe otsa vahele oli tekkinud juba irvakil pragu. Allalangemine ei toimunud 
peaaegu mitte kunagi ilma eelneva hoiatuseta. Selleks oli prao aeglane suu- 
renemine. Kolõma tingimustes oli suurepärane moodus sakon-i käitumise 
jälgimiseks. Nimelt tõmmati ajalehepaberist ribad, mille otsad süljega mär- 
jaks tehti. Üks ots suruti sakorri, teine lae vastu. Et tegemist oli igikeltsaga 
ja kaevanduse temperatuur oli tavaliselt umbes —25°C, siis külmusid pabe- 
riribad mõne sekundiga kinni. Nüüd tuli ainult neid ribasid jälgida. Kui 
sakon hakkas ribasid puruks rebima, siis oli ka prahmakas kohe tulemas. 
Niisiis, kui mingil põhjusel oli vaja sakorri all töötada, siis tehti seda kahe 
mehega. Üks tegi tööd, teine aga jälgis ohutusribasid ja käsutas kaaslase 
kohe ohutusse kohta, kui varisemise suhtes väiksemgi kahtlus tekkis. 


Lagedega, kui kogu laava varingusse läks, oli asi halvem, sest selle alla jää- 
mine tähendas juba kindlat surma. Siinkohal tuleb ka ütelda, et kui laava 
varingusse läks, siis mitte mingisugune toestus enam ei aidanud. Toestuseks 
kasutatud jämedad palgid litsuti lihtsalt nagu tikud kokku, sest rõhk oli ko- 
hutav. Kuid enne varingut hoiatas laava enamasti ette. Selle tunnuseks, et 
asi kipub halvaks minema oli järsku algav, tavalisest tihedam väikeste sakon- 
ide ja kivide kukkumine laest. Mul tuli ükskord sellistes tingimustes töötada, 
kus selja taga olev laava osaliselt varingusse läks (lõhatud laava tühjendami- 
sel paiknes skreeper üle streki, vastasoleva laava alguses). Peab ütlema, et 
erilist rõõmu see situatsioon ei pakkunud ja silm oli kogu aeg skreeperi ko- 
hal laes. Kas jääb pidama või ei. Seekord siiski jäi. Kui laava oli sisse varise- 
nud, siis jätkati tavaliselt tööd nii, et rajati mõni meeter tagapool uus külg- 
strekk ja sellest siis uus laava. 


Tuli ka veel ühe ametiga tutvuda, mida vangid õieti teha ei tohtinud. See 
oli minööri töö. Peale laavaskreeperisti ja sa6oütuuk-ute olenes kaevanduse 
töö veel puurijast ja ka minöörist. Puurimiseks kasutati meie kaevandustes 
läbipuhutava puuriga suruõhuhaamreid. Tavaliselt puuriti laava seina kaks 
rida aukusid, üks kõrgemale, teine madalamale. Kuid augud ei olnud puuri- 
tud mitte seinaga risti, vaid teatava nurga all, et lõhkamisel mäemassiiv pa- 
remini puruneks ja eemale paiskuks. Puuraukude suund oli selline, et eema- 

lelendav muld paiskuks laava tagumise otsa poole. See oli vajalik selleks, et 
minöör, kes lõhkamist teostas, ise eemalepaiskuva mulla ja kividerahe alla ei 
jääks. Laengud süüdati nimelt süütenööriga (mida minööridele liiaga ei an- 
tud) ja minöör alustas selle tegevusega laava tagumisest otsast, et ta enne 
kui lõhkamisgaasid kaevanduse täidavad, strekki jõuaks. Ja siin tekkiski olu- 
kord, kus ohutustehnika ja tehnoloogilised vajadused vastamisi läksid. Kui 
kogu lõhatav mäemassiiv oleks laava tagumisse otsa lennanud, oleks seal 
tekkinud selline laeni ulatuv mullahunnik, et enne kui normaalselt laavat 
välja vedama oleks saanud asuda, tulnuks väga palju labidatööd teha. Niigi 
pääses pärast lõhkamist laava lõppu tavaliselt ainult külili roomates. Seepä- 
rast siis kasutati moodust, kus enne laava lõppu muutis puurija puuraukude 
suunda, nii et laava tagaosas lõhatav mäemassiiv paiskus ettepoole. Mitu 
rida teisipidi suunatud puurauke puuriti, see olenes sellest, kui palju minöör 
julges lõhkemisi n.-ö. oma peale võtta. Mida rohkem, seda ohtlikum oli see 
temale, aga kergem jälle sa6oütuyuk-utele. 


Meie kaevanduse minööriks oli üks volgasakslane, kes oma aja juba laagris 
ära istunud oli ja nüüd asumiselolijana sel viisil endale leiba teenis. Ta oli 
igati kena ja meie, vangide, vastu alati sõbralik mees, kes tihti vabade külast 
meile seda tõi, mida laagri poest saada ei olnud. Paraku oli tal aga ka üks 
viga — suur viinalembus. Enamasti püüdis ta tööl käia öises vahetuses, sest 
siis liikus kaevandustes vähem igasuguseid ülemusi. Mitugi korda juhtus nii, 
et kui meie oma töö lõpetasime ja tema oma ammoniidipakkide ja muu 
lõhkamiseks vajaliku kraamiga saabus, selgus, et mehel oli õige “tugev samm 
sees”. Oleks ta kehv mees olnud, siis kurat temaga — ise teab, mis teeb. 
Nüüd aga ei saanud teda niimoodi alla lõhkama saata. Ega siis midagi, võt- 
sime omavahel liisku, kes täna minööri mängib ja läksime kogu kambaga 
uuesti alla puurauke laadima. Puuraugud laeti nii, et igaühe põhja lükati 
vastava puust laadimiskepiga kolm pulka ammoniiti, milledest üks oli varus- 
tatud lõhkekapsli ja süütenööriga. Viimane oli nii pikk, et selle ots pidi 
puuraugust mõnikümmend sentimeetrit välja ulatuma. Nende peale topiti 
tropiks paar-kolm spetsiaalselt valmistatud paraja suurusega saviplönni ja 
tambiti ettevaatlikult kinni. 


Siiamaani tehti kõik kambaga, nüüd aga algas minööri töö. Seni kuni teised 
mehed elektriliine maha kerisid, et lõhkamine neid puruks ei rebiks, pidi 
minöör kõik laetud puuraugud uuesti läbi käima ja süütenööride otstesse 
sisselõike tegema ning lahti painutama, et ots täiesti puhas oleks ja süütami- 
sel määrdunud otsa tõttu ajaviitmist ei esineks. Kogu see töö tuli nüüd juba 
ainult kaevurilambi valgusel teha. See tehtud, võttis minöör nn. spetsiaalselt 
süütenööride süütamiseks kasutatava Pickford nööri, läitis selle ja siis läks 
lahti. Pooljooksuga puuraugust puurauguni, põlev nöör hetkeks ülemise ja 

seejärel kohe sama vertikaalrea alumise puuraugu süütenööri lõikekohale, 
ning niipea kui süütenöörid süüdatud edasi järgmiste puuraukudeni. Alusta- 
da tuli sealt, kus puurija oli puuraukude suunda muutnud ja liikuda algul 
laava lõpu poole, seejärel aga jooksuga tagasi alustamise kohale ning sealt 
siis juba streki poole. Enne kui puuraukude süütamine lõpetatud ja sa strek- 
ki jõudsid, käisid laava tagumises otsas juba esimesed paugud. See oli selle 
poolest närvesööv tegevus, et kui sinuga midagi oleks juhtunud, näiteks kas 
või kukkunud ja ennast vigastanud, siis mitte keegi sulle enne appi tulla ei 
oleks saanud, kui kaevandus on lõhkemisgaasidest uuesti tuulutatud. Siis aga 
oleks lihtsalt laiba järele tuldud. Kuna mind kui endist sportlast peeti üldiselt 
kiireks poisiks, siis tuli minul õige mitu korda minööri mängida. 


Nii möödus aeg. Vastu kevadet, kui kaevanduse sulgesime, oli mingi pe- 
riood, kus meiesugustel meestel õieti midagi teha ei olnud. Seepärast moo- 
dustati vabanenud kaevuritest uued brigaadid, kes tegelesid igasuguste juhu- 
töödega. Nende tööde kohta liikus igasuguseid jutte ja ka ise sai naljakaid 
seiku näha. Nii olin ükskord ise juures, kui mingi veetoru oli tarvis vist mõ- 
nikümmend meetrit edasi tassida. See oleks paras 3—4 mehe töö olnud. 
Nüüd aga rivistus toru juurde 8 meest. Karjuti koleda häälega: “Paz, õsa u 
esanu!”, aga toru jäi sinna kus ta oli. Et mehi oli palju, siis lootis iga mees, 
et küll teised tõstavad ja nii ei tõstnud mitte keegi. Siis käsutas brigadir viis 
mees minema ja nüüd läks toru nagu ludin soovitud kohta. Oli selge, et nii 
väikese seltskonnaga viilida ei saa. 


Räägiti aga veelgi paremat lugu. Nii oli ükskord üks selline juhuslikult kok- 
kuklopsitud brigaad pandud 3-kV kõrgepingeliini ehitama. Selleks tuli kül- 
munud maasse augud raiuda, puust postid sisse panna ja augud uuesti mul- 
da täis ajada. Ilm oli veel parasjagu külm ja seepärast tehti ka lõket. Nüüd 
aga tuli ühel tarkpeal mõte — milleks nii palju vaeva näha? Ja nii hangitigi 
kusagilt saag ning ämber. Järjekordselt paigaldataval postil saeti alumine ots 
lühemaks, maasse raiuti nii kanapesa sügavune auk, ämbris sulatati lund, 
post aeti püsti, auk täideti lume ja mulla seguga, kallati ämbritäis vett peale, 
hoiti mõni minut ja post seisiski nagu päris. Nii edenes töö kiiresti ning bri- 
gaad oli kõvade plaanitäitjate kirjas. Paraku tuli aga kevad ning kui elektri- 
kud tulid elektriliine üles panema, olid pooled postid päris pikali kukkunud, 
ülejäänud seisid aga nii, et mitte keegi enam nende otsa ronida ei julgenud. 
Vannuti koledasti ja otsiti süüdlasi, aga püüa sa tuult väljal. Meie npuück-is 
oli nimelt selline tore lugu, et paberi puudusel peeti pliiatsiga kirjutatud 
brigaadide nimekirju vastavatel hööveldatud puulauakestel. Kui koosseis 
muutus, võeti uus lauake, vana aga saadeti puidutsehhi hööveldamisele. See 
lauake, millel ülalnimetatud brigaadi nimekiri oli olnud, oli kevadeks juba 

tont teab mitu korda ülehööveldamisel käinud. Üleüldse kehtis vangilaagri- 
tes tehtavate tööde puhul juhtlause: “Zn ve20 Ham yM, pas cuna ecme.” 


Mis minu isiklikku ellu puutub, siis oli see 1952753. aasta talvel kulgenud 
nagu vangi elu ikka. Kuid mõnes mõttes olin palju paremas olukorras kui 
valdav enamik kaasvangidest. Et olin tänu Komsomoletsis ja Bolševikus ela- 
vate vabade eestlaste abi kasutamisele kodustega päris hea kirjavahetuse 
käima saanud, siis tulid ka pakid ja ma sain isegi oma kaaslasi mõningates 
küsimustes abistada. Et töö-paranduslaagri meestel oli lubatud ka isiklike 
riietusesemete kandmine, siis sain kodust kampsuni ja ka teisi sooje riietus- 
esemeid. Nii et külm just väga liiga ei teinud. Enamik vabadest (tegelikult 
olid need oma aja ära istunud mehed, keda aga asumisel peeti) elas meie 
lähinaabruses paiknevas npuück-is Bolševik ja õige mitu neist oli nõus mulle 
kirjavahetuses abiks olema ja oma nimel mu kirjad kodustele ära saatma. 
Sellistest meestest võiks mainida Edgar Otseppa, Endel Holmi, 
H. Kasemaad, E. Rootsi ja A. Reimanni. Kasutasin neid kõiki kordamööda. 
Kirjade nendeni toimetamiseks pidin kasutama vabakäiguvangide abi, aga 
kõik see andis korraldada. Aeg-ajalt saatsin ka ametliku postiga mõne kirja. 
Mu ametlikuks postiaadressiks npuück Komsomoletsis oli: Xa6apoeckuü 
kpaü, e. Maaaöad n/a 261/160 (Berlagis D-2 peal oli postkasti numbriks 
olnud n/a 383/20). 


Nüüd võib nii mõnigi kahtlev lugeja küsida, et kuidas selle lookese autoril 
Kolõma kohta kõik küll nii hästi meeles on, isegi meeste nimed, kelle kaudu 
kirju sai saadetud ja postkasti numbrid, samal ajal kui eespool kirjeldatud 
pikalt teekonnalt Tallinnast Magadani on mälestusi üsnagi vähe säilinud. 
Selle eest tuleb tänada mu kadunud abikaasat, kes, kas just kõik, aga suure 
osa mu Kolõmalt saadetud kirjadest on säilitanud. Need on seda jutustust 
kirjutades mälu värskendamiseks lausa marjaks ära kulunud. 


Nagu eespool juba öeldud, kasutasin vahel oma koduste abi ka teiste mees- 
te soovide täitmiseks. Meenub, et mu hea semu Pettai palus mind, et ma 
paluksin oma kodustel kui võimalik tema omaste kohta midagi teada saada. 
Ta pidi nimelt järgmisel suvel lahti saama ja oleks hea meelega nendega 
kontakti otsinud. Ka laagri kunstnik palus, et aitaksin teda värvide ja pintsli- 
te muretsemisel. Nii mõnigi mees, nähes et mulle pakiga igasuguseid raama- 
tuid jms. saadeti, tuli paluma, et kas ei saaks minu kaudu ka temale midagi 
saata lasta. Ta maksaks selle siis mulle ära. Et ma endale enam midagi eriti 
saada ei tahtnud, siis sai vahel mõnda meest ka aidatud, kuid üle pingutada 
selliste asjadega siiski ei võinud. Teadsin vägagi hästi, et ega kodustel kah 
kerge ei ole. Poistel aga oli tekkinud mulje, et mu kodused katsuvad igati 
mu soove täita. Paljud, eriti venelased isegi kadestasid vaikselt mind ja seda 

eriti just mu naise pärast. Olin juba saanud terve rea fotosid ja ka ajalehti 
ning ajakirju Juta piltidega mitmesugustelt võistlustelt. Venelastes kutsus 
kõige rohkem imestust esile asjaolu, et nii noor, haritud ja kena naine, lisaks 
veel hea sportlane, ei ole sellele vaatamata, et mind oli 25 aastaks laagrisse 
mõistetud, lahutust võtnud. See oli nende jaoks täiesti arusaamatu lugu. 
Venemaal oli asi ju nii, et kui mees arreteeriti, püüdis naine juba enda jul- 
geoleku pärast igati sellisest patusest distantseeruda. Imelik rahvas need 
eestlased, oli nii mõnigi mees mulle öelnud. 


Natukene kodusoojust — esime- 
sed fotod, mis ma Jutalt Kolõmal 
sain. 


Siinkohal pean tõepoolest vägagi hea sõnaga oma kadunud abikaasat Jutat 
meelde tuletama. Nii tihtigi pidin tema kirju lugedes tõdema, et olin endale 
tõesti väga tubli ja asjaliku naise saanud. Kõigele vaatamata, mis oli juhtu- 
nud, ta ei halisenud ega kaotanud lootust, et kunagi siiski jälle kohtume ja 
lubas selle ajani mind oodata. Oma raskustest ta kirjutas muidugi ka, neid ju 
oli, kuid enamasti selles vaimus, et küllap ma kõigest ikka üle saan. Ühe 
sõnaga — pea püsti ja ära halise! Peab ütlema, et sellised kirjad olid vangile 

suureks vaimseks toeks, mis isegi kehvades olukordades ei lasknud põhja 
minna. Ka teiste koduste kirjad olid samasugusest vaimust kantud. Ja see 
tegi isegi laagris elamise tunduvalt kergemaks kui paljudel teistel, kellel selli- 
ne tugi puudus. Tundsid, et sul on, millele vähemalt moraalselt toetuda. 
Näitas ju laagrielu praktika, et kõigepealt murdub mees vaimselt ja alles siis 
füüsiliselt. Sa võisid ükskõik kui raskes olukorras olla, ükskõik kui halvas 
füüsilises seisus, kuid niikaua kui sa kas või iseenda üle naerda suutsid, ei 
olnud kõik veel lõplikult kadunud. Vaimselt murdunud mees oli enamasti 
varsti ka füüsiliselt kadunud. Just koduste ja eriti Juta toetus oli see, miks 
püüdsin ennast iga hinna eest vaimselt vormis hoida ja palusin endale pakki- 
dega erialast kirjandust saata, et kõiki õpitud inseneriteadmisi nii palju kui 
vähegi võimalik ajus säilitada. 


Kuid aitab filosofeerimisest ja enda kiitmisest. Aeg on jutustusega edasi 
minna. 

UUED TUULED 


Kevad hakkas saabuma. Elu laagris käis juba aastakümnete jooksul välja ku- 
junenud tavade järgi. Mitte miski ei ennustanud muudatuste saabumist. 
Kuid siis käis pauk. Üleliiduline raadio teatas äkki, et 5. märtsil oli surnud 
“meie suur juht ja õpetaja” Jossif Stalin. Seda sündmust oli oodatud ja kar- 
detud. Ootasid need, kelle jaoks Stalin oli olnud Nõukogude Liidu peati- 
mukaks, s.t. eeskätt just poliitvangid aga kartsid need, kelle elu oli aasta- 
kümneid seotud olnud vangilaagrites ülemuste mängimisega. Sellepärast võis 
laagrites näha nii rõõmsat, ehkki esialgu vaikset irvitamist kui ka siirast koh- 
kumist ja kaotusevalu. Kuid kõiki vaevas järsku üleskerkinud küsimus — mis 
saab nüüd edasi? Mõlemad pooled, nii vangid kui valvurid lootsid. Ühed 
terrorirežiimi lõppu ja vabanemist, teised süsteemi edasikestmist. Esialgu aga 
valitses üldine ebakindlus. Oli neidki, kes kartsid, et nüüd algab alles tõeline 
repressioonide laine. Hea isake, kes inimesi hoidis, on ju surnud. 


Siis aga hakkasid äkki liikuma jutud laiaulatuslikust amnestiast. See tegi laagri 
juhtkonna murelikuks. Ei olnud ju enamikul nendest, kes moodustasid laagri 
juhtkonna mitte mingit asjalikku ametit, mida nad oleksid osanud ja millega 
oleks tsiviilelus saanud läbi lüüa. Laagrite likvideerimine oleks neile tähen- 
danud senistest privilegeeritud kohtadest ilmajäämist ning kapitaalset krahhi. 
Seepärast oodati ilmse ärevusega teateid Moskvast. Kes tuleb võimule ja mis 
ikka hakkab toimuma? 


Kuid ka vangidel ei olnud küsimusi vähem. Kellele seda amnestiat kohalda- 
takse? Kas tõesti jääb selline neetud, vangidel baseeruv nõukogude süsteem 
ikka edasi kestma? Esialgu ei olnud mitte mingeid kindlaid teateid. Kõlakad 
aga käisid ja amnestiast rääkisid nüüd juba aeg-ajalt isegi laagri ülemused. Ja 
siis see tuligi. Ametlikult kuulutati amnestia välja vist märtsi lõpul, aga see 
hõlmas ainult kriminaalvange ja ka alaealisi, kuid väga vähest osa poliitilisi. 
Ülejäänutele — ei midagi. Laagri juhtkond hingas ilmse kergendusega. Asjad 
on selged. Endine suund jääb püsima. Poliitilised olid ja jäävad ka edaspidi 
represseerituiks, kriminaalid aga olid ja jäävad omadeks poisteks, nagu see 
Nõukogude Liidus kogu aeg oli olnud. Jälle hakati vahepeal veidi lõdvemaks 
lastud režiimi pingutama. 

Kriminaalid muidugi hõiskasid, kuigi paljudele nendest jäi pidu üsnagi lühi- 
keseks. Esimene amnestiaga meie laagrist lahti lastud vargapoiss jõudis juba 
mõni tund hiljem laagrisse tagasi. Oli kohe vabade külla jõudes vargile läi- 
nud, aga vahele jäänud ja pärast tubli keretäie kättesaamist (Kolõmal miilit- 
sa poole pöördumist eriti ei tuntud, ma ei tea, kas sellist asjameest vabade 
külas üleüldse oligi) ta siis saabuski. Nagu jutud rääkisid, olevat vähemalt 
Kaug-Idas pärast amnestiat kuritegude tase mõneks ajaks tugevasti tõusnud. 
Seniks kuni “omad poisid” jälle “kokku korjata” jõuti. 


Kuid siis tuli uus pauk, mis näitas, et Moskvas midagi tasapisi siiski käärib ja 
vanad ajad päris vanal viisil ilmselt siiski püsima ei jää. Järsku hakati ka polii- 
tilisi vabastama. Seda ei olnud Nõukogude Liidus enam aastakümnete jook- 
sul juhtunud. Kinni panna — palun väga. Kui hommikul oleks Moskvas min- 
gi uus represseeriv seadus välja antud, oleks Magadanis tõenäoliselt juba 
õhtul mõni mees mõne selle seaduse paragrahvi põhjal istunud. Kuid lahti 
lasta — kuidas siis nii? Kas see ikka on tõsi? Selline asi, et mõne poliitilise 
“süüasi” läheks ümbervaatamisele nii, et karistust kergendatakse või isegi 
hoopis maha võetakse, see tundus aastakümnete pikkuse harjumuse tõttu 
vangilaagri juhtkonnale lihtsalt võimatuna. Oli näha, et kohalikel ülemustel 
tekitas see uus asjaolu tõsist segadust ja peataolekut. Tont seda uut võimu 
siiski teab. Tulevik oli tume. 


Loomulikult ei olnud siin tegemist mingi massilise vabastamise või karistuse 
kergendamisega. Esialgu toimus see vaid ükshaaval, n.-ö. erandjuhtudena, 
kusjuures ei olnud arusaadav, millistest motiividest oli toimikute ümbervaa- 
tamisele suunamisel ja vabastamisotsuse tegemisel lähtutud. Alati ei järgne- 
nud toimikute ümbervaatamisele ka vabastamist. Mõningatel meestel lihtsalt 
vähendati karistust, enamasti kahekümne viielt aastalt kümnele. Ehkki need 
juhtumid, nagu juba öeldud, olid n.-ö. üksikjuhtumid, tõstis see kõigele 
vaatamata ka teiste hulgas ootusärevuse üles. Täiesti võimatu, nagu seniajani 
oli olnud, ei tundunud ennetähtaegne vabanemine enam olevat. Kuid esial- 
gu tuli siiski ainult oodata ja loota. Praktilises elus aga toimus esialgu kõik 
aga niisamuti, nagu kuulsas Svejkis on kirjutatud, see tähendab — “lõuad 
pidada ja edasi teenida”. 


Niisiis — kevad saabus ja ma kolisin jälle kullapesuseadmele. Vintsimehe töö 
oli juba tuttav ja mul oli ka vastav maine olemas, et pretendeerida sellele 
kohale. Sellel suvel tuli õige mitmes brigaadis töötada. Aeg-ajalt lihtsalt 
tõsteti mehi ühest brigaadist teise, kusjuures alati ei saanud arugi, mis järje- 
kordsel ümbertõstmisel parajasti põhjuseks oli. Vahel oli nii, et kui mees 
brigadiriga mingi asja pärast raksu läks, läks see mapsõuuk-u juurde ja palus 
mehe oma brigaadist ära koristada. Tavaliselt sattusid sa siis kehvemasse 
brigaadi. Kuid oli ka nii, et mõni Hapaõvuk-uga hästi läbi saav brigadir läks 

ja palus endale jälle mõnda paremat meest (vahel koguni nimeliselt). Sel 
juhul sattusid sa tõenäoliselt jälle paremasse brigaadi. Kuid oli ka selliseid 
üleviimisi, mille põhjust lihtsalt arvata ei osanud. Iga sellise brigaadivahetu- 
sega kaasnes enamasti ka elukoha, s.t. baraki vahetus. 


Minul sellel suvel, vähemalt esialgu ülemustega eriti ei vedanud. Brigadiril ei 
olnud küll vigagi, see oli endine lennuväemajor, aga vaba ülemus ei kõlva- 
nud kuhugi. Kui otse välja öelda, siis oli see mees lihtsalt loll, kes tehnikast 
mitte midagi ei jaganud. Kuid ta oli vaba ja sobis seepärast ülemuseks. Eriti 
andis selle mehe lollus tunda remontide puhul, mida seadmetel aeg-ajalt 
ikka oli vaja teha. Selle asemel, et teha vajaduse korral pooletunnine re- 
mondipaus, nõudis ta asjade kordategemist viie minuti jooksul juba Oskar 
Lutsu “Kevadest” tuntud põhimõttel: mis kinni ei jää, saab kinni löödud. Et 
selle tulemusel aga mõni aeg hiljem tuli tundide kaupa seista, see talle pähe 
ei mahtunud. Kogu me brigaad läks selle mehega nii raksu, et saime kõik 
(kaheksa meest) kümme päeva kartsa, millest, tõsi küll, ära istuda tuli ainult 
kolm päeva. Rohkem ei juletud seda jama jätkata, sest tegelikult oli tegemist 
ju vaba ülemuse keedetud supiga ühe järjekordse remondi puhul, mille ta 
oma naha päästmiseks brigaadi kaela sokutas. Muutis ju selline ülekohtune 
karistamine kogu brigaadi nii tõrksaks, et tööst ei tulnud enam suurt midagi 
välja ja nii mindi siis seda teed, et mehed jaotati teistesse brigaadidesse laia- 
li, meie kullapesuseadme jaoks komplekteeriti aga uus brigaad. Järgmises 
brigaadis, kuhu mind üle viidi oli brigadiriks endine varas ja ka sellega mul 
eriti häid suhteid ei olnud. Kuid palju sel vangil endal ikka valida on. Kuida- 
gi tuli läbi ajada. Ilmselt oli sel suvel brigaadidevahelist rändamist rohkemgi. 


Nii meenub veel, et mingil ajal sellel suvel (millal täpselt, seda enam ei mä- 
leta) töötasin vist paar nädalat uuetüübilisel kullapesuseadmel. See oli kat- 
seeksemplar, suhteliselt väiksegabariidiline ja üleni metallkonstruktsiooniga. 
Kõige suuremaks erinevuseks tavaliste kullapesuseadmetega oli aga see asja- 
olu, et seade oli varustatud spetsiaalse elektroonse metalliavastajaga. Kui 
uhtmiskanalis voolav liiva-vee pulp sisaldas metallitükke (kui suurtele metal- 
litükkidele seade reageeris, see on juba meelest läinud), siis reageeris metal- 
liotsija sellele nii, et tegi koera moodi haukuvat häält, avas kanali põhjas 
oleva luugi, lasi selle portsjoni pulpi, milles metallitükk leidus, kanali all 
olevasse kogumiskasti ja sulges siis uuesti luugi. Nüüd pidi vaba mäemeister 
kogujasse lastud pulbiportsjoni välja võtma ja käsitsi läbi pesema, et kulla- 
tükki kätte saada. Vangid seda teha ei tohtinud. Paraku oli seadmel selline 
puudus, et see reageeris mitte ainult kullatükkidele vaid igasugusele metalli- 
le. Kaevanduse puistangus, mille juurde seade oli paigutatud leidus aga iga- 
suguseid polte, mutreid ja trossijuppe küllaga ja nii pidi mäemeister nende 
väljapesemiseks kõvasti tööd tegema. Tihti tuli seade isegi seisata, sest ko- 

gumiskast sai enne ääreni täis, kui eelmised portsjonid läbi pesta jõuti. Peab 
ütlema, et eks meiegi aitasime jamale pisut kaasa. Kui tahtsime puhkepausi 
teha, siis poetasime salamisi näiteks portsjoni vanu mutreid (neid vedeles 
igal pool) seadme lindile ja varsti hakkaski seade õige tihedalt haukuma. Ja 
siis oli pooletunnine paus garanteeritud. Vatti sai aga mäemeister. Ilmselt 
sellist kullapesuseadet siiski õnnestunuks ei loetud, sest rohkem neid, vähe- 
malt meie npuück-is ei rakendatud. 


Veel sai nalja ühe konvoiga. Õigemini, nalja sai algul, hiljem tüütas ta meid 
tõsiselt ära. See oli sama mees, kellele ma talvel külmaga olin puude too- 
mist õpetanud. Nüüd oli ta endale lõpuks selle, kes on kes selgeks teinud ja 
meiega hoopis sõbraks saanud. Töötasime temaga tookord öises vahetuses. 
Nüüd oli tema see, kes kohe, kui me kullapesuseadme juurde saabusime, 
lõkke maha tegi ja niikaua, kuni me oma seadmeid korrastasime, meestele 
tsihhverit (eriti kange tee) keetis. Edasi aga käis ta topsikuga meeste juures 
ringi ja kostitas kõiki kordamööda. See oli muidugi meeldiv, aga varsti tuli 
mehele paha viga külge — nimelt napsilembus. Tihti juhtus nii, et ta “soru” 
sisse võttis ja kusagil põõsaste vahel lihtsalt magama uinus. Kontrollide pu- 
hul muidugi ütles igaüks meist, et alles ta siin oli ja läks edasi, aga kuhu, ei 
tea, nii et vahele ta ei jäänud. Halb oli aga see, et ta ärgates ja põõsastest 
väljudes tihti ära unustas, kuhu ta püssi oli jätnud ja nii juhtus mitugi korda, 
et hommikul, kui aeg oli juba koju minna, otsis kogu brigaad põõsaste vahel 
konvoi püssi. Ilma ei saanud ju koju minna. 


Üldiselt selle suve tööst midagi enamat aga rääkida ei ole. See toimus nagu 
ikka. Lisaks juba varem vabadena elanud meestele vabanes meie laagri viiest 
eestlasest mais veel kaks (vist isegi kolm) meest, kes oma aja koos arvestus- 
päevadega olid ära istunud. Kuid Kolõmalt väljasõiduluba nad ei saanud ja 
seetõttu jäi kaks neist npuücrk-i Bolševik tööle. Et nende elukoht oli meilt 
ainult paari kilomeetri kaugusel, siis aitasid ka nemad mind kirjavahetuse 
osas. Nendeks meesteks olid Evald (või Eduard — kutsuti Etsiks) Pettai ning 
Gunnar Jankovski. Nüüd oli side juba õige hea ja ma kirjutasin ainult eesti 
keeles (vahel harva moe pärast ka mõne lühikese venekeelse kirja läbi amet- 
liku laagriposti). Koduste kirjades oli nüüd üsnagi tihti juttu sellest, et see 
või teine mees olevat lahti saanud. Kõik see näitas, et üle terve Nõukogude 
Liidu midagi tõsist vaikselt kääris, ehkki laagrielus see ennast esialgu veel 
eriti tunda ei andnud. Elu käis tavapäraselt edasi, aga mis ikka toimus kõrge- 
tes sfäärides? 


Ent peale üldriiklike probleemide toimus laagri elus ka lokaalseid sündmusi, 
mis mõnedki mehed sügavalt järele mõtlema pani. Nimelt sai maikuus lahti 
meie laagri kauaaegne mapaõvuk. Ta oli endistel aegadel, nagu jutud rääki- 
sid, oma kaasvangide vastu suurt siga mänginud (lurjus oli ta praegugi) ja 

palju mehi oli tema tegevuse tõttu manalasse läinud. Kuid vanu tegusid ei 
olnud unustatud. Juba mõni aeg enne mehe vabanemist olid tundmatud 
isikud käinud väljaspool laagrit töötavate vangide juures ja pärinud, millal 
see lurjus täpselt ikka vabaneb. Sellest teadasaamine ajas mehe pabinasse. Et 
ta laagri juhtkonna silmis oli oma tegevusega aga kogu aeg heas kirjas olnud, 
siis salastati lahtisaamise kuupäev ja, veelgi enam, kui see päev saabus, viidi 
ta autoga otse Sussumanis olevale lennuväljale, kus tal ka pilet olevat olnud 
broneeritud. Kuid oma saatuse eest ta ei pääsenud. Ilmselt oli lennuväljal 
juba pikemat aega pidev varitsus väljas olnud ja selle lühikese aja jooksul, 
mis tema saabumise ja lennuki väljumise vahele jäi, jõuti ta siiski surnuks 
pussitada. See teade jõudis kõigele vaatamata, ehkki seda juhtkonna poolt 
salata püüti, ka laagrisse ja pani selle kihama. Üldine otsus oli — paras talle 
kuradile! Kui nüüd laagrisse veel teisedki (tont teab küll millistest allikatest) 
jutud jõudsid, et ka mitu endist brigadiri, kes laagris omal ajal lurjust mängi- 
sid, olevat mandril oma lõpu leidnud (selle kuulduse päris kindlat tõepära- 
sust ma faktilise materjali puudusel väita ei julge), jäid nii mõnedki mehed 
brigadiride hulgast üpris tõsiseks ja püüdsid meestega paremaid suhteid 
luua. Parem hilja kui mitte kunagi. 


Oli veel üks, varem Kolõmal tundmatu lugu toimunud. Nimelt naiste saa- 
bumine. Kui mina npnäecrk-i saabusin, oli seal ainult kaks naist — peainseneril 
ja npuücrk-i ülemal. Need mõlemad olid juba umbes viiekümneaastased 
“Ga6a-d”, nagu neid laagris kutsuti ja ega nad väljaspool oma lähimat ko- 
duümbrust eriti ei liikunud. See oli liiga ohtlik, sest laagris oli ju tuhandeid 
mehi ning nende hulgas igasuguseid bandiite. Veidi hiljem saabus küll ka 
tatarlannast arst, kellest eespool sai juba räägitud, kuid naisteküllusest ei 
saanud ka nüüd veel mitte kuidagi rääkida. Järsku oli asi selles osas muutu- 
nud. Nimelt oli kriminaalide amnestiaga naistelaagritest vabanenud ka suur 
hulk naisi, kelledest paljudel ei olnud kas kusagile minna või ei tahtnudki 
nad minna. Suur osa sellistest naistest läks siis mööda Kolõmad laiali ja 
meiegi npuücr-i jõudis neist osa ning asus vabade külla elama. 


Nüüd läks mölluks lahti. Oli ju valdav enamik neist naistest sellised, kes olid 
nõus elama ükskõik kellega, kas või mitme mehega korraga, peaasi et mehel 
raha oli. Tööd neile npuücr-is ju ei leidunud. Naistega seotud mõnudest 
said vist väikest viisi osa ka vabakäiguvangid. Naised aga tegutsesid. Kui ühe 
mehe rahad läbi löödud, mindi mõne teise kaenlasse. Ja üsnagi tavaline oli 
see, et mahajäetud “kallim” võttis noa või kirve ja läks asju selgeks tegema. 
Asi kippus vägisi “Metsikuks Idaks” kujunema. Vaevalt, et see ainult Kolõ- 
mal nii oli. Küllap suutsid lahke anniga naised mujalgi supi kokku keeta. 
Nähtavasti saadi sellest ka kõrgemal pool aru ja mingil ajal (täpset aega 
enam ei mäleta) anti välja seadlus, mis uuesti kehtestas vahepeal kaotatud 

surmanuhtluse. See taltsutas nii mõnegi üleliia kuumaverelise venna. Loo- 
mulikult, mitte seadluse väljaandmine ei mõjunud rahustavalt, vaid asjaolu, 
et laagrisse jõudnud kõlakate põhjal surmanuhtlust nn. banditismi ja tahtliku 
tapmise puhul ka tegelikult rakendati. Kuid aitab sedakorda naistest. Neist 
tuleb ka edaspidi veel veidi juttu. 


Tasapisi möödus ka see suvi. Ehkki igasuguseid kõlakaid liikus veelgi ringi, 
olid esialgsed ootused ja lootused kiiretele muudatustele üle läinud ja ena- 
mik mehi juba maha rahunenud. Oli ilmne, et kui poliitiliste osas midagi 
üleüldse muutuma hakkab, siis niipea ei juhtu küll mitte kui midagi. Liiga 
kaua oldi Nõukogude Liidus ühte suunda mindud, et nüüd kiiret kannapöö- 
ret oleks saanud teha. Oli küll üks, veidi rohkem lootust andev kuulujutt, 
mis rääkis, et päris lahti küll ei saa, kuid õhus olevat kavatsus hakata poliit- 
vangidega Kolõmad koloniseerima, s.t. vangidele antakse võimalus väljapoo- 
le laagrit elama asuda ja isegi perekonnad enda juurde kutsuda. Asi tundus 
ilus, kuid liiga palju oli juba kuuldud igasuguseid lubadusi, et seda enne, kui 
midagi konkreetselt, n.-ö. must-valgel, on välja kuulutatud, uskuma hakata 


Talve algul = kolisin jälle üle . kaevandusbrigaadi. . Olin nüüd 
vahetusmehanisaatoriks, s.t. andsin meie brigaadi vintsimeestele ja 
skreeperistidele puhkepäevi. See oli mõnus töö, sest oli vaheldusrikkam. 
Täna siin ja homme seal. Vahepeal pakuti mulle isegi muusikamehe, laagri 
terminoloogias artisti kohta. Asjalugu oli nimelt selline, et meie laagri KBYU 
(kultuuri-kasvatuse osakond) ülem hakkas organiseerima suurt oktoobripü- 
hade kontserti. Et ma olin aeg-ajalt KBY-s leiduvat akordioni mänginud ja 
teisi selle pilli mängijaid laagris parasjagu ei olnud, siis tegi kõrge ülemus 
mulle ettepaneku, et tulgu ma kah artistide brigaadi. Ta võtab mind kae- 
vandusest ära ja toob üle laagrisse kerge töö peale — baraki päevnikuks, nii 
et saaksin siis pillimängu harjutada. Kui aga nägin, mis selle kontserdi kavas 
oli, siis ütlesin ära. Parem juba maa all skreeperiga mulda vedada, kui sellisel 
pugevalt truualamlikul nõukogude korra üleskiitmisel kaasa mängida. Peab 
ütlema, et vangil oli sellistes küsimustes vahel kergem keelduda kui vabas 
elus elavatel inimestel. Ei olnud ju minul peale mõne kartsapäeva enam 
midagi eriti karta — 25 +5 oli ju käes. Pärast kontserti anti esinejatele igasu- 
guseid soodustusi ja mulle tehti uuesti ettepanek kaasa lüüa (lootuses, et 
ehk mõjuvad teistele osalejatele antud soodustused), kuid ma keeldusin ka 
seekord ja rohkem mind selles küsimuses enam ei tülitatud. Nähtavasti arva- 
ti, et mis sa lolliga, kes hästi ja kergelt elada ei taha, ikka teed. 


Siis juhtus meie kaevanduses avarii ja mind pandi laavasse alaliseks 
skreeperistiks. Meil oli raske kaevandus. Ümberringi olid juba varem välja- 
töötatud alad ja kaevanduse lagi oli seetõttu üsnagi varisemisohtlik. Kogu 
aeg pidi peale passima, et varingute puhul ikka õigeaegselt alt välja saad. 

Mind aga peeti küllalt vilunud skreeperistiks, kes sellistes tingimustes tööta- 
da suudab. Üleüldse tehti kogu brigaadis muudatusi. Vähemvilunud mehed 
saadeti teistesse brigaadidesse ja meie brigaad komplekteeriti vilunud kaevu- 
ritest. Kullaliiv tuli ju maa alt välja tuua. Mis sest, et sealjuures meeste elu- 
dega tuli riskida. 


Aasta lõpul tuli uus ja üsnagi ootamatu teade. Nimelt alustati soovijate re- 
gistreerimist buldooserijuhtide kursustele. Selles ei olnud iseenesest mitte 
midagi uut peale asjaolu, et soovi väljaõppele saada lubati avaldada kõigil, 
karistusajale ja paragrahvile vaatamata. See oli uus ja vägagi tõsine signaal, 
mis lubas oodata edaspidises elus suuri muudatusi. Seni olid buldooseriju- 
hiks saanud õppida ainult need, kellel karistusaja lühiduse ja kriminaalparag- 
rahvi tõttu oli võimalus vabakäiguvangiks saada. Buldooserijuhile ei olnud ju 
võimalik individuaalset konvoid valvama panna. Kas tõesti saavad edaspidi 
ka poliitilised vangid vabakäiguvangideks? Kaalusin päris pikka aega, mida 
teha. Kaevandusest välja saada ma tahtsin, kuid kogu asja juures oli üks 
tõsine aga. Nimelt kaasnes buldooserijuhiks õppimisega kohustus alla kirju- 
tada lepingule, mille kohaselt oleks pärast kursuste lõpetamist tulnud kolm 
ja pool aastat ka buldooserijuhina töötada. 


See tekitas tõsise probleemi. Kui äkki lähematel aastatel siiski midagi muu- 
tub ja sa saad vabaks, siis oleks suur jama pärast vabanemist veel mõni aasta 
mingi lollaka buldooseriga mööda Kolõmad ringi sõita. Kui aga vabaned 
küll, kuid kojusõiduluba ei saa ja sind jäetakse kusagile, kas või siiasamasse 
Kolõmale asumisele, siis oleks buldooserijuhi amet üsnagi tulus ots olnud. 
Hästi makstav töö ja mitte labidaga vaid masinatel. Lisaks sellele, buldoose- 
rijuhi paberid võivad ka siis kasuks tulla, kui sa pärast vabanemist küll Eestis- 
se ei saa, kuid saad väljasõiduloa kusagile Nõukogude Liidu paremasse ra- 
jooni. Ühe sõnaga probleem missugune ja otsustamiseks vajalikke andmeid 
mitte mingisuguseid. 


Et ma vabanemise võimalusest nii palju mõtlesin, selle tingis veel üks umbes 
samal ajal toimunud sündmus. Nimelt viidi meie laager Siseministeeriumi alt 
üle Kohtuministeeriumi alluvusse ja aasta lõpul külastas sellega seoses laagrit 
mingi komisjon. See vaatas laagri üle ja tegi juhtkonnale tõsiseid märkusi. 
Kartseris pandi osa ruume kinni kui elamisnõuetele mittevastavad, valve- 
meeskonna ülem aga vallandati ja viidi ära. Lisaks sellele liikusid üsnagi tõsi- 
sed kuuldused, et ka teistes laagrites olevat komisjon puistamistööd teinud 
ja siin või seal olevat osa juhtkonnast vabastatud. Kõik see näitas, et midagi 
on nähtavasti siiski tulekul. 


Peab ütlema, et laagri juhtkonnale mõjus see kõik üsnagi demoraliseerivalt 
ja nii võttis KBY ülem ühel päeval kätte, tegi käterättidest silmuse ning jättis 

selle maailmaga jumalaga. Vabadelt kuuldud uudis levis laagris tuulekiirusel. 
Järgmisel hommikul, kui tööleminemise ajaks oli ka laagri juhtkond värava 
juurde kogunenud, hüüdis äkki üks meie brigaadi poistest, ukrainlane Griva, 
igavene lõuapoolik ja naljamees äkki kõva häälega laagri ülemale: “Kas on 
tõsi, et leitnant (KBU ülem, nime ma enam ei mäleta) tõmbas ennast ok- 
sa?” “Mis see sinu asi on,” andis ülem õige tõredalt vastuse. “Ega ei olegi, 
aga ma tahtsin lihtsalt hea mehe poolest soovitada, et kui veel kellelgi selli- 
ne kavatsus on, siis ärgu käterätikut küll rikkugu. Öelge mulle ja ma toon 
vana tutvuse poolest kaevandusest head peenikest trossi. See jookseb palju 
paremini kokku.” Ülemuse nägu läks õige süngeks, ta põrutas vastuseks 
mõned kolmekordsed ja kadus siis vahtkonnaruumi. Võib ette kujutada, 
milline oleks reageering veel aasta tagasi olnud. Griva oleks sealsamas kinni 
võetud ja maksimaalseks ajaks kartsa pistetud. Nüüd aga olid ülemused 
üsnagi kõhklevad ja ei teadnud õieti isegi, millised võimupiirid neil veel on 
ja kui kauaks. 


Lõpuks otsustasin — saagu mis saab, aga lähen kursustele. Panin oma nime 
ilusti kirja ja nagu kuulsin, olin üks esimestest arvestatavatest kandidaatidest. 
Seda just tehnilise hariduse ja saavutatud hea maine tõttu kaevanduse 
mehanismidel töötajana. Paraku — ega kõik, mis sa tahad, ikka läbi ei lähe. 
Me kaevanduse ülem, kellega olin juba suvel kullapesuseadmel koos tööta- 
nud ja kana kitkunud, viimasel ajal aga päris tõsiselt riidu läinud, oli isiklikult 
käinud npuück-i peainseneri juures ja nõudnud minu kaevandusse allesjät- 
mist, sest ilma minusuguse skreeperistita ei suutvat kaevandus plaani täita. 
Plaan aga oli seadus, mida, kas või veri ninast, tuli täita ja nii tõmmati mind 
siis kursantide nimekirjast ilusasti maha. Südames soovisin kaevanduse üle- 
male, nagu üks Oskar Lutsu Tootsi lugude tegelane oli kusagil kellelegi soo- 
vinud, et “susi sittugu sinu silgukarpi”, aga mis lännu, see lännu. 


Kui vahepeal pisut rääkida minu ja kaevanduse ülema suhetest, siis nende 
iseloomustamiseks võiks mainida, et korraldasin kord kaevanduses isegi töö- 
seisaku. Töötasin nimelt peastreki skreeperil ja mu skreeper teenindas kahte 
laavat korraga. See oli alles äsja saabunud uus ja võimas kiirekäiguline masin 
ning neid mehi, kes sellel riistapuul töötada oskasid, oli terves npuücr-is 
vähe. Ega neid masinaid vist palju rohkem kui meie kaevanduses ei olnudki. 
Enamik skreeperiste ei tahtnud sellel masinal töötada, sest see nõudis suurt 
tähelepanu ja võis hooletuse korral isegi ohtlikuks saada. Et uus skreeper ei 
olnud, vähemalt paberite järgi, nii külmakindel kui vanad väiksemad skree- 
perid, siis oli ette nähtud skreeperi lähedale raudahju paigutamine ja vasta- 
valt muidugi ka kütusega varustamine. Ahi pandi, aga kütust — võta näpust! 
Ettenähtud kütuse lasi kaevanduse ülem lihtsalt endale koju vedada. Läksi- 
me selles küsimuses üksteisega päris kõvasti riidu ja nii ma siis ühel õhtul 

öisesse vahetusse saabudes ja nähes, et ahju juures ei ole mitte pilbastki, 
otsustasin asja kuradile saata ja sel ööl mitte töötada. Läksin meeste juurde 
laavasse ja istusin seal, labidas pihus. Kui peastreki skreeper aga ei töötanud, 
ei saanud ka laavad töötada. 


Kaevanduse ülem tuli sel õhtul millegipärast isiklikult öisesse vahetusse ja 
nähes, et kaevandus ei tööta, jooksis mind otsima. Kohtusime laavas ja ma 
ütlesin talle, et mulle aitab täitmata lubadustest. Täna öösel ma peastreki 
skreeperi masinisti kohale tööle ei lähe. Pangu keda tahab. Aga ega selles 
vahetuses peale minu kedagi teist ei olnudki, sest kõik teised skreeperistid 
keeldusid vähesele vilumusele viidates sellest tööst. Läksime kõvasti tülli ja 
ta lubas minu kohta ettekande kirjutada ja mind kartsa panna. Kaevandus 
aga seisis. Teadsime mõlemad, et kartsa ta mind ei pane. Miks? Aga selle- 
pärast, et kindlasti oleks ta taotlenud minu kartsapanemist režiimil väljavii- 
misega tööle (töö tahtis ju tegemist ja sel režiimil oleksin ma pidanud ainult 
oma vaba aja kartsas veetma ja vähendatud toiduportsjoni saama, päeval 
aga tööl käima). Mina aga oleksin siis tööleminemisest üleüldse keeldunud. 
Tõenäoliselt oleks mul muidugi mõned päevad kartsas ära istuda tulnud, 
kuid siis oleks mind kindlasti laagri juhtkonna juurde välja kutsutud ja päri- 
tud, miks ma tööle ei lähe. Seda tehti kõikide tööst keeldujatega ja minu 
puhul oleks see seda enam tõenäoline olnud, et olin senini tuntud hea töö- 
tajana. Mina oleksin aga vastanud, et põhimõtteliselt ma tööst ei keeldu, 
kuid sellesse kaevandusse ma enam ei lähe. Noh, ja siis? Enam-vähem tõe- 
näoliselt oleks lugu lõppenud nii, et minuga ei oleks viitsitud jamada, mind 
oleks mõnda teise kaevandusse suunatud ja kohustatud selle kaevanduse 
ülemat ühe oma skreeperistidest meie kaevandusele andma. Selge, et mind, 
hea mainega skreeperisti oleks iga kaevanduse ülem rõõmuga vastu võtnud, 
minu asemele aga oleks ta kindlasti oma kõige viletsama mehe ära andnud. 
See stsenaarium oli meile mõlemale selge. Ja nii siis jäigi asi, nagu ta jäi. 
Kuidas kaevanduse ülem kõrgemal pool kaevanduse seisakut seletas, ei tea, 
aga järgmisel õhtul olid küttepuud platsis ja tegime leppimiseks koos isegi 
sada grammi. Kuid ega see kõik meie suhteid ei parandanud. 


Proovisin siis teist varianti sellest kaevandusest pääsemiseks ja rääkisin 
npuücrk-i peamehaanikuga, kes meie kaevandust külastas, et uurida, kuidas 
uus skreeper töötab, et ta viiks mind mehaanikatsehhi treialiõpilaseks. Pea- 
mehaanik oli asjaga kohe nõus, kuid ka selle variandi rikkus mu “sõber” ära. 
Kuid siis nägi ka tema ära, et ega meil koos töötamisest ikka midagi eriti 
välja ei tule ja lõppude lõpuks viidi mind ühte teise kaevandusebrigaadi üle. 
See oli brigaad, mis alustas uue kaevanduse rajamist. Tegu oli kallakšahtiga, 
mille sügavus oli ainult mõned meetrid. Seega töötasime tegelikult alles 
maapinnal. Selles brigaadis elasin ma oma Kolõmal veedetud aja kõige kül- 


95 


mema öö üle. Korra järgi oli asi nii, et kui külma oli rohkem kui —50°C, 
siis välistöid ei toimunud. Töökojad, samuti kaevandused aga töötasid. Meie 
olime kaevandusebrigaadide kirjas, töötasime aga tegelikult alles maa peal, 
ja nii kupatati meid siis õhtul tööle. Külma oli sel ööl, nagu hommikul teada 
saime —61°C. Ega tööd teha ei saanud. Isegi vaba mäemeister ütles, et 
istuge tule ääres ja ärge ilmaaegu jamage. Lõhute veel skreeperi ära, sest 
külmaga muutub metall ju hapraks. Nii me siis tegimegi. 


Töö tööks, aga laagris anti teada, et lisaks alanud buldooserijuhtide kursus- 
tele võetakse hiljem veel kümme meest lisaks. Need kursandid, kelle hulka 
valitakse mehanisaatorikogemustega mehed, jäävad teoreetilistest loengutest 
ilma ja hakkavad kohe tegelema praktikaga. Kombes! Panin oma nime kohe 
uuesti kirja ja mulle öeldi, et mind võetakse päris kindlasti vastu. Paraku läks 
ka see üritus nurja, ja ikka juba tuntud põhjusel — ka uus kaevanduse ülem 
ei tahtnud mind ära lasta. Kaevanduse ülem küll varsti pärast seda vahetati, 
kuid tegu oli tehtud. Uue kaevanduse ülemaga oli mul päris avameelne jutt 
ja ta lubas, et laseb mind laava lõppemisel minema. 


Enne aga viidi mind veel teise brigaadi üle. Brigaad, kuhu nüüd sattusin, 
tegeles õige ohtliku tööga. Nimelt vanadest kaevandustest tervikute välja- 
löömisega. Et kaevanduste lagesid toestada, selleks jäeti laavade väljatööta- 
misel laavadesse aeg-ajalt tervikuid, s.t. kohti, mida ei puuritud ega lõhatud. 
Need olid nagu omaette tugisambad, sest tavaline palkidest laotud risttoes- 
tik, mida ka laialdaselt kasutati, ei suutnud vähegi suuremate varingute pu- 
hul vastu pidada. Paraku oli kullatootmisel ahnus nii suur, et kui kaevandus 
oli oma töö lõpetanud, siis püüti ka tervikud kätte saada. Isegi kaevanduse 
põrand pühiti luuaga üle. Tervikute kaevandamiseks rakendatud brigaadid 
koostati tavaliselt eriti vilunud meestest. See oli väga ohtlik amet. Võis ju 
pärast terviku puurimist ja lõhkamist toestuseta jäänud kaevanduse lagi ilma 
pikema jututa sisse variseda. Seepärast tuli äärmiselt ettevaatlik olla, et va- 
ringu puhul õigeaegselt alt ära jõuda. 


Pean tunnistama, et sellel tööl elasin üle ka juhuse, mis oli kogu mu praktika 
ajal kõige raskem ja ohtlikum. See juhtus vastu kevadet, mil hakkasime oma 
kaevanduse tervikute kaevandamist lõpetama ja olime tööjärjega juba üsna 
kaevanduse šahti lähedal. Sel päeval sujus töö hästi, nii et otsustasime, kui 
meile lõuna järele toodi, et teeme õige üldise pausi ja läheme kogu brigaa- 
diga üles vintsiruumi sööma. Tavaliselt käisime lõunal ükshaaval. Mõeldud, 
tehtud. Kui kaua see lõuna siis ikka aega võttis. Kuni kausist supivedel üle 
serva kõrisse sai kallatud ja kirvega puuhalust raiutud pilpaga paks peale 
söödud, võis kuluda ehk 20 minutit. Siis läksime uuesti alla. Sinna jõudes 
aga selgus, et polegi enam kusagile minna. Selle aja jooksul, kui olime üleval 
lõunal olnud, oli kaevanduse lagi sisse varisenud. Lagi oli ennast otse poordi 

äärest ära lõiganud. Kõik tööriistad ja minu skreeper olid varingu alla jää- 
nud. Kätte ei saadud neist enam midagi. Varing oli toimunud ilmselt hetke- 
ga, ilma hoiatamata, nii et kahtlane, kas oleksimegi alt ära jõudnud, kui 
oleksime sel hetkel all olnud. Kuid inimesel peab vedama. See lugu lõpetas 
ka selleks korraks minu töötamise kaevandustes. Tööfront sai loodusjõudu- 
de tahtel otsa. 


Laagris läks elu vahepeal omasoodu edasi. Aeg-ajalt tuli ikka ja jälle ühele 
või teisele mehele teade, et ta on kas vabaks saanud või on tal karistust 
vähendatud. Nende meeste hulgas oli ka 25 aasta mehi. Mai keskel hakka- 
sid sündmused uuesti kiiremas tempos arenema. Kõigepealt tehti meist nn. 
vabakäiguvangid. See tähendas, et hakkasime nüüdsest ilma konvoita tööl 
käima. Vahtkonnaruumist said tööle minnes ainult vastava nponyck-i, mis 
õhtul saabudes tuli jälle ära anda. Need mehed, kellele vabakäigurežiimi ei 
kohaldatud, viidi meie laagrist ära ja asemele toodi mujalt jälle neid, keda 
lubati vabakäiku. Kõige tõsisem uudis oli aga see, mida ühel õhtul ametli- 
kult korraldatud koosolekul teatati, et valitsuse otsusega olevat edaspidi ette 
nähtud koloniseerimisrežiimi rakendamisvõimalus. See tähendab, et asud 
laagrist väljapoole elama ja aasta-paari pärast võid ka oma perekonna kohale 
kutsuda, kelle siiasõit toimub Dalstroi kulul ja kes siis omavad lepinguliste 
töötajate õigused. Nüüdsest olevat vangidele lubatud ka kõrgkoolides kaug- 
õppe teel õppimine. Ning lisaks kõigele hakatakse meile nüüd kogu palka, 
mis mahaarvamistest üle jääb, välja maksma (seni maksti 3x100.-). 
Mõtlemis- ja arutamisainet kui palju! 


Ka minu töökoht muutus. Buldooseripark, nähes mu visadust buldooseriju- 
hiks pürgimisel, võttis mind parki buldooserite remondilukksepana tööle. 
Asi seegi. Meie npuücrk-i buldooseripargil oli üle viiekümne buldooseri ja 
traktor-skreeperi ning lisaks neile veel umbes viisteist ekskavaatorit. Buldoo- 
serid ja traktor-skreeperid olid C-80-ned, nn. Stalinetsid, ekskavaatorid aga 
vanad, aurumasinaga töötavad draglainid (tüüpi enam ei mäleta). Suvehoo- 
ajal, kui need kõik töötasid, oli remondipersonali hädasti vaja ja nii laiendati 
siis igal kevadel pargi remondilukkseppade koosseisu, sügisel aga saadeti osa 
mehi jälle tagasi kaevandustesse tööle. Remonttööd toimusid sõlmede mee- 
todil, s.t. iga masinasõlme remontimiseks olid kindlad mehed. Mina alusta- 
sin töötamist käigukastide ja sidurite remontijana, kuid varsti viidi mind 
mootorite peale üle. 


Buldooseripark asus meie laagrist umbes 2 kilomeetrit eemal, otse npuücrk-i 
piiri ääres, üsna npuücr Bolševiku vabade asula juures. Samal territooriumil 
paiknes ka mehaanikatsehh. Õieti — mõlemad paiknesid ühe katuse all. Bul- 
dooseripargi käes olevas hooneosas paiknes remondihall (garaaž), mis või- 
maldas korraga kuni neli masinat remonti võtta. Selle ühes otsas paiknesid 

ka mitmesugused, erinevate sõlmede remondiks vajalikud stendid. Remon- 
dihall oli raskuste tõstmiseks varustatud ka lae all rööpmetel liikuva alt juhi- 
tava sildkraanaga (telferiga). Kohe halli kõrval oli nn. “instrumen-talka” ja 
selle taga mehaanikute ruum. Pargi territooriumil asus veel pargile alluv 
katlamaja (seal oli ka saun) ja, kui mu mälu mind ei peta, siis ka mingi lao- 
hoone. Remonti ootavad ja remondist tulnud buldooserid paigutati terri- 
tooriumi piirava aia äärde. Et buldooserite töötingimused olid rasked, siis 
tuli suvehooajal peaaegu iga päev 2—4 masinat profülaktikale või remonti. 


Remondilukkseppade brigaad koosnes toredatest meestest, kelledest paljud 
olid üsnagi kogenud ja suurte praktiliste teadmistega, olles juba enne vangi- 
laagrit seda tööd teinud. Paraku oli mehaanikute seltskond nõrgavõitu, 
koosnedes lihtsalt endistest buldooserijuhtidest, vabanenud vangidest. Isegi 
pargi vanemmehaanikul oli ainult 7 klassi kooliharidust ja seepärast tehti 
palju otsuseid lihtsalt praktilistele kogemustele toetudes. Kuid olgu mis oli, 
igatahes mina olin buldooseriparki tööle sattudes asjaga rahul. Seda enam, 
et mulle kohe ka buldooserijuhtimine selgeks õpetati. Tuli ju avariiremonte 
vahel ka väliolukorras, kusagil karjääris või muus sellises kohas teostada, ja 
siis oli buldooseri juhtimise oskus hädavajalik. 


Juuni alguses tuli jälle üks teade, mida esialgu isegi kommenteerida ei osa- 
nud. Nimelt saabus meie laagrisse mingi tegelane laagrite valitsusest ja tea- 
tas, et olevat kavatsus hakata nende meeste süüasju ümber vaatama, kes 
oma karistuse said alaealistena, s.t. alla 18 aasta vanustena. Küsimusele, kas 
loeb süüdimõistmise või teo sooritamise vanus ta vastata ei osanud, ütles 
vaid, et selle kohta on Moskvasse järelepärimine saadetud. Möödus mõni 
aeg ja siis teatati, et see otsus kehtib ka nende kohta, kes oma süütegu alus- 
tades olid nooremad kui 18 aastat. Mina olin lennuväkke astunud 17- 
aastase vabatahtlikuna, nii et oleksin pidanud nagu sobima. Kuid esialgu ei 
juhtunud midagi. Küll aga hakati laiendama npuücrk-i ehitusmeeste brigaa- 
de. Kohe läksid liikvele kõlakad, et hakatakse koloniseerimise jaoks laagrist 
väljapoole barakke ehitama. 


Kõik need teated olid ka Tallinnas meie kallid kaasad ärevile ajanud. Nimelt 
käisid seal pidevalt koos minu ja veel kahe Kolõmal viibiva endise lennuväe- 
lase (Harri Jõgi ja Raimond Lipand) naised. Nagu Juta mulle kirjutas, olevat 
nad omavahel seda koloniseerimise asja arutanud ja tulnud otsusele, et ko- 
he, kui selleks vaid võimalus avaneb, pakivad nad oma asjad ja asuvad teele. 
Peab ütlema, et selline otsus tegi südame soojaks küll ja näitas, et mitte 
ainult dekabristide naised, kes möödunud sajandil oma meestele Siberisse 
järele sõitsid, ei olnud paljuks võimelised, vaid selliseid naisi leidub ka Eestis 
küllaga. Tuli daame veidikene maha rahustada. Mina näiteks kirjutasin, et 
sinu siiatulek oleks muidugi väga tore, kuid sa ei kujuta ette, mis imedemaa 

see Kolõma ikka on ja, mis kõige tähtsam, minu peamised ootused ja lootu- 
sed on seotud ikka sellega, et saaksin siit vabana ära sõita, mitte aga sind siia 
kutsuda. See variant võib arvesse tulla alles siis, kui selgub, et vabanemine ja 
ärasõit osutub tõepoolest võimatuks. Nii et ärge kiirustage. Minu argumen- 
did võeti teatavaks, kuid ega nad, nagu kirjadest võis aru saada, seda Kolõ- 
male sõitmise asja päriselt maha ikka ei matnud. 


Esimene kojusaadetud pilt, kohaliku fotograafi maitse kohaselt ilustatud. 


Enda fotosid sain koju saatma hakata alles siis, kui vabakäiguvangina buldooseri- 
pargis töötasin. 


99 


Selle koloniseerimisega seoses meenub veel üks Grivaga seotud lugu. Ka 
tema oli üks neist, kes oli buldooserijuhi kutse omandanud. Ühel õhtul, kui 
me töölt koju tulime, sõitis ta oma masinaga millegipärast just sel ajal laagri 
väravast mööda. Nähes, et ka laagri ülem värava juures seisis, peatas ta 
masina, ronis välja, läks laagri ülema juurde ja tegi sellele kõva häälega, nii 
et kõik seda kuulsid, ettepaneku: “Varsti seda traataiaga ümbritsetud laagrit 
enam vaja ei ole. Algab ju koloniseerimine, nagu te kõik räägite. Mul on 
täna hea tuju ja masin käes, luba ma lükkan selle traataia kohe kokku. Kust 
sa siis, kui seda ükskord vaja on, jälle buldooseri võtad.” Laagri ülem koh- 
metus ja hakkas seletama, et ikka nagu liiga vara, käsku ei ole veel tulnud 
jne. “Kui ei, siis ei,” ütles Griva, “eks maini, kui vaja on!” Ronis siis masina- 
le ja sõitis minema. 


Vahepeal räägiti, et alaealiste asjus on mingi Moskva komisjon tulekul. Kuid 
esialgu jäi see kõik juttude tasemele. Minu töö buldooseripargis muutus 
pisut. Ühel ilusal päeval, kui istusin remondis oleva masina all, et selle kep- 
sulaagreid vahetada, tuli sinna pargi remondimehaanik, volgasakslane 
Gergert ja küsis, kas vastab tõele, et ma olen endine tehnikaüliõpilane. Mi- 
nu vastuse peale, et vastab küll, käskis ta mul masin rahule jätta ning me- 
haanikute ruumi tulla. Seal selgus, et mehaanikutel oli käsil mingi ratsionali- 
seerimisettepaneku tegemine, kuid mitte keegi ei osanud vajalikku joonist 
teha, ja nüüd küsiti, kas ma olen selleks võimeline. See oli üsnagi lihtne 
asjakene, mis umbes poole päevaga valmis sai. Pärast seda tuli mul nii mit- 
melgi korral, kui joonistega tegemist oli me mehaanikuid välja aidata. Lugu 
lõppes sellega, et pargi vanemmehaanik tegi mulle ettepaneku, asuda parki 
mehaanikuna tööle ühe vaba asemel, kes varsti pidi Kolõmalt ära sõitma. 
Selle mehe hooleks oli peamiselt igasugune paberimajandus olnud. Keeldu- 
sin ja ütlesin, et teen seda sellepärast, et ma kuupalgalise mehaanikuna nii 
palju ei teeni, kui remondilukksepana. Siis leppisime kokku, et hakkan edas- 
pidi ikkagi “kirjaoskaja mehaaniku” tööd tegema, aga töökäskudest kantakse 
mind läbi kõrgema kategooria lukksepana. Sellega olin nõus ja nii hakkasin 
siis äramineja kõrval tema tööülesannetega tutvuma. Edaspidine töö aga 
kujunes selliseks, et vajaduse korral olin mehaanikuteruumis ja tegin mehaa- 
nikutööd, kui seda aga parasjagu polnud, siis tegutsesin ka mootorilukkse- 
pana. Nii oli huvitavam. 


Augusti keskel toimus laagris koosolek, mis paljudele mõjus külma dušina. 
Nimelt loeti ette äsja Moskvas välja antud seadlus, mille kohaselt ennetäht- 
aegset vabastamist saab rakendada ainult nende isikute suhtes, kes on oma 
karistusajast vähemalt 2/3 ära istunud. Jälle oli Moskvas midagi vales suu- 
nas pöördunud. Kuid, nagu juba öeldud, oli Nõukogude Liit imedemaa. 
Eriosakond nõudis järsku minu karakteristikat. Milleks? See selgus oktoobri 

algul, kui mind eriosakonda kutsuti ja teatati, et mu toimik olevat järele 
vaadatud ja Eestisse mingi järelepärimine saadetud. Kui see saabub, siis saa- 
detakse toimik Magadanis asuvasse tribunali otsustamiseks, mis minusuguse 
mehega ikka teha. Kui nii, siis nii. Eks elu näitab, mis saab. Kiiresti ei juhtu 
Kolõmal midagi, kui vangistamine välja arvata. Novembris pandi laagris üles 
ka uus määrus, mis käsitles omaste väljakutsumist ja väljaspool laagrit ela- 
mist, aga esialgu jäi see kõik teoreetilisele tasapinnale. Nii et kannatust. 
Vägisi tuleb meelde kunagi Voldemar Panso kirjutatud lookene, mis lõpeb 
sõnadega: “Viisteist aastat on ta juba istunud ja kui ta kaks korda nii palju 
veel ära istub, siis on tal pool aega juba istutud.” Kuid tõsiasi oli see, et 
aeg-ajalt ikkagi mehi vabanes. 


Buldooseripargis lukksepana ja “kirjaoskaja mehaanikuna”. 


Sügisel, kui kaevandused uuesti tööd alustasid, jätkasin mina tööd buldoose- 
ripargis. Osa mehi oli pargist juba tagasi kaevandustesse saadetud ja osa pidi 
veelgi saadetama, aga mitte enne, kui suuremate remontidega enam-vähem 
valmis saadakse. Osa buldoosereid saadeti ka spetsiaalsesse remonditehases- 
se kapitaalremonti. Nende paberite vormistamisega oli päris tükk tegemist. 
Tuli ju igale masinale enne koostada defektide nimekiri (õegbekmmag 
eeõomocme). Siinkohal tahaks veel rääkida ühest osast minu töös. See oli 

töökäskude koostamine. Ka see töölõik anti minu hooleks. Ja nii pidin ma 
hoolitsema, et plaanid ja protsendid ikka korralikult täis saaksid ja meestel 
palk ning arvestuspäevad ilusasti jookseksid (plaani täitmisel üle 150% läks 
vangidel üks päev kolme eest arvesse ja nendele meestele, kelle istumisaeg 
hakkas täis saama, oli see üsnagi tähtis). Minu kasutada oli spetsiaalselt bul- 
dooserite jaoks koostatud normeerija käsiraamat ja nii ma selle abil siis 
püüdsin välja mõelda igasuguseid, enamasti paberil tehtud töid, et normid 
ikka ilusasti täis saaksid. Küll sai ikka töid välja mõeldud, sest tegelikult teh- 
tavaid töid hinnati selle käsiraamatu järgi tihti üsnagi madalalt. Tegin juur- 
dekirjutusi üsna rahuliku südamega, sest see oli Nõukogude Liidus ju tavali- 
ne asi ja lisaks sellele kirjutas kõigele alla ju vanemmehaanik, mitte mina. 


Kaevanduste töölehakkamisel selgus tõsiasi, et see mis ühtedele on kasulik, 
ei ole seda kaugeltki alati teistele. Suvine vangide üleviimine vabakäigule ja 
palga täies ulatuses väljamaksmine tõi endaga kaasa selle, et terve rida vabu 
puurijaid jäi kaevandustes oma kohast ilma. Kaevandustes oli puurija amet 
üks kõige paremini tasustatavaid ameteid. Puurijad töötasid kahekesi paaris 
— üks oli puurija ja teine tema abi, kes aitas puurijat suruõhuvoolikute ve- 
damisel ja töökoha ettevalmistamisel. Tavaliselt oli senini puurijaks olnud 
vaba, abiks aga vang. Kuid paljud vangid olid töö käigus puurimise hästi, 
võiks öelda, et isegi väga hästi ära õppinud. Puurija kohale nad aga ei läi- 
nud, sest endine palgasüsteem, kus vang sai maksimaalselt ainul 300 rbl. 
kuus kätte selleks ei stimuleerinud. Mis kasu on ainult paberil olevast pal- 
gast. Ja nii siis oli tasapisi nii mõnelgi juhul iseeneslikult rakendunudki süs- 
teem, kus ametlikult oli puurijaks vaba, kes aga tegelikult puurida üleüldse 
ei osanud, abiks aga hästi puuriv vang. Nii et tegelikult puuris abi, “puurija” 
aga abistas teda voolikute vedamise ja puuride teritamisele viimisega. Milli- 
sed olid selliste “puurijate” oskused, seda näitas ükskord ühes kaevanduses 
toimunu, kus abi haigestumisel suutis puurija vahetuse jooksul puurida ai- 
nult kümme auku, tavalise 100—120 augu asemel. Ka vangidele olid selli- 
sed suhted senini kasulikud olnud, sest vaba maksis vangile puurimise eest 
oma heast teenistusest suhteliselt korraliku tasu ja tõi ka vabade poest head 
ja paremat, mida meie laagripoes saada ei olnud. Nüüd aga oli olukord 
kardinaalselt muutunud. Ega siis vaba vangile nii palju ka ei maksnud, et see 
oleks nüüdset, uue seaduse järgset vangile makstavat palka korvanud. Ja nii 
selguski korraga, et nii mitmeteski kaevandustes olid korraga vangidest puu- 
rijad, endised vabad “puurijad” aga olid äkki tasuvast tööst loobunud. 


Talvel oli buldooseripargis üldiselt rahulik periood. Et välistööd olid põhili- 
selt lõppenud, siis oli ka masinaid vähe tööl, mistõttu kiiremaiseloomulisi 
jooksvaid remonte oli vähe. Peamiselt kasutati neid traktoritena mitmesu- 
gustel veotöödel (osal masinatel võeti isegi labidad ära), samuti teede lu- 

mest puhastamisel. Omaette ooperiks oli igahommikune väljas külma käes 
öö mööda saatnud buldooserite käivitamine. Selleks tehti plekkpannidele 
valatud diislikütuse abil tuli masina karteri ja käigukasti alla ja nii neid siis 
soojendati, kuni käivitusmootor jõudis mootori väntvõlli ringi vedada. Tal- 
vel töötavatel masinatel tuli ka paagist mootori juurde minev kütusetoru 
soojustada, sest külmade ilmadega kippus kasutatav diislikütus sageli 
solidooli konsistentsi võtma. Kes sedagi teab, milline see kasutatava kütuse 
kvaliteet just oli, sest sellisest pisiasjast nagu suve- ja talvekütus ning -õli oli 
sealmail üpris udune ettekujutus. 


Nagu eespool juba öeldud, tegelesin talveperioodil peamiselt “kirjaoskaja 
mehaaniku” tööga. Vahetevahel tegin teistele mehaanikutele ka jooniseid 
ratsionaliseerimisettepanekute tarvis. Minul endal nende tegemisest mitte 
mingit kasu ei oleks olnud, sest vangide ettepanekutesse suhtuti, vähemalt 
meie npuück-is, üsnagi tõrjuvalt ja ega midagi makstud ka ei oleks. Selliseid 
minumoodi mehi oli mujalgi. Näiteks mehaanikatsehhis oli selliseks meheks, 
kes asja tundis, endine Leningradi Polütehnilise Instituudi viimase kursuse 
masinaehituse eriala tudeng Pjotr Griko. Mehaanikatsehhi ülem ise oli me- 
tallide töötlemist puutuvates küsimustes üsnagi tume vend, nii et töösse 
puutuvaid asju tuli ajada Grikoga. Aga ta oli vaba ja võis seega ülema kohal 
töötada. Elektritsehhis aga oli asjatundjaks üks leedulasest vang, elukutselt 
elektriinsener. Ka seal oli ülemaks mitteasjatundja. 


Seoses sellega, et mais toimunud koosolekul oli välja kuulutatud ka see, et 
edaspidi on vangidel lubatud kaugõppes õppida, olin mingil ajal kirjutanud 
kirja Üleliidulise Kaugõppe Polütehnilise Instituudi Magadani filiaali, järele- 
pärimisega oma õpingute jätkamise asjus. Sealt tuli nüüd vastus, et peaksin 
selles küsimuses Moskva poole pöörduma. Mis siis ikka, kui vaja, siis vaja, 
aga esialgu jäi see asi mingil põhjusel siiski tegemata. 


Buldooseripargis olin nüüd juba igati sisseelanud vend. Ühel hommikul aga 
juhtus midagi erakordset. Kui vanemmehaanik parki saabus, tuli ta morni 
näoga mühisedes mehaanikute ruumi ja käratas mulle: “Arro, mis sul siin 
on, kas buldooseripark või bardakk?” Mina ei saanud mitte millestki aru ja 
arvasin esialgu, et remondihallis on mõne masinaga midagi lahti. Pikalt mul- 
le arutamiseks aega ei antud. “Tule kaasa!” kõlas käsk. Läksin siis kaasa. 
Remondihallis paistis kõik korras olevat. Töö käis ja midagi erakordset silma 
ei hakanud. Kuid asi oligi mujal. Vanemmehaanik tuiskas hallist välja ja 
suundus katlamaja poole. Olin hommikul tööle tulles ja radiaatoreid katsu- 
des arvanud, et katlamajas on kõik korras. Ehkki katlamaja allus buldooseri- 
pargile, ei olnud ma soojade radiaatorite pärast sinna kontrollima läinud. 
Vanemmehaanik oli aga käinud ja seal siis leidnud, et öine vahetus oli ühe 
lahke anniga naisterahva öösel sinna toonud ja seal ta siis nüüd saunaruumis 

lebas ja raskest tööst puhkas, nii nagu jumal teda loonud oli. Riiete asemel 
oli ta üleni tätoveeringutega kaetud. Ega siis midagi. Lõin selle daamikese 
maast lahti ja ühisel nõul ning jõul viskasime ta välja (enne andsime siiski 
pisut aega riietumiseks, sest väljas oli veel üsna külm). Kütja sai igatahes 
kõvasti sõimata ja vanemmehaanik ähvardas ta tagasi laagrisse üldtöödele 
saata. See aga jäi siiski tegemata, sest hiljem viha tasapisi lahtus ja kütja oli 
muidu igati korralik mees. 


Kevadepoole talvel sai rida buldoosereid uue tööotsa. Nimelt tuli enne kul- 
lapesuhooaja algust töötamise lõpetanud kaevanduste juures olevad 
terrikoonikud lamedateks mägedeks lükata. See oli, eriti algusfaasis, küllaltki 
ohtlik töö, mille tegemiseks valiti kõige vilunumad buldooserijuhid. Tuli ju 
buldooseriga terrikooniku tippu tõusta (rööbastee oli enne eemaldatud) 
ning hakata siis mäge tasapisi lamendama. Ikka nõks edasi ja siis kohe tagasi. 
Oht seisnes selles, et kui sa tähelepanematu olid ja natukenegi rohkem ette 
andsid kui vaja, võis muld buldooseri raskuse all enne kui sa tagasi jõudsid 
anda vajuma hakata ja buldooser koos mullaga mitmekümne meetri kõrgu- 
selt uperkuuti alla sadada. Ehkki väljas oli alles külm, eelistas enamik masi- 
niste sellel tööl ilma kabiinita masinaga töötamist. Sel juhul oli lootust, et 
jõuad ehk enne allasadamist, siis kui tunned, et masin päästmatult vajuma 
hakkab, kuidagimoodi masinast välja hüpata ja enam-vähem terve nahaga 
pääseda. Üldiselt oli meie pargi buldooseritel õnne ja sel aastal sadas ainult 
üks masin alla. Buldooser tuli lihtsalt maha kanda, mees aga pääses õnneks 
eluga. 


Suvel, kui töö buldooseripargis täie hooga käima läks, tuli mulle uus jama 
kaela. Nimelt olid buldooserijuhid aru saanud, et minu sõna vanemmehaa- 
niku juures üsnagi kõvasti maksis. Meile tuli iga päev 2—4 masinat profülak- 
tikasse või remonti. Eks iga mees tahtnud oma masinale ikka ilmtingimata 
uusi ja paremaid detaile saada, ükskõik kas vanad olid veel töökõlbulikud 
või ei. Vahel oli nii, et ta oli just eelmisel pargiskäimisel üsna palju detaile 
saanud vahetada, aga mis see luges. Tavaliselt tuldi siis minu juurde, et ma 
vanemmehaaniku juures mehe soovi toetaksin. Ja ega lihtsalt niisama ei 
tuldud. Kaasas oli ilmtingimata konservipurk, leib ja pudel sedasamust (Ko- 
lõmale viina ei veetud, seal joodi piiritust). Vägisi tahtsid jooma õpetada. 
Tegin siis nii, et kui ma kellelegi vähegi midagi lubasin, siis keeldusin joo- 
mast, öeldes, et kulla mees, saa ometi aru, ma ei saa ometi mitme mehega 
iga päev koos juua. Kui ma aga mitte midagi ei lubanud, siis tuli mul tahes- 
tahtmata kas või suu seks teha. Muidu olid mehed solvunud ja venelaste 
tavakohane “Tei meHg He yeaxaeuib” läks käiku. 


Mingil ajal toimus uus muudatus, nimelt npuück Komsomolets ühendati 
npuück-iga Bolševik. Ega laagri elus sellest midagi eriti ei muutunud ja ka 

meie buldooseripark töötas nagu ennegi. Bolševiku omaga seda kokku ei 
pandud. Ainult liikumispiirid laienesid pisut. Nii sain nüüd oma tuttavatel 
Bolševikus ilma pahandusi kartmata külas käia, sest enam ei olnud ma see- 
juures meie territooriumilt väljas. Käisin mitmel korral oma endisel laagri- 
kaaslasel Jankovskil külas. Ta oli naise võtnud ja, niipalju kui mina aru sain, 
elas päris kenasti. Naine oli küll lesk ja temast tublisti vanem, aga tundus 
igati korraliku perenaisena. Külastasin ka teisi eestlasi, keda sel ajal Bolševi- 
kus vist juba kuni 12—13 meest elas. Ka neil külaskäikudel läks vahel pisike- 
seks võtmiseks, kuid ega sellega liialdada ka ei saanud, sest laagrisse pidid sa 
ikka enam-vähem sirgelt kõndides jõudma. Aeg-ajalt otsiti meid saabumisel 
ikka ka läbi, kuid see oli nüüd rohkem moe pärast ja pisikesed lõhnad, mis 
veel aasta tagasi oleks tõsise pahanduse põhjustanud, ei tekitanud nüüd 
erilisi pahandusi. 


Rääkisin eespool juba naistest. Ühest aga tahaks veel rääkida. Nimelt hakkas 
meie buldooseriparki regulaarselt külastama üks päris kena ja igati asjalik 
noorik, kelle Kolõmale sattumine väärib omaette kirjeldamist. Meie buldoo- 
seripargi kõrval oli vabade masinistide barakk (või isegi kaks barakki). Ühel 
õhtul, kui mehed jälle oma eluga seotud küsimusi arutasid, oli üks neist 
öelnud, et tahaks elu ükskord ikka korda saada ja naise võtta, aga neid litse, 
kes siin ringi tuiavad, ta küll võtta ei taha, sest need on juba ei tea mitme- 
kümne käest läbi käinud. Selle peale oli üks meestest ütelnud, et siis kui 
teda arreteeriti, oli tema kodukülla üks kena neiu maha jäänud, kes peaks 
nüüd, kui ta vahepeal äkki mehele ei ole läinud, igati sobiv olema. Mõeldud 
tehtud. Kiri saadeti teele ja mõne aja pärast oligi vastus käes. Katja (nii selle 
tüdruku nimi oli) on nõus tulema. Kohe saatis tulevane naisemees vastava 
väljakutse ja ka mõned tuhanded rublad (vabad buldooserijuhid teenisid 
hästi) teerahaks teele ja mõne aja pärast oligi Katjake kohal. 


Kui neiu kohale saabudes aga oma tulevast nägi, tõmbusid ta silmad veele ja 
ta ütles, et ei, sina mulle küll ei meeldi. Mis siis ikka, anna mu raha tagasi ja 
keri kus kurat, ei teinud “peigmees” asjast suuremat tüli. Nüüd aga olid 
Katjakese asjad hoopis halvad, sest kust oleks kolhoosist tulnud tüdruk pi- 
danud võtma need tuhanded. Kui ta seal barakis seisis ja vesistas, vaatas 
teda üks teine, mõnevõrra noorem ja ka kenam masinist, ja küsis siis äkki: 
“Kas sa mulle oleksid nõus tulema?” Ka Katja vaatas ja ütles siis: “Sinule 
küll.” Selle peale võttis “uus peigmees” taskust rahanutsaka ja maksis teisele 
mehele Katjale tehtud kulutused koha peal välja. Ja nii nad siis said barakis 
eraldi toa ning hakkasidki koos elama. 


Mina tean seda lugu sellepärast, et vabade buldooserijuhtide barakis ei ol- 
nud vett ja Katjake käis seda meilt pargist toomas. Nii me siis tutvusimegi. 
Minu küsimusele, et kuidas ta küll julges sellist asja ette võtta, vastas ta üs- 

nagi lihtsalt: “Aga mis mul muud üle jäi. Meie kolhoos oli ju selline, kust 
kõik poisid ajama panid. Kes sõjaväkke läks, see enam tagasi ei tulnud. Tüd- 
rukutele aga passe, et ära sõita, ei antud. Varsti olen juba kolmkümmend 
aastat vana ja mind oleks lihtsalt oodanud igavene kolhoositöö ja vanatüd- 
rukupõlv. Nüüd küll riskisin, aga mul vedas, sain toreda mehe, raskest töö- 
rügamisest olen prii ja varsti sõidame Kolõmalt ära, et ennast kusagil pare- 
mas kohas sisse seada.” Tõepoolest, kui järele mõelda oli see igati arukas 
jutt. Ja oli tore, et Katja risk ennast õigustas. 

HAKKAME MEHED MINEMA 


Suvi hakkas mööduma ja kõik oli nagu ikka. Käisin aga tööl ja tegelesin iga- 
päevaste asjadega. Nii palju oli ehk uuemat, et vahel sai ka haltuurat teh- 
tud. Nimelt saime meie, buldooseripargi lukksepad oma puhkepäevad 
enam-vähem regulaarselt kätte. Seda ei saanud öelda aga buldooserijuhtide 
kohta, kellele kibedal tööajal tihti vabade päevade andmisest keelduti, öel- 
des, et küll te talvel puhkate. Ja nii nad vaesekesed pididki rügama. Aga 
inimene tahab ennast vahel ikka ka vabana tunda. Seepärast siis tuligi vahel 
mõni mees ja küsis, teades, et mul on puhkepäev tulekul, kas ma ei tahaks 
sel päeval ehk tema eest tööle minna. Selliseid ettepanekuid tehti ka teistele 
meestele, kellest teati, et nad buldooserit juhtida oskavad. Pargi vanemme- 
haanik sellele vastu ei olnud, sest ta teadis, et remondilukksepad hoiavad 
masinaid paremini kui buldooserijuhid ise. Ja nii siis juhtuski vahel, et läksin 
puhkepäeva asemel laagrist välja (vabakäiguvangina oli mul võimalus seda 
teha), ning töötasin mõne mehe asemel tema buldooseril. Miks ka mitte, 
sest ega see laagris “kudemine” ka kuigi mõnus ei olnud ja lisaks sellele, ega 
seda tasuta ei tulnud teha. Vastutasuks toodi mulle nii mõndagi, mida ma 
laagri poest osta ei oleks saanud. Nii ostis üks puhkepäeval Sussumanis käi- 
nud masinist mulle minu palvel toreda karvase kasuka ja teine talvemütsi, 
sest talv oli tulekul ja ei olnud teada, kaua siin veel kükitada tuleb. 


Talv hakkaski juba tulema. Maa külmetas ja lumigi oli juba platsis. Enne aga 
juhtus veel üks tore lugu, millest palju räägiti. Seekord oli lugu toimunud 
ühe enne ühendamist Bolševikule kuulunud buldooseripargi masinaga. Ni- 
melt sõitis üks buldooser mingil põhjusel ühest npuück-i osakonnast teise. 
Selleks kasutas ta üldiselt vähe sõidetud metsateed. Talvel külmunud turbale 
rajatud tee oli aga suvel tublisti sulanud ja pehmeks muutunud ning nii va- 
juski masin ühel kohal äkki sisse. Välja ta omal jõul enam ei saanud. Masi- 
nist laskis vee radiaatorist igaks juhuks välja ja läks abi otsima. Mõne päeva 
pärast (Kolõmal ei juhtunud midagi kohe) saadetigi teine buldooser esimest 
välja tõmbama. See oli aga vahepeal veel sügavamale vajunud ja teise bul- 
dooseri jõust enam ei piisanud. Mis siis ikka. Möödus vist veel nädal ja siis 
saadeti kolm buldooserit kohale. Vahepeal oli aga juba külm oma töö tei- 
nud ja esimene buldooser seisis paigal nagu maasse rammitud. Siis otsustati, 
et olgu, las maapind külmub veelgi, siis saadame brigaadi vange kohale, kes 

masina kangidega maa seest välja raiuvad. Mõeldud, tehtud. Väljaraiujad 
tuldki kohale, kuid siis tuli ühel tarkpeal mõte, et milleks me ilmaaegu vaeva 
näeme. Puurime buldooseri alla mõned augud ja kobestame siis külmunud 
turbakihi lõhkamisega. Kohale toodi puurija ja liikuv suruõhukompressor 
ning töö läks käima. Kui augud valmis, toodi kohale ka minöör, kuid see 
keeldus lõhkamisest, öeldes, et ta ei oska vajalikku laengute surust määrata. 
Buldooserite õhkulaskmist ei olevat talle õpetatud. Mis siis ikka. Kohale tuli 
puurimis-lõhkamistööde juhataja isiklikult, tegi oma tarkuse järgi arvestused, 
laadis augud ja kui siis pauk käis, sadas koos mullaga ka õhku lennanud bul- 
dooser alla, lagunedes kolmeks tükiks. Kuidas see asi kõrgemal pool ära 
klaariti, ei tea, kuid ilmselt asjad ilma suurema pahanduseta kuidagimoodi 
ikka ühele poole saadi. 


Septembri keskpaigast oli paar päeva möödunud, kui ühel ööl üks meie 
meestest, kes oli vist kusagil valves olnud, kus ta raadiot kuulata sai, suure 
kisaga sisse tormas, karjudes nii, et kõik üles ärkasid: “Amnestia!” Tõepoo- 
lest, hommikul rääkisid ka vabad, et Moskvas olevat üleüldine amnestia- 
seadlus välja kuulutatud. Kuid esialgu ei olnud veel täpselt teada, milles on 
asi ja keda see amnestia hõlmab. Kas on jälle nii, et mägi sünnitas hiire ning 
poliitilised jäävad, nagu see senini ikka oli olnud, pika ninaga. Esialgu piirdu- 
sid teadmised kuulujuttudega, kuid mõne päeva möödudes korraldati laagri 
klubis suur koosolek. Sellel koosolekul luges laagri ülem isiklikult ette NSVL 
Ülemnõukogu Presiidiumi poolt 17. septembril 1955 välja antud seadluse 
lisa nr. 3, millega amnesteeriti 1941—1945. aastatel Suure Isamaasõja 
perioodil okupantidega koos töötanud Nõukogude kodanikud. Kuulati vä- 
gagi tähelepanelikult, sest see seadlus puudutas ju väga paljusid. 


Peab ütlema, et meie laagris oli vägagi kirju minevikuga mehi, kes sellest 
seadlusest oma olukorrale kergendust lootsid. Näiteks minu narinaaber, 
kellega me tihti elu ja Nõukogude Liidu kui sellise üle vestlesime, oli rahvu- 
selt osseet ja õige omapärase saatusega mees. Nagu ta mulle rääkis, oli ta 
minust paar aastat vanemana just enne sõja algust jõudnud sõjakooli astuda. 
Kiirkorras tegi ta ohvitseride kursused läbi ja saadeti siis kohe rühmaülema- 
na rindele. Oma esimesest lahingust ta esialgu aga kaugemale ei jõudnudki. 
Nimelt sai ta mürsuplahvatusest tugevasti põrutada ja langes pooloimetuna 
sakslaste kätte vangi. Sõjavangilaagris tehti talle kui kaukaaslasele ettepanek 
astuda Kaukaasia Leegioni. Et ta lootis sel teel saada võimaluse uuesti puna- 
armee poole ülejooksmiseks, siis ta ka nõustus. Miinipildujate komando 
ülemana saadeti ta pärast väljaõpet siis Kaukaasia Leegioni koosseisus rinde- 
piirkonda, kus ta ilma paukugi sakslaste eest laskmata koos oma meeskon- 
naga kohe partisanide juurde üle jooksis. 

Ehkki teda seal alguses eriti ei usaldatud, õnnestus tal lahingute käigus siiski 
nii palju ennast näidata, et tema ohvitseriauaste taastati ja sõja lõpul teenis 
ta Nõukogude Armees juba vanemleitnandi ja rooduülemana. Pärast demo- 
biliseerimist läks ta kodukohta tagasi, võttis naise ja hakkas rahulikult elama. 
Paari aasta möödudes ta aga äkki arreteeriti. Süüdistuseks oli ohvitserina 
sõjavangi langemine ja teenistus Saksa armees. Tema jutu peale, et ta saks- 
laste poolt ju ei sõdinud ja kogu tema lahingutegevus oli suunatud nende 
vastu, vastati talle julgeolekus, et jah, nii see küll oli, aga sakslaste juures 
teenimine nõuab siiski karistust. Arvestades tema sõdimist Nõukogude Liidu 
kaitseks ei antud talle mitte 25 +5, nagu enamikule kunagi sõjavangi lange- 
nud meestest, vaid ainult 10 aastat ja neid ta siis Kolõmal ära istuski. Ja 
selliseid nõukogude poolel võidelnud, kuid pärast süüdimõistetud mehi ei 
olnud vähe. 


Nüüd olid asjad siis lõpuks selgeks saanud, vähemalt üldjoontes. Tundus 
aga, et kõrgel ülemusel oli seda seadlust ette lugedes vist nutumaik suus. 
Vähemalt näoilme lasi seda aimata. Laagri juhtkonna kõige hullemad kartu- 
sed olid täitunud. Tähendas see seadlus ju paljude laagrite puhul kas nende 
likvideerimist või tunduvat vähendamist ja sellega seoses ilmselt ka massilist 
laagrite administratsiooni kuuluvate isikute vallandamist. Mure tekkis ka 
npuück-i pärast. Ilma erilise matemaatikata võis öelda, et selle seadluse 
alusel vabaneb enamik meestest, kes töötasid sellistel oskust nõudvatel ame- 
tikohtadel nagu buldooserijuhid, kaevanduste skreeperistid, puurijad, me- 
haanika-, elektritsehhi ja buldooseripargi lukksepad jne. Ühesõnaga — 
npuück-i ähvardas sõna otseses mõttes oskustöölistest ilmajäämine. Kuulus 
ju enamik kriminaalvange niinimetatud “šobla-jobla” hulka, kellega vähegi 
oskust ja vastutustunnet nõudvatel töödel õieti mitte midagi peale hakata ei 
olnud. Kõik asjalikumad ametikohad olid poliitvangide käes. Ette rutates 
võib — siinkohal märkida, et tegelikult vabaneski —70% — vangidest- 
buldooserijuhtidest, umbes sama palju puurijatest ja -skreeperistidest ning 
meie buldooseripargi lukkseppadest jäi järele ainult neli meest. 


Kuid amnestiaseadluse väljakuulutamine ei tähendanud veel, et võid kohe 
homme oma kolud kokku pakkida ja sammud kodu poole seada. Nii kähku 
need asjad ka ei käinud. Ainult kinnipanemine käis Nõukogude Liidus kiires- 
ti, lahtilaskmisega oli tublisti rohkem tegemist. Nagu meile teada anti, vaa- 
tab mingisugune kõrge komisjon või sõjatribunal meie kõikide toimikud 
enne üle ja alles nemad otsustavad, kes ikka saab vabaks ja kes ei. Nii et 
järjekordselt — varuge kannatust. Mis siis ikka, eks ootame ära. Nagu ees- 
pool juba öeldud, olevat rebanegi kunagi ütelnud, kui tal parasjagu nahka 
nüliti, et iga jamps lõpeb kord. 

Päevad läksid. Vabadelt tuli laagrisse kuuldus, et npuück-i ülem olevat isik- 
likult Magadanis suuri saksu veenmas käinud, et nad seda toimikute läbivaa- 
tamist nii pikalt kui võimalik venitaksid. Ta käigu ilmne mõte seisnes selles, 
et kui vabastamisega nii kaua viivitada, kuni navigatsioonihooaeg lõpeb, siis 
on kahtlemata küllaltki suur osa vabastatuid, kellel lennukisõiduks raha puu- 
dub, lihtsalt sunnitud veel üheks talveks npuücr-i tööle jääma. Tagasi olevat 
ta aga tulnud “saba sorus”. Talle olevat vastatud, et laagri ja npuücr-i juht- 
konnal oli küllalt aega olnud, et Kolõmale jäämine ja perekondade väljakut- 
sumine meestele meelepäraseks teha. Kui see töö on tegemata, siis süüdis- 
tagu vaid iseennast. 


Siis hakkasid esimesed vabastamisotsused tulema. Iga päev ikka mõned me- 
hed. See tõstis ootusärevuse suureks — kes on järgmised. Mehaanikatsehhi 
ülem olevat sellise tilgutamise kohta kord vihaga ütelnud, et oleks õigem 
olnud kohe vabakssaajate nimekiri avaldada. Siis oleks need, kes vabaks 
saavad, rahulikult laagris istunud ja oma vabastamist oodanud, teised aga 
jälle ilusasti tööle hakanud. Nüüd aga tuiavad kõik nagu purjus kanad ringi 
ja keegi ei tee mitte midagi. Eks tal muidugi õigus oli, sest töötegemine oli 
nüüd neile, kel mingisugunegi vabanemislootus oli, tõepoolest kõrvaliseks 
asjaks muutunud. 


Vabastamised jätkusid. Esialgu olid kõik meie laagrist vabastatud mehed 
olnud need, kes töötasid erilisi oskusi mittenõudvatel ametikohtadel, s.t. 
labidamehed. Spetsialistidest ei olnud veel mitte kedagi vabastatud. Levisid 
uued kuuldused, et npuück-i ülem olevat siiski nii palju saavutanud, et 
meeste toimikud võetakse läbivaatamiseks ette sellises järjekorras, et mida 
vajalikum mees, seda hiljem tema asja arutatakse. Kas see tõsi oli või mitte, 
ei oska öelda, kuid esialgu paistis asi küll niimoodi olevat. 


Möödus september ja oktoobergi hakkas juba läbi saama. Siis ühel ilusal 
päeval, päris oktoobri lõpus sain väljakutse eriosakonda. Seal siis loeti mulle 
pidulikult ette, et ka minu toimik on läbi vaadatud ja mind juba eespool 
nimetatud seadluse punkti 3 alusel (käsitles Saksa sõjaväes teenimist) vabas- 
tatud koos karistuse mahavõtmisega (co cHamuem cyõumocmu) ja mul 
tuleb valmis olla lähematel päevadel meile lähimasse asulasse Neksikani 
sõitmiseks. Seal asus nimelt lähim miilitsajaoskond, kellel oli õigus nõukogu- 
de kodaniku passi välja anda. Lõpuks ometi! Saatsin kohe ka telegrammi 
koju, et hakkan varsti sõitma, aga millal just täpselt kohale jõuan esialgu 
veel ei tea. 


Eksituste vältimiseks pean siinkohal otstarbekaks nendele selle loo lugejatele, 
kes nõukogude korda küllaldaselt ei tunne, lühidalt ka selle selgitamist, et 
termin “karistuse mahavõtmine” ei tähendanud mitte rehabiliteerimist. 

Kaugel sellest. Karistuse mahavõtmine tähendas lihtsalt seda, et selleks kor- 
raks aitab, mitte aga, et tegu oleks olnud ülekohtuse või õigusvastase rep- 
resseerimisega. Ühesõnaga — kõik, mis sinuga tehti, oli õige, nüüd aga an- 
name sulle su kuriteod andeks ja loeme sind edaspidi mittekaristatud isikuks. 
Mitte mingit vabandamist või kahjude korvamist, mida rehabiliteerimine 
ette näeb, sellega ei kaasnenud (isegi rehabiliteerimise korral püüti Nõuko- 
gude Liidus tehtut võimalikult vähe korvata). 


Nende mõningate päevade jooksul, mis mu tegeliku vabastamiseni jäid, 
püüdsid nii npuück-i peamehaanik kui ka buldooseripargi vanemmehaanik 
mulle auku pähe rääkida, et ma ära ei sõidaks, vaid lepingu alusel edasi 
tööle jääks. Jutt oli selline, et mis sa ikka ära sõidad. Ega sul mandril ju 
mitte kusagil sellist palka ei hakata maksma, nagu sa siin saaksid (selles oli 
neil muidugi õigus). Õppimise saaksid ka siin, Üleliidulises Kaugõppe Polü- 
tehnilises Instituudis ära lõpetada ja ka su naine on ju nõus siia sõitma (se- 
da, et Juta pidas plaani Kolõmale sõitmiseks oli vanemmehaanik meie oma- 
vahelistest varasematest jutuajamistest teada saanud). Nii et mõtle järele ja 
jää aga siia. Kuid mul oli Kolõmast ja kogu sellest vene värgist juba nii kõri- 
ni, et saatsin kõik need ettepanekud otsejoones kus kurat. /]puück-i pea- 
mehaaniku auks peab aga ütlema, et kui ta lõpuks aru sai, et ma Kolõmale 
ikka ei jää, kirjutas ta omal algatusel mulle tõendi, kus märkis, et olen bul- 
dooseripargis remondilukksepana töötanud ja ennast igati heast küljest näi- 
danud. Seda tõendit mulle kätte andes ütles ta, et olgu siis nii, et sa lähed, 
aga võib-olla läheb sul sellist tõendit kusagil siiski vaja. Ei tea ju, kuidas sind 
Eestis vastu võetakse ja kus sa tööd saad. 


Nüüd ma ei mäleta enam, millal mulle passipildid tehti, kuid kui mind 4. 
novembril välja kutsuti ja öeldi, et läheb sõiduks, siis olid pildid igatahes 
juba tehtud, sest kaks päeva varem anti mulle laagris välja pildiga tõend, mis 
kinnitas, et mina olen mina ja et mind on laagrist sel ja sel põhjusel vabasta- 
tud. Laagri eriosakonna ülem rõhutas veel, et seda tõendit ei tohi mitte 
mingil juhul ära kaotada, sest seda ei asendata, selle tõendi alusel antakse 
välja pass ja ka edaspidi ei ole ilma selle tõendita minusugusel mehel vaba- 
duses mitte midagi teha. Ta kinnitas, et seda tõendit nõutakse koos passiga 
nii sissekirjutuse kui ka muude asjaajamiste puhul (elu näitas, et tal oli õi- 
gus). 


Neksikani sõitsime npuücrk-i autoga. Minusuguseid mehi oli veel teisigi. Sõit 
möödus kiiresti, sest vahemaa oli umbes 14 km. Neksikanis läks aga tubli 
pool päeva, enne kui kõik korda sai. Siis olin Nõukogude passi omanik. 
Passis oli märgitud, millise tõendi alusel see oli välja antud ja nii oli teadjale 
inimesele kohe selge, kellega on tegu. Kogesin seda hiljem, juba Eestis olles 
õige mitugi korda, kui kohe minu passi vaatamisel mult sellele lisaks ka laag- 

ris välja antud tõendit nõuti (sellele märgiti Eestis näiteks isegi mulle sõja- 
komissariaadi poolt välja antud sõjaväepileti number). Tavalise passi puhul 
ju näiteks sünnitunnistust lisaks ei nõutud. 


Kui asjad korras, sõitsime tagasi laagrisse, kus mulle ka teekonna- ja muud 
mu arvel olnud rahad välja maksti. Kõik summad märgiti ka väljaantud 
tõendile. Nüüd siis oleks võinud minna sõiduks, aga veel ei läinud. Läksin 
oma vabadele sõpradele jumalagajätuks külla ja need soovitasid üsna õigesti, 
et kuhu sa tormad. Kohe, kohe on ju Oktoobripühad, kõik on nagunii juua 
täis ja on selge, et ega sa Magadanis neil päevil oma asju ajada ei saa. Istud 
lihtsalt kurat teab kus ja valvad oma raha ning varanatukest. Üksinda ei saa 
sa ju silmagi õieti kinni panna, sest oht paljaksvarastatud saada on ülisuur. 
Pärast pühi pidi aga veel üks mees Eesti-teekonna ette võtma ja kahekesi on 
igal juhul julgem teele asuda. 

Olen jälle Nõukogude passi omanik. 


Mõtlesin asja üle järele ja jõudsin otsusele, et meestel on õigus. Kuid laagris 
ma siiski edasi elada ei saanud. Nimelt kutsus laagri režiimiülem mind enda 
juurde ja teatas, et mul tuleb lahkuda. Senini olid mehed kuni ärasõiduni 
laagris elada saanud, kuid nüüd olevat lugu nii, et pühade ajaks laagrist väl- 
japääsemine vangidele suletakse. Mind kui vaba meest nad aga kinni pidada 
ei saa ja kes ütleb, et ma oma seisundit kurjasti ei kasuta ega hakka vangide- 
le väljast viina laagrisse tooma. Ei, minusugusest mehest tuleb lahti saada. 
Nõustusin, et tal on õigus, võtsin oma vineerkohvri, mille juba tükk aega 
tagasi olin teha lasknud, koos asjadega, lisaks veel paki raamatutega ning 
astusin vabade külla, kus mehed mind kohe hurraaga vastu võtsid ja peavar- 
ju pakkusid. Kelle juures ma peatusin, seda enam ei mäleta, sest peaaegu 
kõikide vabade eestlaste juures sai viibitud. Ka nemad ootasid luba kojusõi- 
duks. 


Kõige selle hea juures tegi mulle muret ainult üks asi. Nimelt — milliseks 
pööravad ilmad? Novembris võis vabalt juba üle —50°C külma tulla. Kolõ- 
mal oli lugu aga nii, et külm tegi suuri takistusi ka autosõidule. Magadani oli 
aga üle 600 km. Meie npuück-is oli mitu korda juhtunud, et Magadanist 
kohalesaabunud, suurte külmadega teel olnud autod jõudsid pärale praktili- 
selt ilma kummideta. Need olid külmaga nii kõvaks ja hapraks muutunud, et 
neil tükid sõites sõna tõsises mõttes küljest ära pudenesid. Seetõttu oli Ko- 

lõmal talvine autosõit üsnagi tõsine tegevus. Kõikides autodes olid talvel 
raudahjud, mille tossavad korstnad juhikabiini katusest välja ulatusid ja sõita 
lubati ainult kahe mehega, sest oli pikki vahemaid, kus inimasulaid üldse ei 
olnud. Üksinda avariisse või muidu hätta sattudes oleks asi ikka väga kurb 
olnud. Seega siis, liiga külma ilma puhul võidi buss ajutiselt ka käigust ära 
jätta ja kükita siis kusagil ning oota seda ilmade paranemist. Kuid loota tuli 
kõige paremat. 


Pühad möödusid lennates. Pärast pühi asusimegi siis teele. Mu reisikaasla- 
seks oli Eestist pärit venelane, ka poliitiline Nikolai (perekonnanime on aeg 
juba mälust kustutanud), igati mõnus vend, kes valdas täiesti vabalt eesti 
keelt. Kuidas me Sussumani jõudsime, enam ei mäleta. Küllap me mingi 
autoga ikka sõitsime. Sealt ostsime pileti autobussile ja selles veetsime ligi 
kaks ööpäeva (kas me mingeid pikemaid vahepeatusi ka tegime, ei mäleta). 
Bussi keskel oli küdev raudahi, mis ümberolijaid kõrvetama kippus, kauge- 
mal olijad aga külma jättis. Seetõttu ei istutud mitte kindlatel kohtadel, vaid 
toimus pidev kohavahetus. Oli üks lõputu loksumine, sest buss oli vana, ära 
aetud vedrudega ja Kolõma teed, eriti talvetingimustes, olid nagu nad olid. 
Buss kiikus nagu laevuke tuulisel merel, aknad olid jäätumise tõttu läbinäh- 
tamatud ja meestele kippus vägisi merehaigus kallale. 


Võttis aega mis võttis, aga Magadani me lõpuks jõudsime. Peatuspaiga sai- 
me vabastatud vangide jaoks spetsiaalselt kohaldatud endisse laagrisse. Kuid 
seal veetsime vist, kui mu mälu mind ei peta, ainult ühe öö. Siis õnnestus 
lennukipilet saada. Lennukiks oli Nõukogude Liidus litsentsi alusel ehitatud, 
laialt tuntud Li-2 (DC-3), mis lendas marsruudil Magadan — Habarovsk, 
vahemaandumisega Amuuri äärses Nikolajevskis. Mina oleksin oma rahalise 
seisu poolest võinud lennukipileti ka kohe Eestini välja osta, aga ehkki koju- 
igatsus oli suur, ei pidanud ma oma vähemate võimalustega kaaslase üksinda 
jätmist siiski õigeks teoks, ja nii otsustasime siis, et reisime ikka koos ja Ha- 
barovskist sõidame edasi rongiga. Vaatame nüüd vabade meestena veel 
kord suurt Siberit, millest me sinna sõites ju õiget aimdust ei saanud. 


Algul läks kõik üsnagi ilusti. Lend oli mugav, kuid siis teatati, et mandril on 
torm ja kõik rannikuäärsed lennuväljad maandumiseks suletud. Vaba on 
veel vaid Põhja-Sahhalinil asuva väikese linnakese Oha juures paiknev lennu- 
väli, nii et siirdume sinna. Ühesõnaga, avanes võimalus ka Sahhalini vaata- 
miseks. Sellest kujunes meeldejääv elamus. Kui me maandusime, oli tormi- 
tuul juba sinnagi jõudnud ja tuisk hakkas tasapisi lund keerutama. Kuid esi- 
algu veel suurt häda ei olnud. Maha saime ilusti. Häda seisnes selles, et 
peale meie maandus sinna veel seitse või kaheksa samasugust teel olnud 
lennukit ning tuisk tugevnes kiiresti, nii et maandumistingimused halvenesid 
pidevalt. Lisaks sellele oli Oha lennuväli väike, n.-ö. külalennuväli, millel 

igasugune varustus lennukite maandamiseks rasketes ilmastikutingimustes 
puudus. Isegi korralikku maandumisraja valgustust ei olnud. Ka reisijate 
vastuvõtuks ei olnud õieti mitte midagi. Kogu lennujaama hoonestuse moo- 
dustas üks pisike, kahetoaline reisijatehoone, millest ühe toa võttis enda alla 
lennuvälja ülema ruum (selles oli ka raadioaparatuur), nii et reisijatele jäi 
ainult teine tuba. Kui viimane lennuk maanduma tuli, seisin ma raadioruumi 
lahtise ukse juures ja kuulsin kõik, mis räägiti. Pakkus see ju mulle, kui endi- 
sele lendurile huvi. Lennuk tegi õige mitu maandumiskatset, kuid startis iga 
kord läbi, sest piloot teatas, et ta ei näe maapinda (raja äärde oli pandud 
ainult paar panni, milles põleva kütuse suitsevast leegist ilmselt ei piisanud). 
Juba pimenes ja tuules tuiskav lumi tegi kõrguse hindamise tõepoolest väga 
raskeks. Siis küsis piloot luba lähedalasuvale sõjaväelennuväljale maandumi- 
seks, kus pidi korralik rajavalgustus olema. Luba ei antud. Lennuk tiirutas ja 
tiirutas ja siis teatas piloot, et no nii, nüüd on tal veel ainult veerand tunniks 
kütust ja siis tuleb ta igal juhul maha, ainult et kuidas ... Siis anti lõpuks 
sõjaväelennuväljale maandumiseks luba, kuid kohe pärast maandumist toodi 
reisijad autoga meie juurde. 


Reisijatele mõeldud ruum oli nüüd puupüsti inimesi täis, nii et isegi seismi- 
sega oli tegemist, rääkimata istumisest. Mingist mõistlikust ööbimisest ei 
maksnud rääkidagi. Ja siis tegi lennuvälja ülem ainuõige otsuse. Ta helistas 
kohaliku restorani direktorile ja leppis sellega kokku, et restoran jääb kogu 
ööks avatuks. Kõik mehed pandi bussidele (ma ei mäleta, kas busse oli roh- 
kem kui üks, või tegi see üks mitu reisi) ning viidi kõrtsi, naised aga võisid 
põrandale kuidagimoodi pikali heita (ei olnud põhjust neid kadestada). 
Pummeldasime kõrtsis kuni hommikuni, nii et ma võin igaühele täie tõsidu- 
sega kinnitada, et olen Sahhalinil viina viskamas käinud. Tundus, et ka res- 
torani personal jäi asjaga rahule, sest nad said arvatavasti oma suurima lä- 
bimüügi sel aastal. Hommikul toodi meid aga tagasi lennuväljale, laeti len- 
nukitele ja reis jätkus. Edasisest lennust ei tea ma suurt midagi, sest vaevalt 
sai lennuk startida, kui valdav osa reisijatest hakkas norskama. 


Habarovskis, kuhu vist umbes nelja tunni pärast jõudsime, sõitsime kohe 
raudteejaama, et hankida piletid esimesele Moskvasse minevale rongile. Tol 
ajal piletitega nii suuri raskusi nagu mõned aastad hiljem vist veel ei olnud, 
vähemalt Kaug-Idas mitte, sest ma ei mäleta, et meil mingeid erilisi prob- 
leeme selles küsimuses oleks tekkinud. Küll aga saime endale reisikaaslase. 
Juba Magadani lennujaamas oli üks naisterahvas meie ligidale hoidnud. 
Nüüd, Habarovski raudteejaamas kohtusime uuesti, ent selle, kuidas meil 
just jutt algas, on aastad mälust pühkinud. Oli kuidas oli, kuid lugu lõppes 
sellega, et otsustasime Moskvani koos sõita. Seltsis segasem. Nagu hiljem 
tee peal räägitud juttudest selgus, oli ka see naine laagrist vabanenud vang, 

kes nüüd koju, kui ma õigesti mäletan, siis vist Nikolajevskisse sõitis. Elukut- 
selt oli ta arst, kelle ta oma mees oli armukadedusest spionaažiparagrahviga 
istuma pannud. Nimelt olid tal mingi välismaa ajakirjanikuga suhted tekki- 
nud ja mees läks südametäiega “organitesse” ning kaebas, et naine on 
spiooniks värvatud. Tol ajal oli sellisest süüdistusest istuma-panemiseks roh- 
kem kui küllalt. Ja nii ta oma aastakesed siis saigi. Meie ligi oli ta hoidnud 
aga sellepärast, et kuuldes meid omavahel eesti keelt kõnelemas taipas ta, et 
oleme Baltiriikidest, seega mehed, kelle läheduses ja seltskonnas viibimist ta 
pidas julgemaks, kui venelaste hulgast reisikaaslaste otsimist. Kahjuks on 
aastad aga me reisikaaslase nime mu mälust kustutanud, nii et nimetan teda 
tinglikult siis Tanjaks. 


Nii siis alustasime teekonda kolmekesi. Kuidas ta oma pileti meie vagunisse 
vahetas, ka selle on aeg mälust pühkinud, kuid see polegi tähtis. Naised 
suudavad nii mõndagi. Lihtsalt, seal ta oli ja kõik. Kui kaua meil Habarovs- 
kis aega läks, enne kui rong liikuma hakkas, seegi on juba ununenud. Kuid 
ilmselt oli ooteaeg tundides, mitte päevades, sest mingit ööbimist Haba- 
rovskis minu mäletamist mööda küll ei olnud. 


Sõit piki Siberi raudteed oli omaette elamus, mis kestis umbes nädal aega. 
Maastik, eriti Baikali ümbruses oli fantastiliselt kena. Kogu vaguni rahvas sai 
omavahel tuttavaks, kõik hüüdsid üksteist “Vasjadeks” ja “Koljadeks” ning 
tagusid kaarte või lobisesid niisama. Ehkki tegemist oli, vähemalt nime poo- 
lest, kiirrongiga, tegi see kõikides suuremates linnades, millest raudtee läbi 
läks 1—2-tunniseid peatusi, nii et nende jooksul oli aega nii jaamarestoranis 
kui ka linnas käimiseks. See oli veel aeg, kus kõikides suuremates Siberi jaa- 
mades leidus igasugust rahvast, kes kõiksugu söödavat kraami müüsid ja 
seda suhteliselt odavalt. Peab ütlema, et ega söömisega küll probleeme ei 
tekkinud. Ka rongis oli restoranvagun ja lisaks sellele käisid vagunites veel 
toidupakkujad oma kärudega ringi. Üks neist, vanem muhe mees jäi eriti 
meelde. Kui ta esimest korda meie juurde tuli ja kohe maha istus, ei pakku- 
nud ta alguses mitte midagi, vaid hakkas rääkima, kui tähtis on pikal reisil 
korralik toitumine. Edasi viis ta vestluse sellele, kuidas ühte õiget boršši ikka 
valmistatakse ja kui meil kõikidel nagu Pavlovi koertel seda ette kujutades 
sülg juba voolas, siis ütles ta nagu muu seas, et ah jah, mul parasjagu ongi 
mõned portsud boršši kaasas. Kas keegi ehk tahab? Muidugi tahtsime me 
kõik. Mu reisikaaslased, Nikolai ja Tanja olid väga toredad inimesed. Tanja 
ei püüdnud kaugeltki meie kulul elada, nagu algul võis ehk karta, vaid tasus 
oma osa eest ise. 


Tanjalt kuulsime huvitavaid seiku elust naistelaagrites. Ta oli seal arstina 
töötanud ja üsnagi palju näinud. Otsustades tema juttude põhjal, muutusid 
naised laagris palju jõhkramateks ja ropumateks kui mehed. Ilmselt mõjus 

neile järsk ja toores kodusest miljööst, perekonna ja laste juurest väljarebi- 
mine palju rängemini kui meestele. Viimased olid enamasti ju sõduri- ning 
rindeelu läbi teinud ja seega paljugagi harjunud. Ehkki ka naised olid sõja 
ajal igasugust “välku” näinud, oli nendest suurema osa elu esmajoones siiski 
kodu ja lastega seotud olnud ja kõigest sellest ilmajäämine mõjus nende 
psüühikale ilmselt rängalt. Nagu Tanja rääkis, oli suureks probleemiks olnud 
ka meeste puudus. Sellepärast oli üksikute meeste (näiteks mitmesuguste 
remonditööliste jne.) naistelaagrisse sattumine isegi eluohtlik olnud, sest oli 
küllalt juhuseid, kus loomastunud naised sellised mehed lihtsalt niimoodi ära 
vägistasid, et nad pärast arstiabi otsima pidid. 


Mingil ajal, ei tea mis põhjusel läks rong graafikust välja ja nüüd kehtis sõi- 
duplaan meie jaoks veel ainult kuupäevade osas. Tundide ja minutitega oli 
lugu nagu ta oli. Jaamades peatumistel tuli lihtsalt hoolega tähele panna, 
mida peatuse kohta teatati, et mitte rongist maha jääda. Nii me siis loksu- 
simegi Moskva poole. Päeval polnud elul viga, kogu aeg võis midagi uut ja 
huvitavat näha, aga öösiti, kui ma oma koikus lebasin ja ei maganud, kerkis 
suur koduigatsus jälle hinge. Sõidaks see rong ometi kiiremini! 


Päev enne Moskvasse jõudmist teatas vagunisaatja, et kohe saabub piletite 
broneerija. Tol ajal kehtis selline kord, et Moskvasse saabuvates kiirrongides 
müüdi ja broneeriti transiitreisijatele juba tee peal pileteid edasisõitvatele 
rongidele, et Moskvat reisijatega mitte ummistada. Nii ka antud juhul. Pile- 
tibroneerijaga rääkides selgus aga, et kiirrong Tallinna väljub alles järgmise 
päeva õhtul pärast meie saabumist. Tol ajal käis Moskva-Tallinna rong ni- 
melt ülepäeviti. Seega tuleb meil siis üle ööpäeva Moskvas mööda saata. 
Lahke broneerija teadis aga rääkida, et Tallinna-Moskva vahet pidi käima ka 
mingi “piimarong”, mis väljub iga päev. Kuid et see pole kiirrong, siis tema 
sellele rongile pileteid ei broneeri. Mõtlesime ja otsustasime riskida. Jätsime 
piletid broneerimata, lootuses “piimarongiga” edasi sõita. 


Moskvasse saabudes jätsime Tanjaga jumalaga ja suundusime Nikolaiga eda- 
sisõiduvõimalusi uurima. Nüüd aga selgus meie üllatuseks, et piletibroneeri- 
ja oli meile lihtsalt pada ajanud. Mitte mingit teist rongi ei käi ja hommeõh- 
tusele kiirrongile ka enam pileteid ei ole. Nii et nüüd tuleks meil siis isegi 
mitu päeva siin passida. Sülitasime mis me sülitasime, aga teha polnud enam 
midagi. Kuid jonni me ka ei jätnud. Hakkasime vaatama edasisõiduvõima- 
lust Leningradi. Ka sellega olid lood kehvad. Siis aga selgus äkki, et kohe, 
kohe väljub mingi linnalähedane rong Bologojesse. Lootuses, et ehk annab 
seal midagi kombineerida, ronisime rongile ja sõit läks jälle lahti. Bologojes 
selguski, et sealt saab rongiga üsna hästi Pihkvasse. Pihkvasse jõudes õnnes- 
tus piletid Pihkva—Tallinna rongile hankida ja nii saabusimegi 1955. aasta 

27. novembri hommikul Tallinna. See oli isegi varem, kui me kiirrongiga 
sõites oleksime saabunud. 


Balti jaamas ütlesime Nikolaiga teineteisele hüvasti ja hakkasime kodu poole 
liikuma. Tema sõitis, kui ma õieti mäletan, vist Nõmmele, mina aga avasta- 
sin oma üllatuseks, et nüüd käib tramm Balti jaamast Tartu maanteele. See 
sobis mulle. Tõsi, mu teinepool oli mulle sellest küll kirjutanud, et ta nüüd 
trammiga tööle sõidab, aga see oli mul kuidagi kahe silma vahele jäänud. 
Oli pühapäeva hommik ja seetõttu oli mu pere alles voodis, kui uksekella 
andsin. Sel kellaajal ei teatud mind ju kusagilt oodata. Üllatus oli igatahes 
suur. Olid nad ju juba tõsiselt muretsema hakanud, et kuhu ma küll jäin. 
Teatasin, et tulen ja kadusin siis ära. Nüüd aga oli kõik jälle hästi. 


Suur seiklus oli lõppenud. See kestis üle viie aasta. Nüüd tuli vaadata, kui- 
das jälle enam-vähem normaalselt elama hakata. Kuid et see on juba uus 
jutt, siis sellega ma siinkohal oma jutustuse ka lõpetan. 

EPILOOG 


Olin jälle kodus ja tundus, et kõik on sedakorda korras. Abikaasa oli mind 
oodanud ja me uuesti alanud kooselu laabus. Kuid märk, et olin vaatamata 
karistuse kustutamisele nõukogude võimule võõras, oli küljes. See andis 
ennast paljudes küsimustes aeg-ajalt ikka ja jälle tunda. Kuid seda ei saanud 
tunda mitte ainult mina. Vist kõik mu saatusekaaslased võivad lõputult lu- 
gusid rääkida selle kohta, milliseid “kive” nõukogude võim meiesuguste 
meeste teele kuhjas. 


Kõige esimene “üllatus” tuli vist paar nädalat pärast mu saabumist. Nimelt 
saabus mu teisepoole nimele kiri, mis ta kahvatama pani ja käed värisema 
võttis. Minu küsimusele, milles asi pihtis ta, et oli ilma minuga kooskõlasta- 
mata, kui mu vabastamine viibis, vist kusagile prokuratuuri kirjutanud ja 
palunud asja kiirendamiseks mu süüasja uut läbivaatamist. Nüüd siis tuli 
vastus, et süüasi on läbi vaadatud ja leitud, et süüd pehmendavaid asjaolusid 
ei ole. Ühesõnaga — las istub edasi. Milline asutus just täpselt vastas ja kelle 
allkiri selle vastuse all oli, ei saa ma praegu kahjuks enam kindlaks teha, sest 
mu teinepool hävitas selle kirja kui õnnetusetooja lihtsalt ära. Nüüd kartis ta 
tõsiselt, et mind tänu tema kirjale uuesti ära viiakse. Möödus ligemale aasta, 
enne kui ta rahunes ja öösiti enam hirmuunenägusid mu uuest äraviimisest 
ei näinud. 


Ehkki mul õnnestus ennast üles töötada ja ka kõrgkool lõpetada, kerkis aeg- 
ajalt, nagu eespool juba märgitud, ikka ja jälle üles küsimus mu minevikust. 
Ja seda isegi õige kõrgel tasandil. Parimaks näiteks on siin H. Sabbo 
raamatus” toodud Riikliku Julgeolekukomitee esimehe 12. mai 1970. a. 
kiri NSVL Kompartei Keskkomiteele, milles räägitakse vajadusest rangemalt 
valida kesk- ja kõrgemate õppeasutuste õppejõudude koosseisu. Selles kirjas 
figureerib ebasobivate isikute nimekirjas ka minu nimi. Muigama paneb aga 
see, et samal aastal anti mulle põlevkivienergeetikaalaste tööde eest Nõuko- 
gude Eesti preemia. Kuid see selleks. Mu lõplik rehabiliteerimine toimus 
alles siis, kui Nõukogude Liit oli juba oma lagunemise äärel, nimelt 1991. 
aasta aprillis, mil ENSV Ülemkohus vastava otsuse tegi. 


*X) Hilda Sabbo. Võimatu vaikida. Il köide. Tallinn 1996 

CekpeTHo 


LleHdTpanbHbli komuTeT KIICC 

Oõwmä oTaen 

KoMHTeT FocyaapcTseHHo GesonacHOCTH 
npu Cosere Mmnuncrpos CCCP 

12 maa 1970 1. 

r.Mocksa 


UK KIICC 


Ilo HMEIOLIHMCS B KOMHTETE TOCy1APCTBEHHO ÕEJONACHOCTH NAHHBIM HA TIEHATOrHUECKOH 
paõoTe B HEKOTOPBIX BbICLIHX M CPCIHHX YUCÕHBIX 3ABEEHHAX CTPAHBI HCNO/IBIVIOTCA MLA, B 
IIPOLULIOM PerIpeccHpOBAHHBIE 3a AHTHCOBETCKYIO HEATEJILHOCTb, CKOMIIPOMETHPOBABIIHE CeÕH 
COTPYIHHYECTBOM C THTAICPOBIIAMH, TIOMOTABIIIME HAIMOHAJNHCTHUECKOMYV IOUOBIO H T.1. OT- 
AEJBHBIC H3 HHX H CeHUAC NPOHONKAIOT OCTABATLCH HA NOJMTMACCKH BPCIHBIX NOIMUHAX H 
OKASBIBAIOT OTDHUATEJILHOC BIHAHHE HA YUAUIVIOCA H CTYHEHHECKVIO MOJONEKb. 

3ascayrowwni kadenpoi 3oooruu TapTycKoro yHHBepcHTera JIy/ib B IEPpHOI HEMELKOH 
OKKYIIALIMH UHTA KYPc pacoBoh TeopuH B TawikHckolt nonmuefceKol LIKOJE, Ipodyeccop Me- 
AMLUHHBI 3TOTO XC YHHBCpcuTeTa Ksipre B 1941 FOy B COCTaBE IOBCTAHHJECKOFO OTpaua YIACT- 
BOBAT B ÕOAX IIPOTHB vacrei CoBeTcKoli ÄPMHH, 3ATEM 3ABEJOBA ÕOJbHHUEH JUI HEHOB BO- 
eHHO-allincrcko opraHnaalmu “OmMakaiürce”. Ilperozasarerb TAAIMHCKOrO NONHTEXHHUC- 
CKOTO HHCTHTYTa Appo HOÕPOBO/BHO CYXHI B (PAIHCTCKOH aPMHH JAETIHKOM, HATPAKACH 
2Kerle3HBIM KPECTOM, CTaplliMÄ IIPENONABATE/Ib TOTO XC HHCTHTYTA Ba3AHOB CIYKH V HEMIICB B 
HOJIHUEÄCKOM ÕaTAIBOHE. 

IIpHBEHEHHBIE B 3AITHCKE (PAKTbI CTAIM MIBECTHEI B XOJE NOBCEIHEBHOÄ ONEPATHBHOH ACA- 
TCIIBHOCTH OpraHoB KTB H HC SBISIOTCSI NOIJTOMY PE3Y/ILTATOM CHELMAJIBHOTO H3Y4UeHHH. C 
YIETOM HIIIOXKEHHOTO, TIPEACTABIIAETCA LEJIECOOÕPAJHBIM OÕPaTHTb BHHMaHne MMHHCTCpcTBa 
BBICIIETO H CPEHETO CNELMAJEHOTO OõpasoBsanna CCCP Ha HEOÕXONHMOCTB ÕOJIEE CTPOFOFO 
OTÕOPA IIPENOLABATEJILCKOFO COCTABA B BBICLIHX H CPEHHX YUCÕHBIX 3JABENEHHAKX. 


IIPEHCEHATEJIb KOMHTETA [FOCBEJZOIIACHOCTH 
AHJAPOTIOB 


Midagi ei ole unustatud. H. Sabbo raamatus ilmunud koopia Andropovi kirjast 
partei keskkomiteele. 

EESTI NSV BEPXOBHbI CYJL 


Ad 
ÜLEMKOHUS 124 ICTOHCKOR CCP 
200104 — Tallinn 200104 Taara 


Pärnu mnt. Tel, 44-29:31 Flnpuyekoe mocce, 7 Tea, 44:29-31 
4 200007 Tallinn 

AA: 04.91.82. M 1172470 Videviku 16-28 

Telg/Bau- 1 .5E te "MEE “ Lp.Hendrik Arro 


REHABILITEERIMISTÕEND 


| Eesti NSV Ülemnõukogu Presiidiumi 19. veebruari 1990. a. seadluse «Kohtuväliselt 


2 represseeritud ja alusetult süüdimõistetud isikute rehabiliteerimisest» $1 p.2 
aluse: = A RR 0, Hendrik Heinrichi p, 


sünd. 1925.a. 
sünnikoht Tallinn =%ö 
elas vahi alla võtmise ajal , Tallinnas 


võeti vahi alla 07.10.1950.8. 
mõisteti süüdi 16.12.1950 12.1 »8. Eesti NSW Sisevägede — 


Sõjatribunali poolt VNFSV KrK $ 58=1"a" 
järgi ja 


karistati — x Kehekümne viie (25) aasta vabadusekaotusega — 7, 
Õiguste äravõtmisega viieks (5) aastaks 


vara konfiskeerimisega 
toimiku andmeil vabanes kinnipidamiselt 02.11.1955.8 


on kui alusetult e täielikult rehabi'iteeritud ühes kõigi sellest tulenevate õigus- 
like nak 


sa: Ärekiri kv.nr.979,3053 
kitara AAA ila imiso- kohta. soimikus andmed. puuduvad. 


P.-URahi 


ENSV Ülemkohtu tõend rehabiliteerimise kohta. 

ANDMEID AUTORI KOHTA 


Hendrik Arro sündis 25. juulil 1925. aastal Tallinnas sõjaväelenduri pojana. Pere- 
konnas, kus lendurite seltskond oli tavaline, kujunes ka noorukis sügav huvi lennun- 
duse vastu. Nagu paljud tolleaegsed eesti noormehed, nii sai ka H. Arro enne sõda 
üldiselt inglismeelse kasvatuse — õppis Riiklikus Inglise Kolledžis ja oli ka skaut. Paraku 
sundisid Eestis 1940—1941 toimunud sündmused teda nii mõningaidki oma seniseid 
seisukohti ümber hindama ja nii astus ta märtsis 1943 17-aastase vabatahtlikuna 
Saksa sõjaväes moodustatud eesti lennuüksusse. Suvel 1943 andis H. Arro avalduse 
lennukooli astumiseks ja sama aasta septembris suunatigi ta Liibavisse (praegu Liepa- 
ja) eestlaste ja lätlaste väljaõpetamiseks loodud lennukooli. 


Lennukooli lõpetas juuni esimestel päevadel 1944 sõjaväelenduri kvalifikatsiooniga ja 
suunati seejärel 11. Öölahingulennugruppi, mille 3. lennusalga koosseisus osales 
lendurina samal aastal toimunud Eesti kaitselahingutes. Oma esimesed lahingulennud 
sooritas 18-aastasena, olles üheks noorimatest lenduritest eesti lennuüksustes. Lahin- 
gutegevuse eest sai pronks ja hõbe rindelennuspange ning 2. klassi Raudristi. Sep- 
tembris 1944 lahkus lennuüksuse koosseisus Eestist ja tegi Saksamaal viibides kaasa 
kogu eesti lennuväelaste sõjatee kuni 20. (eesti) SS-diviisini. Selle diviisi koosseisus 
langes 9. mail Tšehhoslovakkias sõjavangi, kus tuli üle elada ka nn. Tšehhi põrgu. 
Sõjavangist õnnestus tal koos grupi kaaslastega aga varsti põgeneda ja, et läände mi- 
nek osutus võimatuks, juba suvel 1945 tagasi Eestisse seigelda. 


Minevikku varjates õnnestus tal Eestis legaliseeruda ja asuda oma poolelijäänud õpin- 
guid jätkama. Kevadel 1946 lõpetas Tallinna II keskkooli (Reaalkooli) ja sama aasta 
sügisel astus Tallinna Polütehnilisse Instituuti (Tallinna Tehnikaülikooli). Sügisel 
1950, olles nimetatud instituudi viienda kursuse üliõpilane, abiellus ta Juta Pärnasa- 
luga. Abielu sai kesta vaid seitse päeva, sest juba 7. oktoobril ta arreteeriti ja mõisteti 
teenistuse eest Saksa sõjaväes 25 aastaks vangilaagrisse. Kinnipidamiskohaks sai Ko- 
lõma (Magadani oblast), kus tal vangina tuli töötada elektrijaama ehitusel ja kullakae- 
vandustes. Abikaasa temast lahutust ei võtnud, vaid otsustas oodata. 


Vangilaagrist vabanes Nõukogude Liidus 17. septembril 1955 välja antud amnestia- 
seadluse põhjal sama aasta novembri algul. Eestisse tagasipöördumise järel õnnestus 
tal õpinguid Tallinna Tehnikaülikoolis (TTÜ) jätkata. Pärast ülikooli lõpetamist aastal 
1957 kutsuti ta tööle sama ülikooli soojustehnika kateedrisse teadurina, kus ta edas- 
pidi üle 30 aasta töötas soojustehnika teaduslabori juhatajana, olles kujunenud Eestis 
tunnustatud spetsialistiks põlevkivienergeetika alal. 


1962 abikaasa Juta suri ja 1964 abiellus ta Selma Koppeliga. Viimane suri aastal 
1989. Aastal 1968 kaitses tehnikakandidaadi teaduskraadi (Ph.D). 1970 sai ta 
põlevkivienergeetikaalaste tööde eest Nõukogude Eesti preemia (Eesti riiklik pree- 

mia). TTÜ Soojustehnika Instituudi teadurina töötab ta ka veel käesoleval ajal. Tal- 
linna Tehnikaülikooli poolt on teda autasustatud teenetemedaliga “Mente et Manu”. 
1997 autasustati teda Eesti Vabariigi presidendi poolt 4. kl. Kotkaristiga, samuti on 
teda autasustatud Eesti Kaitseministeeriumi poolt Kaitseministeeriumi III kl. Teenete- 
ristiga ja Vabadusvõitleja medaliga, Eesti Õhuväe poolt aga Õhuväe teeneteristiga. 
Aastal 2000 autasustati teda ka Ülemaailmse Eesti Vabadusvõitlejate Keskuse 3. 
järgu Teeneteristiga. 


Lisaks teadustööle on Eestis tuntud olnud ka hea sportlase ja spordikohtunikuna 
(vehklemine, purilend ja orienteerumine). Vehklemises tuli üliõpilasena Eesti ja Tal- 
linna meistriks ja oli rida aastaid vabariigi koondvõistkonna liikmeks. Samuti on ta 
hiljem tegutsenud nii vabariiklikel kui ka Nõukogude Liidulise ja rahvusvahelise ulatu- 
sega võistlustel kohtuniku ja peakohtunikuna. Purilennuga hakkas tegelema 1957. 
aastal, kui tal vahepealset poliitilist sula kasutades õnnestus minevikku varjamata astu- 
da Tallinna Lennuspordiklubisse. Aastal 1960, kui poliitiline õhkkond uuesti karmis- 
tus, keelati tal aga lendamine mineviku pärast jälle ära. Sellele vaatamata õnnestus tal 
lennuspordialast tegevust purilennukohtunikuna siiski mingil määral jätkata ning olla 
hiljem isegi mitmetel vabariiklikel ja Balti riikide purilennuvõistlustel peakohtunikuks. 
Orienteerumisega on tegelnud vanemas eas. On olnud üle 10 aasta ühe Tallinna 
orienteerumisklubi esimeheks (presidendiks) ja aseesimeheks ning paljudel, sh. ka 
rahvusvahelise ulatusega orienteerumisvõistlustel peakohtunikuks. 


Pärast Eesti taasiseseisvumist on tegev ka Eesti Vabadusvõitlejate Liidus (EVL). On 
EVL vanematekogu ja ka EV Tallinna Ühenduse (EVTÜ) volikogu esimees, EVTÜ 
juhatuse liige ja EVTÜ juures tegutseva Sõjaaegsete Eesti Lennuväelaste Ühenduse 
esimees. Lisaks sellele on oma põhitöö kõrvalt viimastel aastatel tegelnud ka sõjaaja- 
looga. Selle tegevuse tulemusel ilmus 1995. aastal raamatu “Eesti lendurid lahingute 
tules” esimene trükk, aasta hiljem teine trükk ja käesoleval aastal ka kolmas trükk. 
1999. aastal ilmus raamat ka soome keelde tõlgituna. 

VENEKEELSETE TEKSTIDE TÕLGE 


TEKSTIS OLEVAD SÕNAD JA VÄLJENDID 


Lhk. nr. Väljend Hääldus Tõlge (selgitus) 
Tiitelleht = Konbima, Konbi- Kolõma, Kolõma, Kolõma, Kolõma, imeline 
Ma, üyaHa9f nna- tšudnaja planeta, planeet, kaksteist kuud on 
Heta, ABEHad- dvenadtsat mes- talv, aga ülejäänu suvi 
LiaTb MECSILLEB jatsev zima a 
suMa, a OcTahb- astalnoje leto 
HOe ETO 
8 “Tpmnnep ecTb, Tripper jest, sifilis — Tripperit on, süüfilist on? 
CWopunwc ecTb?” jest? 
8 “Bce eCTb” Vsjo jest Kõike on 
30 ja Mepecbinka Peresõlka Tapilaager — ajutine vahe- 
edasi laager, kust vangid edasi 
saadeti 
33 “A N3MEHHHK PO- Ja izmennik rodi- Mina olen isamaa äraandja 
AOMHbl” nõ 
36 “UecTHble Bopbi- — Tšestnõje vorõ - Ausad vargad — astuge 
BblXxoaWTe!” võhoditje välja 
36 Cyka Suka Lita — endine aus varas, kes 
oli vargaseadusi rikkudes 
asunud laagriadministrat- 
siooniga koostööd tegema 
38 BecnpeaenbHHK Bespredelnik Piiramatu — mitte mingitest 
vargaseadustest kinnipidav 
(kriminaalvang) 
43 MCIIPaBHTEFBHO- ispravitelno — tru- = Töö - paranduslaagrid 
TPyAoBble narepaa — dovõje lagerja 
43 BeperoBoi Beregovoj lager Rannikulaager 
narepb 
43 BeccpouHbli pe- Bessrotšnõj Tähtajatu režiimlaager 


XXUMHbIH Jarepb 


režimnõj lager 


127 


Lhk. nr. Väljend Hääldus Tõlge (selgitus) 
46 ja CaHuacTb Santšast Meaditsiiniosakond, medit- 
edasi siinipunkt 
46 ja KYIIBTYyPHO-BOC- Kulturno-vospita- Kultuuri-kasvatusosakond 
edasi NWTaTeNbHa9 telnaja tšast 
uacTb 
47 ja HAPAAHUK narjadtšik Tööülesannete andja — 
edasi mees, kes jagas laagris 
mehi ja tööülesandeid bri- 
gaadidele 
48 Npmaypka pridurka napakas - laagri kõnepruu- 
gis aga igasugune mittefüü- 
silisel tööl olev asjamees 
48 “3aKkoH Taära M Zakon taiga i seaduseks taiga ja proku- 
MeABEA NPOKy- medved prokuror - röriks karu — eks otsi õigust 
pop — MUWM npaB- — ištši pravdu 
ay?” 
52 ”Ax, NOLUINU Õbi Ah, pošli bõ võ... .— Ah, käige kus ... 
Bbl ...)” 
62 “... C BeljaMM)” “... S veštšami!” koos asjadega 
62 ja MPMÄCK prijsk kullauhtla — antud konteks- 
edasi tis kompleksne ettevõte, 
mis hõlmas kaevandusi, 
kullauhtmisseadmeid, mit- 
mesuguseid töökodasid, 
asulat ja ka vangilaagrit 
63 caMooxpaHa samoohrana enesevalve — väikese karis- 
tusajaga vangidest koosnev 
valvemeeskond 
64 ja npu6op pribor seade — antud kontekstis 
edasi kullauhtmisseade 
65 ÕyHKEPOBLUHK bunkerovštšik punkrimees 
65 neõeA4WK libjotšik vintsimees 
66 CbEMLIUK sjomštšik mahavõtja — antud konteks- 
tis kullauhtmisseadmelt 
kulla mahavõtja 
66 ckpe6oK skrebok kraap — kasutati kullapesu- 

pannil kullaliiva segamiseks 
ja läbipestud liiva mahakaa- 
pimiseks 


Lhk. nr. Väljend Hääldus Tõlge (selgitus) 
71 HacTosimaa Ga6a nastojaštšaja tõeline eit 
baba 
75 oTBan otval puistang (kullaliiva, aherai- 
ne jne.) 
76 3a60HLLIMK zaboištšik laavatööline (eetööline) 
78 OTBafbHbli otvalnõj puistangutööline 
81 gakon zakol kaevanduse laes rippuvad, 
sageli mitmetonniseid kül- 
munud mullalahmakad, mis 
tihti asja ees, teist taga alla 
varisesid 
83 “Pa3, ABa H “Raz, dva i vzjali” = Üks kaks ja korraga 
B3ANM!” 
84 “Ina vero Ham “Dlja tševo nam “Milleks meile mõistus, kui 
yM, pa3 cuna um, raz sila jest.” = jõudu on” 
ecTb” 
91 Gaõa baba eit 
97 MPONYCK propusk lubatäht 
101 Aecpekruasg Beno- — defektnaja vedo- defektide loetelu 
MOGTb most 
104 “Tbi MEHR He “Tõ menja ne Sa ei austa mind 
yBaxaeLLIb” uvažaješ” 
110 CO CHAITMEM so snjätijem sudi- — karistuse mahavõtmisega 
CYyOMMOCTM mosti 

VENEKEELSETE DOKUMENTIDE TÕLKED 


VÄLJAVÕTE KOHTUOTSUSEST 


Nõukogude Sotsialistlike Vabariikide Liidu nimel 
1950. a. detsembri 16. päeval, Eesti NSV SM' vägede Sõjatribunal kinnisel kohtu- 
istungil Sõjatribunali asukohas kooseisus: 
EESISTUJA justiitspolkovnik DÕTJUK ....................mmiiemee men mee sense aenea 
ja kaasistujad: miilitsa nooremleitnandid Paurson ja Kirs .........................:. 
advokaat Levini osavõtul .................................::.:vrrrrrnenrnnennnnnenee nae nnennenee 


sekretäri van. seersant Moissejevi juuresolekul ................................:::n:rrna 
Vaatas läbi ARRO Hendrik Heinrichi p., 1925. aastal sündinu süüdistusasja 


MÕISTIS 


ARRO Hendrik Heinrichi p. 


Vene NFSV KK paragrahvi 58-1”a” alusel vangistusele TPL-s? kestusega 25 aas- 
tat /kakskümmend viis/ koos õiguste kaotusega viieks aastaks ja kogu varanduse 
konfiskeerimisega. 


Kats Karistusaega lugeda 1950. aasta 7. oktoobrist. ............................... 


kestust Kohtuotsus võib kassatsioonikorras 72 tunni jooksul, alates kohtu- 
otsuse koopia kätteandmise momendist, olla edasi kaevatud NSVL Leningradi 
Sõjaväeringkonna SM vägede Sõjatribunalile, läbi kohtuotsuse teinud Sõjatribu- 
Mäll ime svavev es va tseni ajidd 45 tk U ad vähe AU SU save Dude mn onni da da kv 


Originaal vastavate allkirjadega 


ÕIGE: Eesti NSV SM vägede sõjatribunali kohtuistungi sekretär 


Väljavõte sõjatribunali otsusest, mis tagas prii sõidu Kolõmale 


1 SM = Siseministeerium 
2 Vene NFSV KK — Vene NFSV Kriminaalkoodeks 
3 TPL — Töö-paranduslaager 


+ Kustunud read on tõlgitud Riigiarhiivis olevas toimikus sisalduva kohtuotsuse origi- 
naali põhjal. 


130 


Tõend 


Käesolev tõend on välja antud sm. Arro Hendrik Heinrichi Pp: selle koh- 
ta, et ta tõesti töötas NSVL SM Dalstroi LMTV - kullauhtla 
“Komsomolets” buldooseripargis buldooserite VII kategooria remondi- 
lukksepana 15. maist 1954. a. kuni 2. novembrini 1955. a. 


Buldooseripargis töötamise ajal näitas sm. Arro ennast hea töötajana, 
kuuülesandeid täitis kuni 160%, töösse suhtus kohusetundlikult, oli 
distsiplineeritud. 


Kullauhtla “Komsomolets” (allkiri) IPugatšov/ 


peamehaanik 


Tlpuück-i peamehaaniku poolt antud tõend, et ma olen tõepoolest buldoose- 
ripargis töötanud. 


1 Dalstroi LMTV — Dalstroi Lääne Mäetööstuse Valitsus 

Ülemine pealelöödud tempel: 
Välja antud pass III-TA Ne 521814 
“4.” novembril 1950. a. 


Magadani oblasti Sussumani rajooni 
Neksikani küla miilitsajaoskonna poolt 


NSVL Vorm “A” 

SISEMINISTEERIUM ISIKUTUNNISTUSENA EI KEHTI 
KAOTUSE KORRAL EI UUENDATA 
TPL 
1 - BIO 
“AV — 52” 
“2.” novembril 1955. a. 
TÕEND Ne 0003257 

Välja antud kodanik ............. AO Sat Baal AS ATA OEO E äia 
värdmenbaabarataidaeetõähme s Henarik Heinrichi p. ................:msrmnevnvananeva anne nne annan 
1925. a. sündinule, pärit ...... Tallinnast iluaedeie Plu ahmi delaaa alja t 
tita Kle 08 Gl kallal EESENSV Siena el ee a  8 
Kodakondsus ......... NSVL sivssiisinitsus rahvus ......... eestlane ....................... 
süüdi mõistetud ...... Eesti NSV Siseministeeriumi vägede poolt ...................... 
16. detsembril 1950. a. Vene NFSV KK paragrahvi 58-1a põhjal ....................... 
vabaduse kaotusele 25 aastaks, koos õiguste kaotusega 5 aastaks .................. 
omab varasemaid karistusi ....... karistamatus +5. saruedsä md kangas mailase bi laad 


selle kohta, et ta kandis karistust kinnipidamiskohas kuni 2. novembrini 1955. a. ja 
NSVL Ülemnõukogu Presiidiumi 17.9.55. a. seadluse paragrahv 3 põhjal koos 
karistuse mahavõtmisega ................ 


Kohaldamisega::. :iutt atlaste a Mila elm aa 0 Silva aaa a 
Vabastatud 2. novembril 1955. a. ja siirdub valitud elukohta 


Laagri AV — 52 ülem ........................ (allkiri) 
Osakonnajuhataja ........................... (allkiri) 


Peale kirjutatud: 
Välja antud sv.-pilet 


seeria A Ne 796832 
12.12.55. a. (allkiri) 


Laagrist vabastamise tõend 

Salajane 


NL KP Keskkomitee 

Üldosakond 

NSVL Ministrite Nõukogu juures 
asuv Riikliku Julgeoleku Komitee 
12. mail 1970. a. 

Moskva 


NL KP 


Riikliku Julgeoleku Komitees olevatel andmatel kasutatakse mõningates kõr- 
gemates ja keskõppeasutustes pedagoogilisel tööl isikuid, kes on minevikus nõu- 
kogudevastase tegevuse eest represseeritud ja on ennast koostöös hitlerlastega, 
rahvuslike põrandaaluste abistamisega jne. kompromiteerinud. Mõningad nendest 
püsivad ka käesoleval ajal poliitiliselt kahjulikel positsioonidel ja avaldavad nega- 
tiivset mõju õppivale üliõpilasnoorsoole. 


Tartu Ülikooli Zooloogiakateedri juhataja Lull luges saksa okupatsiooni ajal 
Tallinna Politseikoolis rassiteooriat, sama ülikooli meditsiiniprofessor Kõrge osa- 
les 1941. aastal ülestõusnute üksuse koosseisus võitluses Nõukogude Armee 
väeosade vastu, seejärel aga juhatas sõjalis-fašistliku organisatsiooni “Omakait- 
se” haiglat. Tallinna Polütehnilise Instituudi õppejõud Arro teenis vabatahtlikult 
fašistlikus armees lendurina, on autasustatud Raudristiga, sama instituudi va- 
nemõpetaja Basanov teenis sakslaste juures politseipataljonis. 


Märgukirjas esitatud faktid said teatavaks RJK organite igapäevase operatiiv- 
se tegevuse käigus ja ei ole seetõttu spetsiaalse uurimise tulemus. Ülaltoodut 
arvestades on soovitav juhtida NSVL Kõrgema ja Keskerihariduse Ministeeriumi 
tähelepanu kõrg- ja keskõppeasutuste õpejõudude koosseisu rangema valiku 
vajadusele. 


RIIKLIKU JULGEOLEKU KOMITEE ESIMEES 
ANDROPOV 


Midagi ei ole unustatud. H. Sabbo raamatus ilmunud koopia Andropovi kir- 
jast partei keskkomiteele. 

Käesolevas raamatus toodud 
kirjelduses nõukogude vangilaagritest 
ei ole vanema põlvkonna eestlase 
jaoks midagi uut. 


Sellise teekonna on läbi teinud 
tuhanded endised sõdurid ja 
metsavennad aga ka lihtsalt 

eestlased, kes võõrvõimule kuidagi 
jalgu jäid. 


Kuid mälestused kaovad koos 
igaveseks lahkunutega. 


Ehk aitab see raamat noorematel 
põlvkondadel mõningaid seiku oma 
vanaisade-vanaemade elust paremini 

mõista. 


